Dho?! STORY: Sirrusirrun. Final Ep.\n* ޖެނުއަރީ 8 ވަނަ ދުވަހުގެ ބަޔާ ގުޅޭ ...\n"އީވާން. މާފުކުރޭ. ތަންކޮޅެއް ބިޒީކޮށް އުޅުނީމަ ލަސްވީ. މިއޮތީ އަލްޔާ އައިސް ހަވާލުކޮށްފަ ދިޔަ އެއްޗެއް. ވަރަށް ބާރު އަޅާފަ ބުނީ އީވާން ނޫން މީހަކާ ހަވާލު ނުކުރުމަށް." ރަމީޒްބެގެ އަޑު އަހާފައި އީވާން ބަލައިލިއިރު ހުރީ ފޮށިގަނޑެއް ހިފަހައްޓައިގެންނެވެ. އީވާން އޭގައި ހިފި އެވެ.\nއަލްޔާ ނާންނާނެކަން ޔަޤީންވުމުން އީވާން ދިޔައީ ގެއަށެވެ. ފޮށިގަނޑު ކަނޑާލިއިރު އެންމެ މަތީގައި އޮތީ ފަތް ޖަހާލައިފައި އޮތް ނޯޓެކެވެ. އެނޯޓް އެއްފަރާތެއްގައި ބާއްވާފައި އެތެރޭ ހުރި އެއްޗެއް ބަލައިލި އެވެ. އީވާންއަށް ފެނުނީ ޑައިރީ ލިޔާ ކަހަލަ ހަ ފޮތެވެ.\nތެޅިތެޅި އޮތް ހިތަކާއެކު އީވާން ނޯޓް ނިއުޅައިލި އެވެ.\n"އީވާން މި ނޯޓް ކިޔަމުންދާ ނަމަ އޭގެ މާނައަކީ އަހަރެން އިންނާނީ މިހާރު ލަންކާއަށް ދަތުރު ކުރަމުންދާ ބޯޓެއްގައި ކަމެވެ. އީވާންގެ ހިތުގައި ބައިވަރު ސުވާލުތައް ހުންނާނެ ކަމާ މެދު ޝައްކެއް ނުކުރަމެވެ. އަހަރެންގެ ޑައިރީތައް ކިޔައިލުމުން ހުރިހާ ސުވާލެއްގެ ޖަވާބު ލިބިދާނެ އެވެ. އަހަރެން ކަހަލަ މީހަކު އީވާން ކަހަލަ މާތް މީހަކާއި އެކަށީގެން ނުވާކަން އެއިރުން ޤަބޫލު ކުރެވިދާނެ އެވެ. ފަހުން އިސްލާހު ވާން ހިތު އަޅައިގެން ކަންކަން ނުކުރަންވީ ކީއްވެކަން އަހަރެންނަށް އެނގިއްޖެ އެވެ. އެއީ ފަހުން ކިތަންމެ ރަނގަޅަށް އުޅުނަސް މާޒީގެ ހިޔަނި މީހާ ދޫކޮށެއްނުލާނެ އެވެ. އެކަމަކު އަހަރެން ޔަޤީންކަން ދެމެވެ. އަހަންނަކީ މިއަދު ކުރީގެ އަލްޔާއެއް ނޫނެވެ. އަދި އަހަރެން ބަދަލުކޮށްލީ އީވާންގެ ލޯތްބެވެ. އީވާން އަހަރެންގެ ބަދަލާއިމެދު އުފާކުރާނެކަން އެނގެ އެވެ. އަދި އަހަރެން އެދެނީ އީވާންއަށް ފާގަތި މުސްތަޤްބަލަކަށެވެ."\nކިޔައިނިމުމާއެކު ނޯޓްކޮޅު ދޫވެގެން ވެއްޓުނީ ތިރިއަށެވެ. އިސާހިތަކު ލޮލަށް ކަރުނަތައް ބޮނޑިވެގެން އައެވެ. ކުރިއަށްވުރެ ހިތް އަވަސްވެގެން އައެވެ. ފުސްވެފައިވާ ދެލޯ އޭނަ ދެން ހުއްޓައިލީ ޑައިރީ ތަކަށެވެ.\nޖެހިގެން އައި ދުވަހު ޚަބަރުތަކުގެ ސުރުހީއަށް އަރާފައި އޮތީ ފިޒާން އާއި އޭނަގެ ބައިވެރިން ހައްޔަރުކުރި ވާހަކަ އެވެ. ޒުވާން އަންހެންކުދިންނާއި ލޯބީގެ ގޮތުން ގުޅިގެން އުޅުމަށްފަހު އެމީހުންގެ ބަރަހަނާ ފޮޓޯތަކާއި ވީޑިއޯ ނަގައި ބްލެކްމެއިލް ކޮށްގެން ދެން ބޭނުން ކުރަނީ ހަށިވިއްކުމަށެވެ. ފިޒާން އާއި މުޒައްމިލް އަދި އިތުރު މީހަކު ވެގެން އިސްކޮށް ހިންގާ ވިޔަފާރީގެ ތެރޭގައި މަސައްކަތް ކުރާ ގިނަ އަންހެން ކުދިން ހެކި ބަސް ނަގަން ގެންދިޔަ އެވެ. ޝައުފާ އާއި ޝާދް ވެސް މެ އެވެ. ޝާދް ހައްލާލައިގެން އުޅުނީ މުޒައްމިލް އެވެ. އެކަމަކު ޝައުފާ ދިޔަ ހިސާބަށް ޝާދް ނުދަނީސް އެމީހުންގެ ވިޔަފާރި ވުޖޫދުން ނެތުނީ ނަސީބެވެ.\nހައްޔަރު ކުރިއިރު ގެއިން ވެސް ހުރީ ހެކިތައް ފެންނާށެވެ. ސޯޝަލް މީޑިއާގައި އެވާހަކަ ހޫނުވި އެވެ. ފިޒާންގެ ހުކުމް އަވަސް ކުރުމަށް ގިނަ ބަޔަކު ގޮވާލި އެވެ. މައިންބަފައިންގެ ލޮލުގައި އަނދުން އަޅުވާފައި ފުރާވަރު ބައެއް ކުދިން އުޅޭ ގޮތް ފަޅާއެރި އެވެ. ދެވޭ މިނިވަންކަމާއި ކުރެވޭ އިތުބާރުގެ ނާޖާއިޒް ބޭނުން ހިފައިގެން ސިއްރުން ކޮށް އުޅޭ ކަންކަމަށް އާންމުންގެ ހޭލުންތެރިކަން އިތުރުވި އެވެ.\n* ހަ އަހަރު ފަސް *\nއެރައިވަލް އިން ނިކުތްތަނާ އީވާންއަށް ބައްޕަ ފެނުނެވެ. އެ މޫނުގައި ވި ހިނިތުންވުން ދެކެފައި މެއަށް ބާރުވެގެން އައެވެ. ބައްޕަ އެހާ އުފާވެފައި ހުއްޓާ މީގެ ކުރިން ދުށް ހަނދާނެއް ނެތެވެ. ކާރުގައި ގެއަށް ދިޔަ މަގުމަތީގައި އޭނާގެ ލޮލުގައި އަޅައިގަތީ ޝާކިރުގެ ގެއަށް ވަދެ ނިކުމެވަމުން ދިޔަ ގިނަ އަދަދެއްގެ މީހުންތަކެވެ.\n"އެގޭގައި ހާދަ މީހުން ގިނައޭ." އީވާންއަށް އަމިއްލަ ނަފްސު ނުހުއްޓުވެނީސް އަނގައިން އެ ބަސްތައް ނިކުތެވެ.\n"ޝާކިރު ނިޔާވެގެން އެއުޅެނީ." ބައްޕަ ޖަވާބުދިނީ މޮޅިވެރި އަޑަކުންނެވެ.\nއީވާންގެ މެއަށް ވީ ތޫނު ތަދެކެވެ. ކުއްލިއަކަށް ސިކުނޑި ވަށައިލީ އަލްޔާގެ ހަނދާނެވެ. ހަ އަހަރަށް ފަހު ބައްޕަގެ ފުރާނަ ނެތް މަސްގަނޑު ދެކެން އަލްޔާ އަތުވެދާނެ ކަމާއިމެދު ސުވާލު އުފެދުނެވެ.\nބައްޕަ ފަދައިން ދޮން މަންމަ ވެސް އުފަލާއެކު އޭނައަށް މަރުހަބާ ކި އެވެ. އެމްބީބީއެސް ކޯސް ފުރިހަމަ ކުރުމުން އެކަން ފާހަގަ ކުރުމަށް ކޭކެއް ވެސް އަޅާފައި ހުއްޓެވެ. ބައްޕަ ކިޔައިދިން ގޮތުން ވިއްޔާ ދޮންމަންމަ ކޭކު އަޅާ ކޯހެއް ހަދައިގެން ކުރަނީ މިހާރު އެމަސައްކަތެވެ. އީވާން އެކަން ހަނދާންވި އެވެ. ފަސް އަހަރު ވަންދެން މާލެ ނައިސް ބޭރުގައި ހުއްޓެއް ކަމަކު ދޭތެރެއަކުން ބައްޕަމެންގެ ޚަބަރު ބެލި އެވެ.\nކޮޓަރިއަށް ވަދެ ފޮށި ބަހައްޓާފައި އީވާންއަށް ދެވުނީ އެނދާއި ދިމާއަށެވެ. ކުރިއާ ޚިލާފަށް ކޮޓަރި ވެސް މިހާރު ހުރީ މުޅިން ބަދަލުވެފަ އެވެ. މިހާރު އެއީ ހަމައެކަނި އޭނައަށް ހާއްސަކޮށްފައިވާ ކޮޓަރި އެކެވެ. ބަންކް ބެޑުގެ ބަދަލުގައި ހުރީ ކިންގް ސައިޒްގެ އެންމެ އެނދެ ކެވެ. ބަދަލުނުވެ ހުރީ ހަމައެކަނި އޭނަ ފޮތް ބެހެއްޓި ސަރަހައްދެވެ.\nއުއްޑުން އެނދަށް ވެއްޓިގަނެގެން އޮވެ ދެލޯ މަރައި ބާރުކޮށްލެވުނެވެ. ވަގުތު ކޮންމެ ޒަޚަމެއް ވެސް ފަސޭހަ ކޮށްލައޭ ބުނާ އަޑު އޭނަ ވެސް އަހަ އެވެ. ކޮންމެފަދަ ހަނދާނެއް ވެސް ހިތުން ފިލުވާލައޭ ވެސް ކިޔާ އަޑު އިވެ އެވެ. އެކަމަކު ފަސް އަހަރު ފަހުން ވެސް މާލެ އެރުމާއެކު ކަންތައް ވީ އޭނަ ބިރުން އުޅުނު ފަދައިންނެވެ. ފުރަތަމަ ވެސް އަލްޔާ އެވެ. އެހަނދާން ތަކެވެ. ހައިރާންވާން ޖެހުނު ކަމަކީ އެތައް ދުވަހެއް ފަހުން ވެސް ހިތުގައި ލީ ޒަޚަމަށް ބަދަލެއް ނައިސް ހުރި ކަމެވެ.\n"އީވާން ތައްޔާރުވެލައިގެން ނިކުންނަންވީއެއްނު ޝާކިރުބެ މޫނު ދެކެލަން ދާން. ކަށުނަމާދަށް ވެސް ދާންޖެހޭނެ އެއްނު." އިރުކޮޅެއް ފަހުން ބައްޕަ އައިސް ދޮރު ހުޅުވައިލި އެވެ.\nގައިގައި އޮތް ޓީޝާޓް ބޮލުން ވަކިކޮށްލައިފައި އީވާން ފާޚާނާއަށް ވަނެވެ. މޫނު ދޮންނަ ތަށި ކުރިމައްޗަށް ހުއްޓިފައި އަމިއްލަ ސޫރައަށް ބަލައިލެވުނެވެ. ތުނިކޮށް ހުރި ތުނބުޅި މަތިމަހާއި ކުރުކޮށް ކޮށާލެވިފައިވާ އިސްތަށިގަނޑުން ބޮޑު ބަދަލެއް ދައްކަ އެވެ. ކުރިއަށްވުރެ ދެމިލައި ބާމަތި ވެސް ފުޅާވެލައިފަ އެވެ. ހިތުގައި އުފެދުނު ސުވާލަކީ އަލްޔާއަށް އޭނަ ފެނިއްޖެ ނަމަ ފާހަގަ ވެދާނެ ބާވަ އެވެ.\nގޭގެ ދޮރާއި ހަމައިން ރުއިމުގެ އަޑު ކަންފަތުގައި ޖެހުނެވެ. ނޭފަތުގައި ހުދު ކާފޫރުގެ ވަހެވެ. ކަފުން ކޮށްފައި އޮތް ޝާކިރުގެ ހަށިގަނޑު ބާއްވާފައި އޮތީ ސިޓިންރޫމްގައި ހުރި ބޮޑު މޭޒެއްގެ މަތީގަ އެވެ. ވަށައިގެން ޖަހާފައިވާ ގޮނޑިތަކުގައި ގޮނޑިއެއްގައި ޝާކިރުގެ ހުވަފަތް އަނބިމީހާ ރިޒްނާ އިނީ ކަރުނަ އޮއްސާށެވެ. ކައިރީގައި މަންމައަށް ހިތްވަރުދޭން ޖުމާ ވެސް އިނީ ފެންކަޅިވެފަ އެވެ. ނިހާން އެދެމައިން ކައިރީ ހުރެފައި ފާއިޒުމެން ފެނިގެން އައެވެ.\nނިހާން އާއި ޖުމާގެ ކައިވެންޏަށް މިހާރު އަހަރެއް ވެއްޖެ އެވެ.\nބައްޕަގެ ފަހަތުން ގޮސް ޝާކިރުގެ ހަށިގަނޑު ކައިރިއަށް ހުއްޓުނުއިރު އީވާންގެ ހިތް ތެޅެން ފެށި އެވެ. ރޫހު މަރުވެފައިވާ އެ މޫނަށް ބަލަހައްޓައިގެން ހުރެވުނީ ހުއްޓިފަ އެވެ. އޭރު އެސްފިޔަތަކުގެ ފުރަގަހުގައި ކަރުނަ ހަރަކާތް ކުރަން ފެށި އެވެ. ހަށަމަށް އަރުވާފައިވާ ދެއަތް މަތީ އަތް ބާއްވާލައިފައި ހިތާއި ހިތުން އޭނަ ދުޢާ ކުރި އެވެ. ޝާކިރުބޭގެ ކަށްވަޅު އަލި ކުރައްވައި ސުވަރުގޭގެ ދާއިމީ ނިއުމަތް ދެއްވުމަށް އެދި އެވެ. އެއަށްފަހު ފަހަތުގައި ތިބި މީހުންނަށް ފުރުސަތު ދީފައި ބައްޕައާއެކު ގޮސް ނިހާން ކައިރިއަށް ހުއްޓިއްޖެ އެވެ.\nމަޑުކުރަނީ ކާކު އަންނަންދެންތޯ އެހިއިރު ނިހާން ޖަވާބުގައި "އަލްޔާ" އޭ ބުނި އަޑު އީވާންއަށް ރަނގަޅަށް އިވުނެވެ. އޭނައަށް ރޭކާލިއިރު ގައިން ހީބިހި ނަގައިފި އެވެ. އެސޫރަ އަލުން ފެނުމުން ވާނެ ގޮތެއް އަދި ހިޔާލަށް ވެސް ނުގެނެވެ އެވެ.\n"އީވާން ބޭނުމިއްޔާ ދޭ ގެއަށް ގޮސް ރެސްޓްކޮށްލަން. ވަކިގޮތެއް ހަމަޖެހުނީމަ ބައްޕަ ގުޅާފަ އަންގާނަން." ފާއިޒު އީވާންއާ ދިމާއަށް އެނބުރިފައި ކޮނޑުގައި ހިފައިލި އެވެ.\nއީވާން އެގޭގެ މައިދޮރުން ނިކުމެ މަޑު ހިނގުމެއްގައި ގޮސް މަގުމައްޗަށް ނިކުތުމާއެކު ހުއްޓެވުނެވެ. އިއްތިފާޤުން ޓެކްސީއެއް އެތަނަށް މަޑުކޮށްލީ އެވަގުތު އެވެ. އީވާންއަށް ފުރަތަމަ ފެނުނީ ކާރުގެ ދޮރުފަތް ހުޅުވާލައިފައި ނެރުނު ފަ އެވެ. ކަޅު އިސްޓާކީނަކުން ނިވާކުރެވިފައިވާ ފަ އެކެވެ. އެމީހަކު ކާރުން ނިކުމެ ހަމަ އިސްކޮޅަށް ތެދުވުމާއެކު އޭނަގެ ނަޒަރު ފައިން ފެށިގެން ބޮލަށް ދަތުރު ކޮށްލި އެވެ.\nފައިގެ ތަނބި ކަށްޓާއި ހަމައަށް ހުރި ފުޅާ އަބަޔާ ހެދުމުގައި ހުރި ކުއްޖާގެ ބޮލާއި މޭމަތި ވެސް ހުރީ ކަޅު ޝޯލްއަކުން ނިވާ ކުރެވިފަ އެވެ. ފެންނަން އޮތީ ދެ އަތްތިލަ އާއި އަލްޔާގެ އެރީތި މޫނެވެ. އެވަގުތު އީވާން ލައިލައި ހުރި ނޭވާ ވެސް ކަރުތެރޭގައި ތާށިވި އެވެ.\nޑްރައިވަރު ޑިކީތެރެއިން ނެގި ފޮއްޓާ ހަވާލުވުމުގެ ބަދަލުގައި އަލްޔާ ދުވީ ގެއާ ދިމާއަށެވެ. އީވާން އެހުރި ގޮތަށް ހުއްޓާ އޭނަ ފަސްދީ ދިޔަ އެވެ. ދެން ކުއްލިއަކަށް ހުއްޓުނުހެން ހީވި އެވެ. ޔަޤީނުން ވެސް އަލްޔާގެ ދުވުމުގެ އަޑު ކެނޑުނެވެ.\nއެވީގޮތެއް އޮޅުން ފިލުވުމުގެ ޝައުޤުގައި އީވާން އެދިމާއަށް އެނބުރުނެވެ. އޭނައަށް ފެނުނީ އަލްޔާގެ ބޮޑުކޮށްލެވިފައިވާ ދެލޮލެވެ. އެލޮލުގައި ސުވާލު މާކުތަކެވެ.\n"އީވާން.....؟" އަލްޔާ ސުވާލުކޮށްލީ ޔަޤީން ނުކުރެވިގެން އުޅޭފަދަ ރާގެއްގަ އެވެ.\nޖަވާބު ދިނުމުގެ ގޮތުން އީވާން ބޯޖަހައިލުމުން ކުއްލިއަކަށް އަނގަމަތީ އަތް އަޅައިލި އެވެ. ދެން ހީވީ އޭނައާ ވާހަކަދައްކަން ކައިރިއަށް އަންނަން އުޅުނު ހެންނެވެ. ކުރިއަށް ފިޔަވަޅެއް ވެސް ނެގި އެވެ. ދެން ކުއްލިއަކަށް އެނބުރިފައި ދުވީ ގެއާ ދިމާއަށެވެ.\nބައްޕަ ވަޅުލާފައި އައިސް ގެއަށް ވަންއިރު ވެރިވެފައި އޮތީ މަރުފަދަ ހިމޭންކަމެވެ. ގޭތެރޭގައި އުޅުނުހާ މީހުން ހުސްވެ އޭނަ އާއި ދޮންމަންމަ އެކަނިވީ އެވެ. ހިތްވަރުކޮށްފައި ދޮންމަންމަ އަށް ކާންދޭން އޭނާ އުޅުނެވެ. ކާމިޔާބު ނުވާނެކަން އެނގުމުން ނިދަން ބާއްވާފައި އައީ ކޮޓަރިއަށެވެ. ލޮލުގައި ހުރި ކަރުނަތައް އަނެއްކާ ވެސް ފައިބަން ދޫކޮށްލައިފައި އެނދުގައި އޮށޯވެލި އެވެ. އެކަމަކު އެތާ އޮވެވުނީ އިރުކޮޅެއް ވާންދެނެވެ. ހީވަނީ ނޭވާ ހާސްވާ ހެންނެވެ.\nއަލްޔާއަށް އުދަނގޫ ވެގެން ގޮސް ކުޑަދޮރު ކައިރިއަށް ހުއްޓި ފޮތިގަނޑު ކަހައިލި އެވެ. ދުރު ބަލަން ހުރިއިރު ސިކުނޑީގައި ވީ ބައްޕަގެ ހިޔާލުތަކެވެ. އެކިފަހަރު މަތިން ގުޅާފައި އޭނަ ދެކެން ބޭނުން ވާކަމަށް ބުނި ހަނދާނެވެ. އެންމެފަހުން އޭނައަށް މިއާދެވުނީ ބައްޕަ އޭނައާ ވަކިވީމަ އެވެ. ކޮންފަދަ ބޮޑު ބަދު ނަސީބެއް ހެއްޔެވެ؟ އަލްޔާއަށް ލޯ މަރައިލެވުނެވެ.\nއިރުގަނޑެއް ފަހުން ގޭގެ ބެލްޖެހި އަޑު އައެވެ. އަލްޔާ އެނބުރި ބަލައިލީ ހައިރާންވެފައިވާ ނަޒަރަކުންނެވެ. ގެއަށް އަންނާނީ ކާކުބާއޭ ހިތަށް އަރައިގެން ހުރެ ގޮސް ދޮރުމައްޗަށް ހުއްޓުނެވެ. އައި ނައިތަނެއް ނޭނގި އީވާން ހަނދާން ވުމުން ހިތް ތެޅިގަތެވެ. އަވަސް އަވަހަށް ދޮރު ހުޅުވައިލީ ކުރިމަތީ އީވާން ހުރެދާނެ ކަމަށް އުންމީދުކޮށްގެންނެވެ. އެމޫނު ބަނަވީ ޖުމާ ފެނިފަ އެވެ.\nޖުމާ ހުރީ ދަބަހެއް ވެސް ހިފައިގެންނެވެ. ކުރިއަށް އޮތް ހަފްތާ މަންމައާ އެކު އެގޭގައި ހޭދަކުރަން އައި ވާހަކަ ބުންޏެވެ. އަލްޔާ ބޯޖަހާލައިފައި ޖުމާ ވަންނަން ތަންދެއްކި އެވެ.\n"އެނގޭ ދޯ އީވާން އައިސް އުޅޭކަން؟" އިރުއޮއްސޭހާއިރު ދެމީހުން އެކީ ބަދިގޭގައި އުޅެމުން ޖުމާ އެހި އެވެ.\nއަލްޔާ ބޯޖަހާލައިފައި ވަކި އެއްޗެއް ނުބުނެ އެވެ. ދެން އަނެއްކާ ވެސް ވާހަކަދެއްކީ ޖުމާ އެވެ.\n"އޭނަ އެއައީ ޑޮކްޓަރުކަން ކިޔަވައިގެން. މިކޮޅުގަ ވޯކްކޮށްފަ ސްޕެޝިއަލިޓީ ހަދަން ވެސް ދާނެ އަދި." ޖުމާ އިތުރަށް އޮޅުންފިލުވައިދިނެވެ.\nޖުމާ ނިކުމެގެން ދިޔައީ މަންމަ ކޮޓަރިއާ ދިމާއަށެވެ. އަލްޔާ ފުން ނޭވައެއް ދޫކޮށްލައިފައި ގޮސް އިށީންދެލީ ސިޓިންރޫމް ސޯފާގަ އެވެ. ފާރުކައިރީ ބަހައްޓާފައި ހުރި ފޮށިގަނޑު ލޮލުގައި އަޅައިގަތީ ކިތަންމެ އިރެއް ފަހުންނެވެ. ޖުމާ ކައިރީ ސުވާލު ކުރުމުން ބުނީ އީވާން ގެނެސް ބަހައްޓާފައި ދިޔަ އެއްޗެއް ކަމަށެވެ. އެގަޑި އަލްޔާ އުޅުނީ ފެންވަރަން ވަދެ ކަމަށްވެ އެވެ. ޖުމާ ވެސް ހުރީ ހަނދާންނެތިފަ އެވެ.\nއަލްޔާ ފޮށިގަނޑު ހިފައިގެން ވަދެ ބެލިއިރު އެއީ ޑައިރީ ތަކެވެ. އިތުރު އެއްޗެއް އޮތްހެން ހީވެގެން ބެލިއިރު ފާޑެއްގެ ފޮތެކެވެ. އޭގައި އޮތީ އޭނަގެ ނަމެވެ. އަލްޔާ ހަނދާންވި އެވެ. އެއީ އީވާންއަށް ހަދައިދިން ހޯމްވޯކް އެކެވެ. އިސާހިތަކު އަލްޔާގެ މެއަށް ބާރުވެގެން އައެވެ. ލޮލަށް ކަރުނަ ގިނަވެ ފައިބަން ތައްޔާރުވި އެވެ. އެހާ ދުވަސްވީ އެއްޗެއް އީވާން ރައްކާކޮށްފައި ބޭއްވުމުގެ މާނައަކީ ކޮބައި ހެއްޔެވެ؟ އީވާންގެ ލޯތްބަކީ ހަމަ އެހާ ދުވަސްވީ އިހްސާސެއް ހެއްޔެވެ؟\nފުރުމުގެ ކުރީން އީވާންއާ ބައްދަލުވާން އަލްޔާގެ ހިތް އެދުނެވެ. އެގެއަށް އޭނަ ދިޔައީ ދެދުވަސް ފަހުން ފުރަން އޮތް ރޭ ރޭގަނޑެވެ. ފްލައިޓް އޮތީ މެންދަމު ދޭއް ޖަހާއިރެވެ. ދޮރު ހުޅުވަން އައީ އީވާން އެވެ. ގޭގައި އިތުރު މީހަކު ނެތެވެ. އީވާން ތަން ދެއްކުމުން އަލްޔާ ގޮސް ސޯފާގައި އިށީނދެލި އެވެ. ފުރާ ވާހަކަ ބުނުމުން އީވާން ބޯޖަހާލި އެވެ. ނިޔާމަ ދަތުރަކަށް އެދުނެވެ. ދައްކަން ހުރި ކިތަންމެ ވާހަކައެއް ހުއްޓަސް އެކަކަށް ވެސް ފަށާނެ ގޮތެއްނޭނގުނެވެ. އަލްޔާ އެންމެފަހުން ދާން ތެދުވިތަނާ އީވާން ގޮވި އެވެ.\n"އަހަރެން އެ ޑައިރީތަކެއް ނުކިޔަން." އީވާން ބުނެލި އެވެ.\n"ކީއްވެ؟" އަލްޔާ ބަލަންފެށީ ހައިރާންވެފަ އެވެ.\n"އައި ޑޯން ނީޑް ޓު. އަހަރެންގެ ފަރުވާލެއް ނެތް ކޮންމެފަދަ ޕާސްޓެއް އޮތަސް. އަހަރެން ހަމައެކަނި ބޭނުމީ އެލީ. ނަތިން މޯ." އީވާން ކުރިއަށް ފިޔަވަޅެއް އަޅައިލިއިރު ލޮލުގައި ކަރުނަ ވިދަ އެވެ.\n"އީވާން އެކީނަމަ އަޅެ. އަހަރެން މީ ވަރަށް ގޯސްކޮށް އުޅުނު ކުއްޖެއް... އައި ޑޯން ޑިޒާވް ޔޫ." އަލްޔާ އުޅުނީ ވިސްނަދޭށެވެ.\n"އެލީއަކަށް ނޫން އިނގޭނީ. އަހަންނަށް އިނގޭނީ އަހަރެންގެ ދިރިއުޅުން ބައްޓަން ކުރާނެ ގޮތެއް. ފިލައިގެން ދިއުމުގެ ކުރިން އެއްފަހަރު ވެސް އަހަރެން ބޭނުންވާ ގޮތް އަހައިލި ނަމަ." އީވާންގެ އަޑުގައި ހުސް ޝަކުވާ އެވެ.\n"ވެލް...ވީކަމެއް ވީ. އެއީ ޕާސްޓް. ލައިކް އައި ސެޑް ޕާސްޓް އަހަންނަށް މުހިންމެއް ނޫން. އަހަރެން ބޭނުމީ އަހަރެންގެ މިހާރު އެލީއާ އެކު ވާން. އަހަރެންގެ މުސްތަޤްބަލް އެލީއާއެކު ބިނާކުރަން." އީވާން އަނެއްކާ ވެސް ކުރިއަށް ޖެހިލާފައި އަލްޔާގެ އަތުގައި ހިފައިލި އެވެ.\nއިސްޖަހައިލި ގޮތަށް އަލްޔާ ދެފަރާތަށް ބޯ ހުރަން ފެށި އެވެ. ތަކުރާރުކޮށް ސޮރީއޭ ކިޔަމުން ދިޔައިރު ލޮލުން ކަރުނަ ފޭދިގެން އަންނަނީ އެވެ.\n"ސޮރީއޭ ނުކިޔާ. އަހަންނާ އިންނާނަމޭ ބުނޭ." އީވާން އެ އަތަށް ފިތައިލި އެވެ.\nއަލްޔާ ސިހިފައި އިސްއުފުލައިލި އިރު އީވާން ހުރީ ހިނިތުންވެފަ އެވެ. ތުންފަތަށް ވެރިވި ހިނިތުންވުމާ އެކު އަލްޔާ މަޑުމަޑުން ބޯޖަހައިލި އެވެ. އީވާން އެވަގުތު އޭނަގެ އަތަށް ކުއްލިއެއް ޖަހާފައި ގެންގޮސް މޭގައި ޖައްސައިލި އެވެ. އެ ދެއަތުން އަލްޔާ ވަށައިލީ ދުވަހަކުވެސް ވަކިވުމެއް ނެތް ފަދައިންނެވެ. -- ނިމުނީ --


Akshay aai Katrina aa eku "Tip Tip Barsa Pani" ge aa version eh | Mihaaru\nއަކްޝޭ އާއި ކެޓްރީނާ "ގަލޭ ލަގް ޖާ" ލަވައިގައި.\nއަކްޝޭ އާއި ކެޓްރީނާއާ އެކު "ޓިޕް ޓިޕް ބަރުސާ ޕާނީ" ގެ އާ ވާޝަނެއް\n18 ޖޫން 2019 - 06:292comments\nރޯހިތު ޝެޓީ މިދިޔަ އަހަރު ގެނެސްދިިން "ސިމްބާ" އަކީ ވެސް ކުރީގެ ލަވައެއްގެ އާ ވާޝަނެއް ހިމަނައިގެން ބޮޑު ތަރުހީބެއް ހޯދި ލަވައެކެވެ. އެއީ "އާންކް މާރޭ" އެވެ. ރިޕޯޓްތައް މިހާރު ބުނާ ގޮތުން އޭނާގެ އާ ފިލްމު "ސޫރިޔާވަންޝީ" އިން ވެސް ބޮލީވުޑްގެ އައިކޮނިކް ލަވައެއްގެ އާ ވާޝަނެއް ހިމަނަން ވަނީ ނިންމައިފަ އެވެ.\nއެއީ "ސޫރިޔާވަންޝީ" ގައި ވެސް ބަތަލުގެ ރޯލް ކުޅޭ އަކްޝޭ ކުމާރާއި ރަވީނާ ޓަންޑަން 1994 ގައި ކުޅުނު ފިލްމު "މޮހޮރާ" ގެ ހިޓް ލަވަ "ޓިޕް ޓިޕް ބަރުސާ ޕާނީ" އެވެ. މި ލަވަ ވެގެން ގޮސްފައި ވަނީ ބޮލީވުޑްގެ ފިލްމަކުން ގެނެސްދިން ވާރޭތެރޭގެ "އެންމެ ލޯބި" އެއް ލަވަޔަކަށެވެ. އަދި މި ލަވައިގައި ރަވީނާ ބޭނުންކޮށްފައިވާ ރީނދޫ ކުލައިގެ ޝިފޯން ސާޅީއަކީ މިފަދަ ލަވަތަކުގައި ފަހުން އެންމެ ބޮޑަށް ބޭނުންކުރާ އެއް ކުލަ ވެސް މެ އެވެ.\n"މޮހޮރާ" ގެ "ޓިޕް ޓިޕް ބަރުސާ ޕާނީ."\nބޮލީވުޑްގެ ހަބަރުތައް ގެނެސްދޭ ޕީޕިންމޫން އިން ބުނި ގޮތުގައި "ޓިޕް ޓިޕް ބަރުސާ ޕާނީ" ގެ ރައިޓްސް ހޯދައި، އެ ލަވައިގެ އާ ވާޝަނުގެ ޝޫޓިން ފެށުމަށް ރޯހިތު މިހާރު އަންނަނީ ތައްޔާރުވަމުންނެވެ. އަކްޝޭއާ އެކު މި ފަހަރު ލަވައިން ފެނިގެން ދާނީ ކެޓްރީނާ ކެއިފެވެ.\n"ދޭ ދަނާ ދަން" ގެ "ގަލޭ ލަގް ޖާ"\nމީޑިއާތަކުން ބުނީ "ޓިޕް ޓިޕް ބަރުސާ ޕާނީ" ގެ އާ ލަވަ ޝޫޓް ކުރާނީ ހައިދަރުއާބާދުގެ ރާމޮޖީ ފިލްމު ސިޓީގައި ކަމަށެވެ. ނަމަވެސް މި ފަހަރު ލަވައިގެ އަޑުގެވެރިންނަކީ ކޮން ބައެއް ކަމެއް އަދި ނޭނގެ އެވެ. އޮރިޖިނަލް ލަވަ ކިޔާފައި ވަނީ އަލްކާ ޔަގްނިކާއި އުދިތު ނާރާޔަން އެވެ. ލަވައިގެ މިއުޒިކް ވިޖޫ ޝާޖް ހަދާފައިވާ އިރު ޅެން ލިޔެފައި ވަނީ އާނަންދު ބަކްޝީ އެވެ.\n"ޓިޕް ޓިޕް ބަރުސާ ޕާނީ" ގެ އާ ވާޝަނެއް އަކްޝޭ އާއި ކެޓްރީނާއާ އެކު "ސޫރިޔާވަންޝީ" ގައި ހިމަނާ އިރު، އެ ދެ ތަރިން ކުރިން ވެސް މި ސްޓައިލްގެ ލަވައެއް ކުޅެފައިވެ އެވެ. އެއީ 2009 ގެ "ދޭ ދަނާ ދަން" ގަ އެވެ. އެ ފިލްމުގައި ހިމެނޭ ވާރޭތެރޭގެ ލަވައަކީ "ގަލޭ ލަގް ޖާ" އެވެ.\nރޯހިތު ޝެޓީ އާއި ކަރަން ޖޯހަރު ގުޅިގެން ގެނެސްދޭ ކޮޕް ޑްރާމާ "ސޫރިޔާވަންޝީ" ސިނަމާތަކަށް އަންނާނީ މާޗް، 27، 2020 ގަ އެވެ.\nއިތުރު ލިޔުންތައް ބޮލީވުޑް ކެޓްރީނާ ކައިފް އަކްޝޭ ކުމާރު


Cycle buru huttuvai baeh cycle thah tow koffi | Mihaaru\nމިދިޔަ މަހު ޕީޕީއެމް/ޕީއެންސީން ބޭއްވި ސައިކަލް ބުރު. .-- ފޮޓޯ: އަހުމަދު އަވްޝަން އިލްޔާސް /މިހާރު\nމީހުން ހައްޔަރުކޮށް، ސައިކަލްތައް ޓޯކޮށް ސައިކަލް ބުރު ހުއްޓުވައިފި\n12 ސެޕްޓެމްބަރ 2020 - 16:48 96 comments\nކޮވިޑް-19 ފެތުރޭތީ އިއުލާނުކޮށްފައިވާ ސިއްހީ ކުއްލި ނުރައްކަލުގެ ހާލަތުގައި ގިނަ މީހުން އެއްވެ އުޅުން މަނާކޮށްފައި ވަނިކޮށް ބާއްވާ އެއްވުންތަކުގެ ބައިވެރިންނާ މެދު ފިޔަވަޅު އަޅާނެ ކަމުގެ އިންޒާރު ފުލުހުން ދިނުމަށް ފަހު ފުލުހުން ވަނީ ސައިކަލް ބުރު ފެށުމުގެ ކުރިން ވެސް، އެކަމުގައި ބައިވެރިވާން ދިޔަ ބައެއް މީހުން ފުލުހުންގެ ބެލުމުގެ ދަށަށް ގެންގޮސްފަ އެވެ. އަދި ބައެއް މީހުންގެ ސައިކަލްތައް ޓޯކޮށްގެން ގެންދިޔަ ތަން ވެސް ފެނިފައިވެ އެވެ.\nމިއީ "ގައުމު ވިއްކާލުމާ ދެކޮޅަށް" ނަމުގައި އިދިކޮޅު ޕީޕީއެމް/ޕީއެންސީން ބާއްވާ ސައިކަލް ބުރެއް ނޫން ކަމަށް އެ ޕާޓީތަކުން ބުނެފައި ވިޔަސް ސައިކަލް ބުރު ފެށިއިރު ވެސް އެ ޕާޓީތަކުގެ އިސް ބައެއް ބޭފުޅުން ސައިކަލްތަކުގައި ނުކުމެ ތިއްބެވި އެވެ. އަދި ރަސްފަންނު ސަރަހައްދުން ފެށި ސައިކަލް ބުރު ހުއްޓުވުމުން އެކަމުގެ ބައިވެރިން މިހާރު އެއްވަމުން ދަނީ ޕީޕީއެމް އޮފީސް ކައިރިއަށެވެ.\nފުލުހުން ވަނީ ސައިކަލް ބުރަށް ހުރަސްއެޅުމުގެ ގޮތުން ބައެއް މަގުތައް ވެސް ބަންދުކޮށްފަ އެވެ.\nސައިކަލް ބުރު ހުއްޓުވުމާ ގުޅިގެން، ޕީޕީއެމްގެ އިސް ބައެއް ބޭފުޅުން ވަނީ އެކަމަށް ފާޑު ކިޔައި މިއީ ސިޔާސީ ނުފޫޒުން ކުރި ކަމެއްގެ ގޮތުގައި ސިފަކޮށް ވާހަކަ ދައްކަވައިފަ އެވެ.\nފުލުހުން ބުނީ އާއްމު ސިއްހަތުގެ ކުއްލި ނުރައްކަލުގެ ހާލަތުގައި ރައްޔިތުން ނުރައްކަލުގެ ތެރެއަށް ހުށަހެޅޭ ގޮތަށް އެޗްޕީއޭގެ ގައިޑްލައިންތަކާ ހިލާފަށް އެއްވުމާ ގުޅިގެން 41 މީހަކު ފުލުހުންގެ ބެލުމުގެ ދަށަށް ގެންގޮސްފައިވާ ކަމަށެވެ.\nރަސްފަންނު ސަރަހައްދުން ފެށި ސައިކަލް ބުރު ހުއްޓުވުމުން ބައިވެރިން އެއްވީ ޕީޕީއެމް އޮފީސް ކައިރިއަށެވެ. އެތަނުން ވެސް ފުލުހުން ވަނީ ބައެއް މީހުން ހައްޔަރުކޮށްފަ އެވެ.\nއިތުރު ލިޔުންތައް ޕީޕީއެމް ފުލުހުން ހެލްތު ޕްރޮޓެކްޝަން އެޖެންސީ


Zara: Flooring elhumah bodu luyeh! | Mihaaru\nޒާރާ ބްރޭންޑްގެ ފްލޯރިން ޖަގާފައިވާ ރޫމެއް-- ފޮޓޯ: ހުސައިން ވަހީދު/ މިހާރު\nފްލޯރިން އެޅުމަށް ބޮޑު ލުޔެއް މުނިހޯމްކެއާއިން ގެނެސްދީފި\n12 ސެޕްޓެމްބަރ 2019 - 08:144comments\nލަކުޑި ފްލޯރިން ޖަހާނަމަ އެއީ ލައްކަ މަސައްކަތެވެ. ހަމައެކަނި ބޮޑީ އަގެއް ނޫނެވެ. އެކަން ކުރާނެ ރަނގަޅު ބަޔަކު ވެސް ހޯދަން ޖެހެ އެވެ. އަނެއްކޮޅުން އެ މަސައްކަތް ކުރާއިރު ފްލޯގައި އިތުރު ލޭޔަރުތައް އަޅާ، އެތައް ވަގުތެއް ވެސް އެކަމަށް ދެއެވެ. މަސައްކަތް ނިމޭއިރު ލަކުޑި ކުނޑިތަކުން މުޅިތަނަށް އޮންނާނީ ހިރަފުސް ކުނޑި އަރައިފަ އެވެ. މި ހުރިހާ ކަމަކަށް މުނި ހޯމްކެއަރ އިން މިވަނީ ހައްލެއް ހޯދައިދީފަ އެވެ.\n"ޒާރާ" ބްރޭންޑްގެ އެސްޕީސީ ހެލްތު ފްލޯރިން ޖަހާކަށް، ތިން ހަތަރު މީހުން ބޭނުމެއް ނުވާނެ އެވެ. މި ފްލޯރިން އަމިއްލަ އަށް ވެސް ރާވާލެވޭއިރު މާބޮޑު ތަޖުރިބާއަކާ ނުލައި ފަސޭހަކަމާ އެކު މިކަން ކޮށްލެވޭނެ އެވެ.\nފަސޭހައިން އަތުރާލެވޭގޮތަށް ހުންނަ މި ޝީޓްތަކުގެ އެންމެ ހާއްސަކަމަކީ ސިއްހީގޮތުން ރައްކާތެރި އަދި ތިމާވެއްޓާ ރައްޓެހި ފްލޯރިން އަކަށް ވުމެވެ. "ޒާރާ" ފްލޯރިން ގައި ބެކްޓޭރިޔާ އަށަނުގަންނާނޭ ގޮތަށް އެންޓި-ބެކްޓޭރިއަލް ފަށަލައެއް ހިމެނެ އެވެ. އަދި މި ޝީޓުތަކުން ލަކުޑީގެ އިހްސާސް ވަރަށް ފުރިހަމަ އަށް ކޮށްލެވޭނެ އެވެ.\nލަކުޑި ފްލޯރިން ހެދުމަށް އެތައް މިލިއަން ގަސްތަކެއް ކަނޑަންޖެހެ އެވެ. އެކަމަކު އެސްޕީސީ ފްލޯރިން އަކީ ލަކުޑީގެ ފިނިޝިން ގެނެސްދޭ، ވިނީލް ބޭނުންކޮށްގެން ހަދާފައިވާ ތިމާވެއްޓާ ރައްޓެހި ފްލޯރިން އެކެވެ.\nޒާރާ ފްލޯރިންގެ ތިން ކުލައެއްގެ ޝީޓުތައް-- ފޮޓޯ: ހުސައިން ވަހީދު/ މިހާރު\nއާއްމުކޮށް ހުންނަ ލަކުޑި ފްލޯރިންގެ ތެރެއަށް ފެން އެޅިއްޖެ ނަމަ، ފްލޯރިން ގަނޑު ފޮޅުމާއި ބޯވުން ފަދަ ކަންކަން ދިމާވެ އެވެ. އެކަމަކު "ޒާރާ" ފްލޯރިން އަށް ފެނުގެ އަސަރެއް ނުކުރާނެ އެވެ. އަދި މިއީ ހިރަފުސް ނުފިހާ ފަސޭހައިން ސާފުކޮށްލެވޭ ގޮތަށް ތައްޔާރުކޮށްފައިވާ އުފެއްދުމެކެވެ.\nފިހާރަތަކާއި ގޭގެ އާއި އޮފީސް ފަދަ ތަންތަކުގައި ޖަހާލަން އެންމެ ކަމުދާނެ "ޒާރާ" ބްރޭންޑްގެ ފްލޯރިން، މުނި ހޯމްކެއާގެ ފިހާރަތަކުން ލިބޭނެ އެވެ. މުނި އެންޓަޕްރައިސަސްގެ ސޭލްސް އެންޑް މާރކެޓިން މެނޭޖާ އަލީ ޝާތިރު ވިދާޅުވީ، ރާއްޖޭގައި ވިއްކާ އެހެން ފްލޯރިންތަކަށް ވުރެ "ޒާރާ" ބްރޭންޑްގެ ފްލޯރިންގެ އަގު 20 ޕަސެންޓް ހެޔޮވާނެ ކަމަށެވެ.\n"ލަކުޑި ފްލޯރިންތަކުގައި ހިނގާއިރު ވަރަށް އަޑުގަދަވާނެ، މީގެ ދަށުގަ އިންނަ ހާއްސަ ޕެޑެއްގެ ސަބަބުން ސައުންޑް ޕްރޫފްކޮށްދޭތީ އެ އަޑުފަށްގަނޑު އެއްގޮތަކަށް ވެސް ނުހުންނާނެ،" އޭނާ ވިދާޅުވި އެވެ.\nޒާރާ ފްލޯރިން މުނިހޯމްކެއާގެ ފިހާރަތަކުން ލިބޭނެ-- ފޮޓޯ: ހުސައިން ވަހީދު/ މިހަރު\nކައްސާނުލުމާއި ކޫރު ނޭޅޭ ގޮތަށް އުފައްދާފައިވާ މި ފްލޯރިން ރާއްޖެއަށް ތަޢާރަފްކުރުމުގެ ބޭނުމަކީ ވީހާ ވެސް ލުއިގޮތަކަށް ފްލޯރިން ޖެހުމުގެ މަސައްކަތް ކުރެވޭނެ ގޮތް ހެދުން ކަމަށް އަލީ ވިދާޅުވި އެވެ.\n"ލަކުޑި ފްލޯރިންގަ ވަރަށް ފަސޭހައިން މޮއިސްޗާ އުފެދޭ، ބެކްޓެރިޔާ އަށަގަންނަންޏާ ފަސޭހައިން ބަލިތައް ޖެހޭ، އަނެއްކާ ހޫނުގެ ސަބަބުން އާވި އުފެދި އެ އާވި ބޭރުނުވެ ފްލޯރިން ވަރަށް އަވަހަށް ހަލާކުކޮށްލާ. "ޒާރާ" ފްލޯރިންގައި އެ ދެ ގޮތެއް ނުވާނެ. އެހެންވެ މި ބްރޭންޑް ދުނިޔޭގެ މާކެޓަށް ނެރުނީމަ އަޅުގަނޑުމެން ވެސް ބޭނުންވީ މި ފްލޯރިން ރާއްޖެ ގެންނަން،" އޭނާ ވިދާޅުވި އެވެ.\nމުނި ހޯމްކެއާ އިން "ޒާރާ" ބްރޭންޑްގެ ފްލޯރިން މާކެޓަށް ނެރެފައިވާއިރު އެ ފިހާރަ ބޮޑުކުރުމަށް ފަހު އަންނަނީ ތަފާތު އާ ބްރޭންޑްތަކުގެ އުފެއްދުންތައް ތަޢާރަފްކުރަމުންނެވެ. އެ ގޮތުން ޔޫރަޕްގެ ހައި ކޮލިޓީ ބްރޭންޑްތަކުގެ އުފެއްދުންތައް އެ ފިހާރައިން އަންނަނީ ދިވެހި މާކެޓަށް ނެރެމުންނެވެ.\nއިތުރު ލިޔުންތައް މުނި ހޯމްކެއާ އެޑްވަޓޯރިއަލް


PPM ge gothuga balaigannaanee Raees Yaamin faction ge husha elhunthah: Muiz | Mihaaru\nދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި މިނިސްޓަރު މުއިއްޒު ވާހަކަ ދައްކަވަނީ. ޕީޕީއެމްގެ ގޮތުގައި ބަލައިގަންނާނީ ރައީސް ޔާމީން ފެކްޝަންގެ ހުށަހެޅުންތައް ކަމަށް އޭނާ ވިދާޅުވި. - ފޮޓޯ: މުހައްމަދު ޝަރުހާން/ މިހާރު\nޕީޕީއެމްގެ ގޮތުގައި ބަލައިގަންނާނީ ރައީސް ޔާމީން ފެކްޝަނުގެ ހުށަހެޅުންތައް: މުއިއްޒު\n20 އޮކްޓޯބަރ 2016 - 19:10 8 comments\nބޮޑު ކޯޅުންގަނޑެއްގެ ތެރޭގައި އޮތް ޕީޕީއެމްގެ ގޮތުގައި ބަލައިގަންނާނީ ރައީސް އަބްދުﷲ ޔާމީން ފެކްޝަންގެ ހުށަހެޅުންތައް ކަމަށް ހައުސިން މިނިސްޓަރު ޑރ.މުހައްމަދު މުއިއްޒު މިއަދު ވިދާޅުވެއްޖެ އެވެ.\nޕީޕީއެމްގެ ފަސް ވަނަ އަހަރީ ދުވަސް ފާހަގަކުރަން މި މަހުގެ 31 ވަނަ ދުވަހު އާއްމު ޖަލްސާއެއް ބާއްވަން ޕާޓީގެ ރައީސް މައުމޫން އަބްދުލްގައްޔޫމް ވަނީ ނިންމަވައިފަ އެވެ. އަދި ޖަލްސާ ބާއްވަން ދަރުބާރުގެ ނުލިބުމާ ގުޅިގެން ކާނިވާ ސަރަހައްދުގައި ޖަލްސާ ބޭއްވުމަށް މައުމޫން ފެކްޝަނުން ދަނީ މަސައްކަތް ކުރަމުންނެވެ.\nޕީޕީއެމް ހިންގުމުގެ ބާރު ރައީސް ޔާމީނަށް ލިބޭ ގޮތަށް ސިވިލް ކޯޓުން ވަނީ މިދިޔަ އާދިއްތަ ދުވަހު ހުކުމްކޮށްފަ އެވެ. މައުމޫން ފެކްޝަނުން ބުނަމުން އަންނަނީ އެއީ ކުރެވޭނެ ހުކުމެއް ނޫން ކަމަށާއި "އަސްލު ޕީޕީއެމްކީ" އެ ފެކްޝަން ކަމަށެވެ. ނަމަވެސް ރައީސް ޔާމީންގެ ފެކްޝަނުން ބުނެފައިވަނީ މައުމޫންގެ ފަޅިން ނިންމާ ނިންމުންތަކަކީ ބާތިލް ނިންމުންތަކެއް ކަމަށާއި އެ ނިންމުންތަކަށް އަމަލު ނުކުރާނެ ކަމަށެވެ.\nއެމްޑީއޭއިން ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި އެ ޕާޓީގެ ކައުންސިލް މެމްބަރުން. ސައްހަ ޕީޕީއެމަކީ ރައީސް ޔާމީންގެ ޒައާމަތުގެ ދަށުގައި އޮތް ޕީޕީއެމް ކަމަށް އެމްޑީއޭއިން ގަބޫލުކުރޭ. - ފޮޓޯ: މުހައްމަދު ޝަރުހާން/ މިހާރު\nއެމްޑީއޭއިން ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން މުއިއްޒު ވިދާޅުވި ގޮތުގައި ޕާޓީގެ ލީޑާޝިޕް ކޯޓުން ވަނީ ރައީސް ޔާމީނާ ހަވާލުކުރައްވައިފަ އެވެ. އެހެންކަމުން މިނިސްޓްރީން ގަބޫލުކުރާނީ ރައީސް ޔާމީންގެ ލީޑާޝިޕްގެ ދަށުން އަންނަ ހުށަހެޅުންތައް ކަމަށް އޭނާ ވިދާޅުވި އެވެ.\nމީގެ އިތުރުން ޕީޕީއެމް ކައުންސިލުން ނިންމާ ނިންމުންތައް ވާން ޖެހޭނީ ޕާޓީގެ މުސްތަޝާރު އަދި ރައީސް ޔާމީންގެ ބެއްލެވުމުގެ ދަށުން ނިންމާ ނިންމުންތަކަކަށް ކަމަށް އޭނާ ވިދާޅުވި އެވެ.\n"ޕީޕީއެމްގެ ފަރާތުން އަންނަ ހުށަހެޅުންތައް ކަމުގައި ގަބޫލު ކުރެވޭނީ ރައީސް ޔާމީންގެ ލީޑާޝިޕްގެ ދަށުން އަންނަ ހުށަހެޅުންތަކަށް،" ހައުސިން މިނިސްޓަރު ވިދާޅުވި އެވެ.\nމުއިއްޒު ވިދާޅުވީ ރައީސް ޔާމީންގެ ބެއްލެވުމުގެ ދަށުން ނިންމަވާ ނިންމެވުންތައް ފިޔަވައި ދެން އަންނަ ހުށަހެޅުންތައް ބަލައިގަނެވޭނެ ގާނޫނީ އެއްވެސް ހައިސިއްޔަތެއް ނެތް ކަމަށެވެ.\nމައުމޫންގެ އަމިއްލަފުޅު ހައިސިއްޔަތުން ޖަލްސާ ބާއްވަން ތަނެއް ހޯދަން އެދިވަޑައިގެންފިނަމަ، ޖަލްސާ ބާއްވަން ހުއްދަ ދޭނަންތޯ ނޫސްވެރިޔަކު ކުރި ސުވާލަކަށް މިނިސްޓަރު ސީދާ ޖަވާބެއް ނުދެއްވަ އެވެ. މުއިއްޒު ވިދާޅުވީ ހަމަޖެހިފައި އޮންނަ އުސޫލުގެ ތެރެއިން ކަންކަން ކުރަމުންދާނެ ކަމަށެވެ.\n"އަޅުގަނޑުމެންގެ ހަމަޖެހިފައި އޮންނަ އުސޫލުގެ ތެރެއިން ކުރަން ޖެހޭ ކަންކަން ކުރަމުން ދާނަން،"\nދެ ފަޅި ވެފައިވާ، ވެރިކަންކުރާ ޕީޕީއެމްގެ ފަސް ވަނަ އަހަރީ ދުވަސް ފާހަގަކުރަން ރައީސް މައުމޫން ބާއްވަވާ ޖަލްސާއަށް ހައުސިން މިނިސްޓްރީން ދަރުބާރުގެ ދޫކުރީ ސިވިލް ކޯޓުން ހުކުމް ކުރުމުގެ ކުރިންނެވެ. ނަމަވެސް މައުމޫން ފެކްޝަނުން ބުނި ގޮތުގައި ދަރުބާރުގެ ދޫކުރެވެން ނެތީ އިމްތިހާނެއް ކުރިއަށް ދާ ކަމަށް ބުނެ އެވެ.\nމިނިސްޓަރު މުއިއްޒު ވިދާޅުވީ ކޯޓުގެ ހުކުމާއެކު ޖަލްސާ ބޭއްވުމަށް ދޫކޮށްފައި އޮތް އޮތުން ބަދަލު ކުރުމުގެ އިހްތިޔާރު މިނިސްޓްރީއަށް ލިބިގެންވާ ކަމަށެވެ.\n"އެހެންވީމަ ކުރިން އެގޮތަށް ކަމެއް ހިނގާފައި އޮތްނަމަ، އެ ގޮތް ބަދަލުކުރުމަކީ އަޅުގަނޑުމެންގެ ޒިންމާއެއް،"\nގިނަ ދުވަސްތަކަކަށް ފަހު ޕީޕީއެމްގެ އާއްމު ޖަލްސާއެއް ބާއްވަން މައުމޫން ނިންމެވިއިރު، އެމަނިކުފާނާއި ރައީސް ޔާމީނާ ދެމެދު އުފެދުނު މައްސަލަ އިތުރަށް ހޫނުވެ ކޮންމެ ފެކްޝަނެއްގައި ވަނީ ވަކި ލީޑަޝިޕެއް އުފައްދައިފަ އެވެ. އަދި ދެ ފެކްޝަންގެ ބައްދަލުވުންތައް ބާއްވައި، ހުސްވެފައިވާ މަގާމުތަކަށް ބޭފުޅުން އައްޔަންކޮށް ބައެއް ބޭފުޅުން ޕާޓީގެ މަގާމުތަކުން ދަނީ ވަކިކުރަމުންނެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ޕީޕީއެމް ޕީޕީއެމް ކައުންސިލް ކުރީގެ މިނިސްޓަރު ޑރ. މުހައްމަދު މުއިއްޒު ރައީސް އަބްދުﷲ ޔާމީން އެމްޑީއޭ\nމުއިއްޒު، ރައީސް ޔާމީނާ އެކު ސިޔާސީ މަސައްކަތަށް


އާންމު ރައްޔިތުންނަށާއި ނޫސްވެރިންނަށް އަނިޔާވެރި ނުވުމަށް ގޮވާލުން – Maldivian Democratic Party\nއާންމު ރައްޔިތުންނަށާއި ނޫސްވެރިންނަށް އަނިޔާވެރި ނުވުމަށް ގޮވާލުން\nދިވެހިރާއްޖޭގެ 52 ވަަނަ މިނިވަން ދުވަހު ދިވެހި ފުލުހުން އާންމު ރައްޔިތުންނާއި ނޫސްވެރިންނާމެދު އަނިޔާވެރިކަން އިސްކޮށް ޤާނޫނު އަސާސީން ރައްޔިތުންނަށް ލިބިދޭ އެއްވެ އުޅުމާއި ޚިޔާލުފާޅުކުރުމުގެ މިނިވަން ކަމަށް ހުރަސްއަޅާފައިވާތީ ދިވެހިރައްޔިތުންގެ ޑިމޮކްރަޓިކް ޕާޓީން އެކަން އެންމެ ހަރު އަޑުން ކުށްވެރިކުރަމެވެ.\nބުދަ ދުވަހު ހަވީރާއި ރޭގަނޑު އެމްޑީޕީ ހަރުގޭގައި އާންމުންނަށް ހުޅުވާލައިގެން ބޭއްވި ހަވީރު ސަޔަށާއި ޞުލްޙަވެރި އެއްވުމަށް ފުލުހުން ހުރަސް އަޅާފައިވަނީ ޤާނޫނު އަސާސީއާއި ޤާނޫނު ތަކާ ޚިލާފަށެވެ. ބުދަ ދުވަހު ޖުމްލަ 11 މީހުން ފުލުހުންގެ ބެލުމުގެ ދަށަށް ގެންދެވުނެވެ. އަދި އެމްޑީޕީ ހަރުގެއިން ނުނިކުމެވޭ ގޮތަށް އެތަނުގެ ދޮރުލައްޕައި އެތަނުގައި ތިބި މީހުން ރަހީނުކޮށް، ހަރުގެ ތެރެއަށް ބޯކޮށް މިރުސްދިޔަ ޖަހައި އެންމެންގެ ނޭވާ ހާސްކޮށް އަނިޔާވެރިވެފައިވެއެވެ.\nއާންމުންނާމެދު ފުލުހުން ޢަމަލުކުރަމުން އަންނަ ގޮތުގެ އިތުރުން ފުލުހުން އަންނަނީ މީޑިޔާގެ މިނިވަންކަމަށް ހުރަސްއަޅަމުންނެވެ. ޚިޔާލުފާޅު ކުރުމާއި މީޑިޔާގެ މިނިވަންކަމަމީވެސް ޤާނޫނު އަސާސީން ލިބިދީފައިވާ އަސާސީ ޙައްޤެއް ކަމަށްވީހިނދު، އެ މަަސައްކަތް ކުރާ ނޫސްވެރިން ހިފާ ހައްޔަރުކޮށް، ޕެޕާސްޕްެރޭ ޖަހައި، އެމީހުންގެ ތަކެތި އަތުލައި އެ ތަކެއްޗަށް ގެއްލުން ދިނުން ފަދަ ކަންކަމަކީ ފުލުހުންގެ ކިބައިން ފެނިގެންވާނެ ޢަމަލުތަކެއްނޫނެވެ. މިފަދައިން ފުލުހުން ކަންކަން ކުރުމުން ފުލުހުންގެ މުވައްސަސާއާމެދު ރައްޔިތުންގެ ހިތްތަކުގެ ނަފްރަތު އުފެދޭނެއެވެ. އަދި މިއަދުގެ ޓެކްލޮޖީގެ އެހީގައި މި މަންޒަރުތަކަކީ ފޮރުވިފައިވާ މަންޒަރުތަކެއްވެސް ނޫނެވެ.\nދައުލަތުގެ ހުއްދައެއް ކުރީން ހޯދުމަކާނުލައި ޞުލްޙާވެރިކަމާއެކު އެއްވެއުޅުމުގެ މިނިވަންކަން ކޮންމެ ދިވެހި ރައްޔިތަކަށް ޤާނޫނު އަސާސީން ލިބިދީފައިވާ ހިނދު، ޣައިރު ޤާނޫނީ ޤަވާއިދުތަކާއި އަމުރުތަކަށް ފުލުހުން ތަބާވެ ހިންގަމުން އަންނަ ކަންކަން ހައްދުން ނެއްޓިފައިވާކަން ފާހަގަކުރަމެވެ. ބާރު ބޭނުން ކުރުމުގެ އުޞޫލުތަކާ ޚިލާފަށް އާންމުންގެ މޫނަށާއި ގަޔަށް ޕެޕާ ސްޕްރޭ ޖެހުމާއި މުގުރު ބޭނުން ކުރުން ފަދަ އަނިޔާވެރި ޢަމަލުތައް ވަކިވަކި ފުލުހުންގެ ކިބައިން ފެންނަކަމީ ކަންބޮޑުވާ ކަމެކެވެ. އަދި ފުލުހުން ޢަމަލުކުރަނީ ކޮން އުސޫލުތަކެއްގެ މަތިންތޯ ސުވާލުކުރުމުން އެ ސުވާލުތަކަށް ޖަވާބު ދިނުމުގެ ބަދަލުގައި ހަޑިހުތުރު ބަހުރުވައިން ވަކިވަކި ފުލުހުން މުޢަމަލާތް ކުރާ ކަން ފާހަގަ ކުރަމެވެ.\nފުލުހުން އާންމުނާމެދު އަނިޔާވެރިވެ އެފަދަ ޢަމަލުތަކުގެ ސަބަބުން އެއްވެސް ފަރާތަކަށް ލިބޭނެ މަންފާއެއް ނޯންނާނެއެވެ. ދިވެހިރާއްޖޭގައި އިންސާފު ޤާއިމުކުރެވި، މިފަދަ ޢަމަލުތައް ބެލޭނެ ދުވަހެއްވެސް އަންނާނެ ކަމާމެދު އެއްވެސް ޝައްކެއް ނެތެވެ. އަދި ވަކިވަކި ފުލުހުންގެ ޢަމަލުތައް ބަލައި އެ ފަރާތްތަކާމެދު އަދަބުވެސް ދެވޭނެ ކަމުގައި ދަންނަވަމެވެ. އެހެންކަމުން ރައްޔިތުންނަށް ލިބިދީފައިވާ ޙައްޤުތައް ހިމާޔަތް ކުރުމުގައި ދެމިތިބުމަށް ދިވެހި ފުލުހުންނަށް ގޮވާލަމެވެ. އަދި ފުލުހުންގެ ޢަމަލުތައް ނޭޝަނަލް އިންޓެގްރިޓީ ކޮމިޝަނުން ބަލައި ފިޔަވަޅު އެޅުމަށް ގޮވާލަމެވެ.


Evvunthah manaa kuriyas muzaaharaa baavvaanan: Navaanavai\nނަވާނަވައިގެ ސިޔާސީ ހަރަކާތުގައި އިސްކޮށް އުޅޭ މީހުން ބޭއްވި ނޫސްވެރިންގެ ބައްދަލުވުން -- ފޮޓޯ: ނަވާނަވައި\nކޮވިޑް-19 ގެ ސަބަބުން މާލެ ސަރަހައްދަށް ގެނެސްފައިވާ ލޮކްޑައުންގެ ތެރެއިން މިހާރު ދީފައިވާ ލުއިތަކުގެ މަރުހަލާގައި އެއްވުންތައް ނުބޭއްވުމަށް ފުލުހުން އިލްތިމާސްކޮށްފައިވީ ނަމަވެސް ރާވާފައިވާ މުޒަހަރާ އޮންނާނެ ކަމަށް ވާތު ފިޔައިގެ ސިޔާސީ ހަރަކާތެއް ކަމުގައިވާ ނަވާނަވައިން ބުނެފި އެވެ.\nމި ބަލިމަޑުކަމުގެ ހާލަތުގައި އާންމު ފަރުދުންގެ މާލީ ހާލަތު ދަށްވިއިރު ވެސް ރައްޔިތުންގެ މަޖިލީހުން އެ ކަމަށް ޓަކައި މަސައްކަތްތަކެއް ނުކުރާ ކަމަށް ބުނެ އަންނަ ހޯމަ ދުވަހު ހެނދުނު މަޖިލިސް ކައިރީ މުޒާހަރާއެއް ކުރުމަށް ނަވާނަވައި ހަރަކާތުން ރާވާފައިވެ އެވެ.\nމަޖިލިސް ކައިރީ މުޒާހަރާއެއް ބާއްވަން ރާވާފައިވާއިރު ފުލުހުން މިއަދު ކުރި ޓްވީޓެއްގައި ބުނެފައިވަނީ ލޮކްޑައުންގެ ހާލަތަށް ލުއި ދިނުމުގެ މި މަރުހަލާގައި ވެސް އާންމު ތަންތަނުގައި އުޅެވޭނީ އެކުގައި ގިނަވެގެން ތިން މީހުން އެއްވެގެން ކަމަށެވެ. އެޗްޕީއޭގެ އެ އިރުޝާދާ ހިލާފަށް އެއްވުންތައް ނުބޭއްވުމަށް ފުލުހުން އިލްތިމާސްކޮށްފައިވެ އެވެ.\nނަވާނަވައި ހަރަކާތުގެ ސްޕޯކްޕާސަން ފާތިމަތު ސާއިރާ ވިދާޅުވީ، އެއްވުންތައް ނުބާއްވަން އިލްތިމާސްކޮށްފައިވީ ނަމަވެސް މިހާރު ވެސް އިންތިޒާމު ކޮށްފައިވާ ގޮތަށް އަންނަ ހޯމަ ދުވަހު މަޖިލިސް ކައިރީ މުޒާހަރާ ކުރާނެ ކަމަށެވެ. މުޒާހަރާ މަނާ ކުރާ ހާލަތެއްގައި ވެސް ބާއްވާނެ ކަމަށް އޭނާ ވިދާޅުވި އެވެ.\n"މި ލޮކްޑައުންގެ ހާލަތު އައި ފަހުން އާންމު ރައްޔިތުން މި އުޅެނީ ވަރަށް ހާލުގައި، އާމްދަނީއެއް ނުލިބި ހަރަދުތައް ނުކުރެވިގެން، އެކަމަކު އެއަށް މަސައްކަތް ކުރުމުގެ ބަދަލުގައި އަޅުގަނޑުމެނަށް ފެންނަނީ މަޖިލީހުން މެންބަރުންގެ ސިޔާސީ ވާދަވެރިންގެ ކަންކަމުގަ އުޅޭ ތަން، މުޒަހާރާ ކުރަން ޖެހޭ އެބަ،" ސާއިރާ ވިދާޅުވި އެވެ.\nސާއިރާ ވިދާޅުވީ، މަޖިލީހުގެ ކައިރީގައި ކުރަން ހަމަޖެހިފައިވާ އެ މުޒާހަރާގެ ބައިވެރިން ތިބޭނީ ކޮވިޑް-19 ގެ ރޯގާއިން ރައްކާތެރިވުމަށް ދީފައިވާ އިރުޝާދުތަކާ އެއް ގޮތަށް ކަމަށެވެ. އެ ގޮތުން މުޒާހަރާގެ ބައިވެރިން ތިބޭނީ މާސްކް އަޅައިގެން ކަމަށާއި ގައިދުރުވުމުގެ ހަމަތަކާ އެއް ގޮތަށް މުޒާހަރާ ކުރިއަށް ގެންދިއުމުގައި އިސްކަން ދޭނެ ކަމަށް އޭނާ ވިދާޅުވި އެވެ.\nއަންނަ ހޯމަ ދުވަހުގެ ހެނދުނު މަޖިލިސް ކައިރީގައި މުޒާހަރާ ކުރަން ރާވާފައިވާއިރު، މިއީ މާލެ ސަރަހައްދަށް ގެނައި ލޮކްޑައުންގެ ތެރެއިން ފަތިހު 5:00 އިން ރޭގަނޑު 10:00 އަށް ބޭރުގައި އުޅެވޭ ގޮތަށް ބޮޑު ލުއެއް ދިން ފަހުން، މާލޭގައި އިންތިޒާމު ކުރާ ފުރަތަމަ މުޒާހަރާ އެވެ.\nނަވާނަވައިގެ ސިޔާސީ ހަރަކާތަކީ ވާތު ފިޔައިގެ ސިޔާސީ ހަރަކާތް ޕްރޮމޯޓް ކުރުމުގައި އުޅޭ ސިޔާސީ ހަރަކާތެކެވެ. އެ ހަރަކާތުން މީގެ ކުރިން ވެސް މިފަދަ ސިޔާސީ ހަރަކާތްތަކާއި އެއްވުންތައް ބާއްވާފައިވެ އެވެ.\nއެންމެ ފަހުން ނަވާނަވައިން ބޭއްވި އެ އެއްވުމަކީ ސަރުކާރު ކޯލިޝަންގެ ލީޑަރުން ހެޓޮލް ޖެންގައި ނޫސްވެރިންނާ ބައްދަލު ކުރައްވަނިކޮށް އެ ލީޑަރުންގެ ކުރިމަތީގައި ކުރި މުޒާހަރާ އެވެ. އެއީ މަހުޖަނުންގެ ނުފޫޒު ވަންނަ ގޮތަށް ވާދަވެރިކަން ގެއްލޭ ގޮތަށް އިންތިހާބަށް ކެންޑިޑޭޓުން ނުނެރުމަށް ގޮވާލާ ބޭއްްވި މުޒާހަރާ އެކެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް މުޒާހަރާ + އެޗްޕީއޭ މުޒާހަރާ ޕޮލިޓިކްސް ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު މާލޭ ސަރަހައްދުގެ ކާފިއު ލޮކްޑައުން ޕްރޮޓޮކޯލް


މިރޭ ކަރަންޓް ކެނޑިފައި ވަނީ އެޗްވީކޭބަލެއް އަނދައިގެން ކަމަށް ބެލެވޭ -ފެނަކަ – Mikal News\nރޭފަތިހުވެސް ފުވައްމުަލައް ސިޓީ ބޮޑު ބަޔަކުން ކަރަންޓް ކެނޑުނު\nމި މޭމަހު ފުވައްމުލައް ސިޓީން ގިނަގިނައިން ކަރަންޓް ކެނޑެމުން އަންނަކަން ފާހަގަވެއެވެ. އެގޮތުން މިރޭ ވެސް ފުވައްމުލަކުގެ ގިނަ އަވަށްތަކަކުން ވަނީ ކަރަންޓު ކެނޑިފައެވެ.\nމިރޭ ކަރަންޓް ކެޑެން ދިމާވެގެން އުޅެނީ ހައިވޯލްޓޭޖް ކޭބަލެއް އަނދައިގެން ކަމަށް ލަފާކުރެވޭކަމަށް ފެނަކަ-ފުވައްމުލައް އިން ހާމަކުރެއެވެ.\nކަރަންޓަށް މައްސަލަ ދިމާވި ގޮތެއް އެއްކޮށް ބަލައި ނިމުމުން އަލުން ކަރަންޓް ދެވޭނެ ވަގުތެއް ހާމަކުރެވޭ ވަރުވާނެކަަމށް ފެނަކަ-ފުވައްމުލައް އިން މައުލޫމާތު ދެއްވައެވެ. ކަރަންޓް ކެނޑުމާއެކު ަމއްސަލަ ބެލުމުގެ މަސައްކަތް ފަށައިގެންކުރިޔަށް އެބަދާކަަށް ހާމކުރެއްވިއެވެ.\nކަރަންޓް ނެތިގެން އުއްބައްތި ދިއްލައިގެން\nފެނަކައިން ހާމަކުރަައްވާ ގޮތުގައި ކަރަންޓްގެ މައްސަލަ ބޯޑަށް ދިމާވެގެން އުޅެނީ ދޫނޑިގަމު ހިސާބަށެވެ. ނަމަވެސް މިކަލް ނޫހަށް މައުލޫމާތު ލިބިފައިވާ ގޮތުގައި ދިގުވާނޑު، ހޯދަޑު މާދަޑު އަވަށާއި ދޫނޑިގަމުން ވެސް މިރޭ ކަނރަންޓް ކެނޑިފައިވާ ކަމަށް އެ އަވަށްތަކުގެ ގޭގެއިން ހާމަކުރެއެވެ.\nނަމަވެސް މިމަހު5ވަނަ ދުވަހު ކަރަންޓް ކެނޑުނީ ޓެކްނިކަލް މައްސަލައެއް ދިމަވެގެން ކަމަށާއި އެކަން ހައްލުކޮށް އެދުވަހު 11:00 ގައި ކަރަންޓް ދެވޭވަރު ވާނެކަމަށް ފެނަކައި ހާމަކުރިއެވެ.\nއެއިގެ ކުރިން މޭމަހު2ވަނަ ދުވަހު ރަށުގެ އުތުރުގެ3އަވަށް ކަމަށްވާ ދަޑިމަގު، ދިގުވާނޑު އަދި ހޯދަޑުން ކަރަންޓް ކަނޑާލީ އިތުރު ފޯމަރެއް ގުޅުމަށާއި މައި އިންޖީނުގޭގެ ކަރަންޓްގެ މަސައްކަތެއް ކުރުމަސް ކަމަށް އންޖީނުގެއިން ވަނީ އާއްމުކޮށް އިއުލާންކޮށްފައެވެ.


Hatharu mas: 396،983 Touristun\nހަތަރު މަހުން 396،983 ޓޫރިސްޓުން\nޖުމްހޫރީ މައިދާން ކައިރިން ދެ ޓޫރިސްޓަކު ހިނގާފައި ދަނީ: އަންނަ ޓޫރިސްޓުންގެ އަދަދަށް ވަނީ މަޑުޖެހުމެއް އައިސްފައި -- ފޮޓޯ: އަވަސް އާކައިވް\nމި އަހަރުގެ ވޭތުވެދިޔަ ހަތަރު މަސް ދުވަހުތެރޭ ރާއްޖެއަށް އައިސްފައި ވަނީ 396،983 ޓޫރިސްޓުން ކަމަށް ހިސާބުން ދައްކައިފި އެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުން ޖެނުއަރީ މަހު 92،103 ޓޫރިސްޓުން ރާއްޖެ އައިސްފައިވެ އެވެ. އަދި ފެބްރުއަރީ މަހު މި އަދަދު 96،682 އަށް އިތުރުވި އެވެ. އަދި މާޗު މަހު އައިސްފައި ވަނީ 109،585 އަށް އިތުރުވެފަ އެވެ. އަދި މިދިޔަ އެޕްރީލް މަހު އައިސްފައިވަނީ 91،200 ޓޫރިސްޓުންނެވެ.\nތަފާސް ހިސާބުތައް ދައްކާ ގޮތުގައި މި އަހަރުގެ މިހާތަނަށް އައިސްފައިވާ 396،983 ޓޫރިސްޓުންނަކީ 2019 ވަނަ އަހަރުގެ މި މުއްދަތުގައި އައި 655،916 ޓޫރިސްޓުންނާ އަޅާ ބަލާއިރު 39.5 ޕަސެންޓުގެ ދަށް އަދަދެކެވެ. އަދި މިހާތަނަށް ޓޫރިސްޓުން އައި އަދަދު މިދިޔަ އަަހަރާ އަޅާ ނުކިޔޭނެ އެވެ. ސަބަބަކީ މިދިޔަ އަހަރުގެ މާޗް 26 އިން ފެށިގެން ޖުލައި 15 ގެ ނިޔަލަށް ރާއްޖޭގެ ބޯޑަރު ބަންދުކޮށްފައި އޮތުމެވެ.\nޓޫރިޒަމް މިނިސްޓްރީން ބުނި ގޮތުގައި މިހާރު އެވްރެޖު ގޮތެއްގައި ރާއްޖެއަށް 3،325 ޓޫރިސްޓުން އާދެ އެވެ. އަދި މިހާރު އެވްރެޖު ގޮތެއްގައި ޓޫރިސްޓުން ރާއްޖޭގައި ތިބެނީ ނުވަ ދުވަހު އެވެ.\nރާއްޖެއަށް މި އަހަރުގެ ބޯޑަރު ހުޅުވިފަހުން އެންމެ ގިނައިން ޓޫރިސްޓުން އައިސްފައިވަނީ އިންޑިއާއިންނެވެ. ނަމަވެސް ކޮވިޑް-19 ގެ ބަލި އިންޑިއާގައި ފެތުރެމުން ދިއުމާއެކު އެ ގައުމުން އަންނަ ޓޫރިސްޓުންގެ އަދަދު ދަނީ މަދުވަމުންނެވެ. އެހެންވެ މިހާރު އެންމެ ގިނައިން މީހުން އަންނަ އެއް ގައުމަަށް ރަޝިއާ ވަނީ ވެފަ އެވެ. މިހާރު އިންޑިއާ ޓޫރިސްޓުން ރާއްޖޭގެ ހިއްސާއަކީ 21.9 ޕަސެންޓެވެ. އަދި ރަޝިއާ މީހުންގެ ހިއްސާއަކީ 22.4 ޕަސެންޓެވެ.\nރާއްޖެއަށް މިދިޔަ އަހަރު އައިސްފައިވަނީ 555،494 ޓޫރިސްޓުންނެވެ. ނަމަވެސް 2019 ވަނަ އަހަރު 1.7 މިލިއަން ޓޫރިސްޓުން ޒިޔާރަތް ކުރި އެވެ. ސަރުކާރުގެ އަމާޒަކީ މި އަހަރު 1.5 މިލިއަން ޓޫރިސްޓުން ގެނައުމެވެ.\nޓޫރިޒަމް މިނިސްޓްރީ އޮފް ޓޫރިޒަމް ޑރ. އަބްދުﷲ މައުސޫމް + ޓޫރިސްޓް އެރައިވަލް\nޓާގަޓަށް ވާސިލްވުމުގެ އުންމީދު އެބައޮތް\nޓޫރިޒަމަށް ކުރާ އަސަރު ކުޑަކުރަން މަސައްކަތް ކުރަނީ\nހުރިހާ ޝުކުރެއް އޮތީ ޓޫރިޒަމް މުވައްޒިފުންނަށް


މިސަރުކާރުގެ ވެރިންނަށް މަރުގެ އިންޒާރު | #Dhiislam\nމިސަރުކާރުގެ ވެރިންނަށް މަރުގެ އިންޒާރު\n6 years ago |5comments| July 15, 2012 |\nޙައިރާންވެ ވަޑައިނުގަންނަވާށެވެ. މިއީ ހަމަ މަރުގެ އިންޒާރެކެވެ. މިސަރުކާރާއި، ސަރުކާރާއި ގުޅިފައިވާ އިއްތިހާދުގެ ސިޔާސީ ފަރާތްތަކަށް ދެވޭ މަރުގެ އިންޒާރެކެވެ. މިއިންޒާރުގެ ސަބަބުން، އެއްވެސް ފަރާތަކަށް ލިބިދާނެ ނަފްސާނީ ގެއްލުމަކަށްޓަކައި ނިހާޔަތަށް މާފަށް އެދެމެވެ.\nފެބްރުއަރީ7ވަނަދުވަހަކީ، ޑިމޮކްރަސީގެ ދަށުން ހުއްދަ ލިބިގެން، ކުރީގެ އިދިކޮޅުފަރާތްތަކުން ހިންގަމުންއައި ޑިމޮކްރަސީގެ ޙަރަކާތްތަކަށް ކެތްނުކުރެވިގެން، ކުރީގެ ރައީސް އަލްފާޟިލު މުޙައްމަދު ނަޝީދު އިސްތިއުފާ ދެއްވި ދުވަހެވެ. އެއަށްފަހު، ޤާނޫނީ ހަމަތަކުގެ މަތިން، އެމަނިކުފާނުގެ ރިޔާސީ ރަނިން މޭޓު ނުވަތަ އޭރުގެ ނާއިބު ރައީސް ޑރ.މުޙާއްމަދު ވަޙީދު ޙަސަން މަނިކު ދިވެހި ރާއްޖޭގެ ރައީސުލް ޖުމްހޫރިއްޔާ ކަމުގެ ހުވައި ކުރެއްވިއެވެ. އަދިހަމަ އެދުވަހު، ދިވެހިރާއްޖޭގެ ވެރިކަމުގެ މަސްއޫލިއްޔަތާއި ހަވާލުވެ ވަޑައިގެންނެވިއެވެ. އެއާއިއެކު، ސިޔާސީ ގިނަޕާޓީތަކަކާއި މަދަނީ ޖައްމިއްޔާތައް ހިމެނޭ، ޤައުމީ އެއްބައިވަންތަކަމުގެ ސަރުކާރެއް އުފެދިގެން ދިޔައެވެ.\nއިސްތިއުފާ ދެއްވާފައި ރައީސް މުޙައްމަދު ނަޝީދު ވަޑައިގެންނެވީ ގެއަށެވެ. ގޭގައި ބަރާބަރު އެއް ދުވަސް ވަންދެން މަޑުކުރެއްވިއެވެ. އެއަށްފަހު، ފެބުރުއަރީ 8 ވަނަދުވަހު ބަޣާވާތެކޭ ވިދާޅުވަން ފެއްޓެވިއެވެ. އިސްތިއުފާ ދެއްވީ ބިރުދައްކައިގެން ކަމަށް ވިދާޅުވިއެވެ. އަދި ހަމަ އެދުވަހު، އެމަނިކުފާނަށް ތާއީދުކުރާ ބަޔަކު ނިކުމެ، މިލޮބުވެތި ޤައުމުގެ އެތަންމިތަނުގައި ހުޅުޖަހާ ތަޅާ ސުންނާފަތިކޮށް ހެދިއެވެ. އެތައް ޕޮލިސްޓޭޝަނަކާއި އެތައް ކޯޓެއް އަންދާލިއެވެ. އެތަންތަނުގައި ހުރި، ރައްޔިތުންނާއި ގުޅުންހުރި މައްސަލަތަކާއި ލިޔެކިޔުންތައް އަންދާ އަޅިއަށް ހަދާލިއެވެ. ދައުލަތަށް ލިބުނުގެއްނުން އެތައް މިލިއަނަކުން ގުނާލެވޭއިރު، ރައްޔިތުންނަށް ލިބުނު ގެއްލުމުގެ ހިސާބެއް ހައްދެއްވެސް ނޭނގެއެވެ.\nމިހާސާބުން، އިދިކޮޅު ސިޔާސީ ޙަރަކާތް ހިނގަންފެށީއަކީ، ސިޔާސީ އުސޫލަކުން ނޫނެވެ. ޓެރަރިސްޓު ޖަމާޢަތްތަކާއި ގޭންގުތައް ހިނގާ ބީދައިންނެވެ. އެގޮތުން، މިސަރުކާރަށް ނިސްބަތްވާ ތަފާތު އެކި ފެންވަރުގެ މީހުންނަށް، އެކިވަރުގެ ހަމަލާތަކާއި، މަރާލާނެ ކަމުގެ އެތައް އިންޒާރެއް ދީފައި ވެއެވެ. އޭގެތެރޭގައި މިނިވަން މުޢައްސަސާތަކުގެ ބޭފުޅުންނާއި، ކޯޓުތަކުގެ ބޭފުޅުންނާއި، ސިޔާސީ ޕާޓީތަކުގެ ވެރިންނާއި، މިސަރުކާރުގެ މިނިސްޓަރުންނާއި، ސަރުކާރަށް ތާޢީދުކުރާ ރައްޔިތުންގެ މަޖިލީހުގެ މެމްބަރުންނާއި، ސިފައިންނާއި ފުލުހުންނާއި، މިސަރުކާރަށް ތާޢީދުކުރާ އާއްމު ރައްޔިތުންވެސް ހިމެނެއެވެ. މާރާމާރީ ހިންގުމާއި، ތޫނު ހަތިޔާރުން ބިރުދެއްކުމާއި، ތޫނު ހަތިޔާރުން ހަމަލާދިނުމާއި، މާރާލާނެކަމުށް ބުނުމާއި، މަރާލަން އުޅުމާއި، ދައުލަތުގެ އިމާރާތްތަކާއި ވެހިކަލްތަކަށް ގެއްލުންދިނުމާއ ހުޅުޖެހުމާއި، މިފަދަ ކިތަންމެ ނާތަޙުޒީބު ޖަރީމާތަކެއް މިބައިމީހުން ވަނީ ހިންގާފައެވެ. ދިވެހި އަންހެން ފުލުހަކު މަގުމަތިން ހައްޔަރުކޮށް، އެކަނާއަށް ޖިންސީ އަދި ޖިސްމާނީ އެތައް ގޯނާއެއްވެސް ކޮށްފައިވެއެވެ.\nކަންމިހެން ހުރުމާއެކު، މިޙަރަކާތް އިތުރަށް ފުޅާވެ، މިބައިމީހުން ބޭނުންވާ މީހަކު ކިޑްނޭޕްކޮށް ނުވަތަ މަރާލުން ފަދަ ކަންކަން ހިންގުމަކީވެސް ދުރުކަމެއް ނޫނެވެ. މާޒީން ޢިބުރަތް ލިބިގަންނަން ޖެހެއެވެ. ނޮވެމްބަރ ތިނެއްގެ ޢުދުވާނީ ހަމަލާއާއި ފެބުރުއަރީ ހައެއްގައި ހިންގަން އުޅުނު ޤަތުލުޢާއްމާއި ފެބުރުއަރީ އަށެއްގެ ހުޅުޖެހުންފަދަ ޙާދިސާތަކަކީ އާދައިގެން ކަންކަމެއް ނޫނެވެ. އަދި ކިއެއް އެއީ ގޭންގު ކުއްތަކާއި ޓެރަރިސްޓު ހަމަލާތަކެކެވެ. މިފަދަ ހަމަލާތަކުން މިބައިމީހުންނަކީ ހައްދު ފަހަނަޅާފައިވާ ޓެރަރިސްޓު ގޭންގެއްކަން ސާބިތުވެއެވެ. އަދި މިބައިމީހުންގެ އެއްމެ ބޮޑު އަމާޒަކީ މިސަރުކާރާއި، ގުޅިފައިވާ ސިޔާސީ ފަރާތްތައްކަންވެސް ކަށަވަރު ޔަޤީނެވެ.\nއެއަށްފަހު ދަންނަވަމަވެ. އޭދިވެހި ޤައުމުގެ ޢިއްޒަތްތެރި ވެރިންނޭވެ. ދިވެހި ރައްޔިތުންނާއި، ތިބޭފުޅުންގެ ފުރާނަ ސަލާމަތްކުރަން ބޭނުން ތޯއެވެ؟ ބޭނުމިއްޔާ އޮތީ ހަމަ އެއްމެ ގޮތެކެވެ. އެއީ ﷲ ގެ ޙުކުމްފުޅު ތަންފީޒު ކުރުމެވެ. މަރަށް މަރުގެ އަދަބު ދިނުމެވެ. ތިމާމެންގެ އަމިއްލަ ނަފްސާއި ދިވެހި ރައްޔިތުން ޙިމާޔަތް ކުރުމަށްޓަކައި މަރަށް މަރު ހިއްޕަވާށެވެ. އަމާން މުޖުތަމަޢަކަށްޓަކައި މަރަށް މަރުގެ އަދަބު ތަންފީޒު ކުރައްވާށެވެ. އެހެންނޫނީ ޤައުމު ފަސާދަވެ، ބޮޑު ލޭ އޮހޮރުވުމެއް ހިނގާފާނެކަމުގެ ބިރު އެބައޮތެވެ. މަރަށް މަރުގެ އަދަބު ދެވޭނަމަ، އެއްވެސް މީހަކަށް އަނެކާގެ ފުރާނަ ދުއްވާލުމަކީ، މެޓައެއްހައި ފަސޭހަ ކަމަކަށް ނުވާނެއެވެ. މިސަރުކާރުގެ ވެރިންނަށް އަޅުގަނޑުދޭ މަރުގެ އިންޒާރަކީ މިއީއެވެ. ދިވެހި ބަހުގައި އިންޒާރަކީ އަންނާން އޮތް ނުރައްކަލަކުން ބަޔަކު ސަލާމަތްކޮށް ހޭލައްވައި ބިރުގެންނެވުމަށް ދެވޭ ނަސޭޙަތެވެ. އެންގޭ އެންގުމެވެ.\nމުހައްމަދު ހުސެއިން އަށް މިލިޔުން ލިޔާއިރުވެސް އިގޭނެ، އިސްލާމްދީނުގަ މަރަށް މަރުހިފޭނީ އަދުލުވެރި އިންސާފު ވެރި ފަނޑިޔާރުގެއިން ކަން. ރާޔްޖޭގެ މިއަދުގެ ހާލަތަށް ބަލާއިރު ފެންނަނީ ފައިސާވެރިން ބޮޑެތި ކުށްތަކަށް އަރާގެންފަވެސް މިނިވަންކަމާއި އެކު މުޖުތަމައުގަ އުޅޭތަން. އެންމެ ފުރަތަމަ ފަޑިޔާރުގެ ތައްވެސް އެބަޖެހޭ ރަނގަޅު ކުރަން. އޭގެ ފަހުން ހުރިހާކަމެއް ވެސް ދާނީ ރަނގަޅަށް\nދިވެހިން ލިޔުމަކީ ވަރަށް ފޫހިވާ ކަމެއް\nކަލޭމެން ދީން ހަތިޔާރަށް ނަގައި ދީން ހަލާކުކުރަނީ ތި.. ދީނަކީ ކަލޭމެން ބޭނުންވާ ގޮތަށް ބަދަލުވާނެ އެއްޗެއް ނުން. އަދި ބުނަން ޙައްޤާ ބާޠިލް ސާފުވާނެ ދުވަސްވެސް އަންނާނެ. އަންނި ވިޔަސް ތިޔަ އިމްރާންމެންވިޔަސް މައުމޫންވިޔަސް ގޯސް ކަންތައްތައް އެންމެން ކައިރީގައިވެސް ގޯސްވާނެ\nއަދި ހަމަ އެދުވަހު، އެމަނިކުފާނަށް ތާއީދުކުރާ ބަޔަކު ނިކުމެ ކުރި މުޒާހަރާ ވަރައް އިހާނެތި އަނިޔާވެރި ގޮތަކައް ދިވެހި ލޮބުވެތި ފުލުހުންނާ ސިފައން ރޫޅާލިއެވެ. މީގެ ސަބަބުން ގިނަ ބަޔަކައް އަނިޔާވެ ހޮސްޕިޓަލްތައް ތޮއް ޖެހްނެވެ. މިގޮތައް އަމަލް ކުރުމުގެ ސަބަބުން ގިނަ ރައްޔިތުން ރުޅި އައިސް ފުލުހުންގެ ގިނަ މުއަސްސަސާ ތަކައް ގެއްލުން ދިނެވެ.\nރުޅިއައިސްގެން ގެއްލުދިނީ އައްޑޫސިޓިއާއި ތިނަދުއަށްށެވެ. އެކަމަކު ފުލުހުން ރޫޅާލި މުޒާހަރާ ކުރީ މާލޭގައެވެ. ވަރުގަދަ ރުޅިއެއްނޫންހެއްޔެވެ؟ ރުޅި ގަދަވެގެން ދިޔަވަރަކީ އޭގެ ހޫނުކަށް ރާއްޖޭގެ ދެކުނަށް ފޯރުމެވެ،


Injection jahaairu samaaluvan Lamha edhunu: PG\nމޭރީ ގަޔަށް އިންޖެކްޝަން ޖަހާއިރު ސަމާލުވާން ލަމްހާ އެދުނު\nމާވިން (ކ) އަދި ލަމްހާ (ވ): ދެމީހުންގެ ބަންދަށް ވަނީ 30 ދުވަސް ދީފައި\nއައިޖީއެމްއެޗްގައި މަސައްކަތް ކުރި ފިލިޕިންސް ނަރުހެއް ކަމަށްވާ މޭރީ ގްރޭސްގެ މަރުގެ މައްސަލައިގައި ދައުވާކޮށްފައިވާ މޭރީގެ ފިރިމީހާ މާވިން އާއި އޭނާގެ ދިވެހި ލޯބިވެރިޔާ ހަލީމަތު ލަމްހާ އާ ދެމެދު ކޮށްފައިވާ މެސެޖެއްގައި، މޭރީގެ ގަޔަށް އިންޖެކްޝަން ޖަހާއިރު ސަމާލުވުމަށް ލަމްހާ އެދިފައިވާ ކަމަށް ދައުލަތުން ބުނެފި އެވެ.\nމި މައްސަލައިގެ އަޑުއެހުންތައް މިއަދު ކްރިމިނަލް ކޯޓުގައި ވަނީ ފަށައިފަ އެވެ. މާވިން އަދި ލަމްހާގެ ބައި ގެންދިޔައީ ވަކިންނެވެ.\nމޭރީ މަރައިލުމަށް ރާވާއި އެކަން މާވިންއަށް މަގުފަހިކޮށްދިނީ ލަމްހާ ކަމަށް ދައުލަތުން ވަނީ ބުނެފަ އެވެ. ހާދިސާ ހިނގި ވަގުތު މޭރީ އާއި މާވިންގެ ކުޑަ ދަރިފުޅު ބެހެއްޓީ ލަމްހާ ކައިރީ ކަމަށާއި، އޭގެ ފަހުން ލަމްހާ އެގެއަށް އައިސް 20 މިނެޓު ފަހުން ނިކުމެގެން ދިޔަ ކަމަށެވެ. އޭގެ އެއް މިނެޓް ފަހުން މޭރީ ދަންޖެހުނީ ކަމަށް ބުނެ އެމްބިއުލާންސަށް މާވިން ގުޅި ކަމަށް ދައުލަތުން ވަނީ ފާހަގަކޮށްފަ އެވެ.\nއެކަމާ ގުޅޭ ސީސީޓީވީ ފުޓޭޖާއި މޯބައިލް ފޮރެންސިކް ރިޕޯޓު ހެކީގެ ގޮތުގައި ހުށަހަޅާނެ ކަމަށް ދައުލަތުން ވަނީ ބުނެފަ އެވެ.\nލަމްހާގެ ފަރާތުން ދިފާއީ ވަކީލް އަބްދުﷲ ޝާއިރު ވިދާޅުވެފައި ވަނީ މި މައްސަލައިގައި ދައުލަތުން ގިނަ ހެކިތަކެއް ހުށަހަޅާފައި ވަނީ މޭރީ މަރުވީ ދަންޖެހިގެން ކަން ސާބިތުކުރަން ކަމަށެވެ. އެކަން ލަމްހާ އާ ގުޅުވައި ނުލެވޭނެ ކަމަށާއި، ދައުލަތުން ސާބިތުކޮށްދޭން ޖެހޭނީ ލަމްހާ މޭރީއަށް އިންޒާރު ދިން ކަމާއި އަދި މޭރީ މަރައިލަން މާވިންއަށް މަގުފަހިކޮށްދިން ކަން ކަމަށެވެ. އެކަންކަން ސާބިތުވާނެ އެއްވެސް ހެއްކެއް ނެތް ކަމަށް ވަކީލް ވިދާޅުވި އެވެ.\nއަދި މީހަކާ އިނދެގެން އުޅޭ މީހަކާ އަންހެނަކު ރައްޓެހި ވެގެން އުޅޭނަމަ އަނބިމީހާއާއި ރުޅިވެރިން އުފެދޭނެ ކަމަށާއި އެއީ އާންމު ކަމެއް ކަމަށް ވެސް އޭނާ ވަނީ ވިދާޅުވެފަ އެވެ.\nއެކަމަކު ދައުލަތުން ބުނެފައި ވަނީ މިދިޔަ އޮކްޓޯބަރު މަހުގެ 10 ވަނަ ދުވަހު އިންޖެކްޝަން ޖަހާނެ ގޮތުގެ އިރުޝާދު ދިނުމަށް ލަމްހާ، މާވިންއަށް މެސެޖެއް ފޮނުވި ކަމަށެވެ. އެ މެސެޖުގައި، އެކަން ކުރާއިރު ސަމާލުވުމަށް އެދިފައި ވެއެވެ. އަދި މާވިން ވެސް ވަނީ ފަސޭހަކަމާއެކު މީހަކު މަރައިލާނެ ގޮތްތައް ހޯދަން އޭނާގެ ފޯނުން ގޫގުލް ސާޗުކޮށްފަ އެވެ.\nމޭރީގެ ފިރިމީހާ މާވިންއާއި އޭނާގެ ލޯބިވެރިޔާ ހަލީމަތު ލަމްހާ\nދެ މީހުންގެ ބަންދަށް އިތުރު 30 ދުވަސް\nދައުލަތުގެ ފަރާތުން ދެ މީހުން ޝަރީއަތް ނިމެންދެން ބަންދުކޮށްދިނުމަށް އެދުނު ނަމަވެސް ދެ މީހުން ވެސް އިތުރު 30 ދުވަހަށް ބަންދުކުރަން ގާޒީ ހުސެއިން ފާއިޒް ރަޝާދު ނިންމެވި އެވެ.\nމާވިން މިއަދު ކޯޓަށް ހާޒިރުވިއިރު ވަކީލަކު އައްޔަނުކުރި ކަމުގެ ލިޔުން ކޯޓަށް ހުށަހަޅާފައެއް ނުވެ އެވެ. އެހެންކަމުން އޭނާ އަށް ވަކީލަކު އައްޔަނުކުރަން 10 ދުވަހުގެ މުއްދަތެއް ވަނީ ދީފަ އެވެ. އޭނާ ހަމަޖައްސާފައިވާ ވަކީލަށް ގުޅޭތޯ ކޯޓުން މަސައްކަތްކުރި ނަމަވެސް ގުޅޭ ގޮތެއް ނުވި އެވެ.\nލަމްހާގެ ބައިގައި، ދައުލަތުން އިތުރު ހެކިތައް ހުށަހަޅަން ހުރުމުން، އިތުރު 30 ދުވަސް ދިނެވެ. އޭގެ ފަހުން އަނެއްކާވެސް ބަންދު މުރާޖައާ ކުރާނީ ކަމަށް ގާޒީ ވިދާޅުވި އެވެ.\nއުމުރުން 30 އަހަރުގެ މާވިންގެ މައްޗަށް ދައުލަތުން އުފުލާފައިވަނީ އެނގިހުރެ މީހަކު މެރުމުގެ ދައުވާ އެވެ.\nމާވިންގެ މައްޗަށް އެ ދައުވާ އުފުލާފައިވަނީ މިދިޔަ އޮކްޓޫބަރު މަހުގެ 19 ދުވަހުގެ މެންދުރު 12:00 އާއި 12:49 އާ ދެމެދުގެ ވަގުތެއްގައި، ފިލިޕީންސަށް ނިސްބަތްވާ އެ ދެމަފިރިން ދިރިއުޅެމުން ދިޔަ މއ. އުދުހޭކޮކާގޭގެ ފުރަތަމަ ފަންގިފިލާގެ ތެރޭގައި މޭރީ މަރާލުމާ ގުޅިގެންނެވެ. ދައުވާގައިވާ ގޮތުން މޭރީ މަރާލާފައިވަނީ އޭނާގެ ބޮލާއި ކަރަށް ހަމަލާދީގެންނާއި، ނޭވާ ހާސްކޮށްލައިގެންނެވެ.\nއުމުރުން 24 އަހަރުގެ ލަމްހާގެ މައްޗަށް ދައުލަތުން ތިން ދައުވާއެއް އުފުލާފައިވެ އެވެ. އެއީ އެނގިހުރެ މީހަކު މެރުމުގައި ބައިވެރިވުމުގެ ދައުވާ އާއި، އެހެން މީހެއްގެ މުދަލެއްގެ މައްޗަށް ހުއްދަ ނޫން ގޮތެއްގައި ބާރުހިންގުމުގެ ކުށުގެ ދައުވާގެ އިތުރުން ހުއްދަ ނަގައިގެން ކުރަންޖެހޭ ކަމެއް ހުއްދަ ނުނަގާ ކުރުމުގެ ދައުވާ އެވެ.\nދައުވާތަކުގައިވާ ގޮތުން ލަމްހާ ވަނީ މޭރީ މަރާލުމުގެ ރޭވުމުގައި ބައިވެރިވެ، މަރާލުމުގެ އަމަލު ހިންގުމަށް މާވިންއަށް މަގުފަހިކޮށްދީ އެހީތެރިވެ ދީފަ އެވެ.\nމޭރީގެ މަރާ ގުޅިގެން މިދިޔަ އޮކްޓޫބަރު 27 ވަނަ ދުވަހު ކޯޓު އަމުރެއްގެ ދަށުން ލަމްހާ ދިރިއުޅުނު ގެ ބަލައި ފާސްކުރިއިރު ލަމްހާގެ ކޮޓަރިން ފެނުނު ސިޓީ އުރައެއްގައި އައިޖީއެމްއެޗްގެ ހުއްދައަކާ ނުލައި، އެ ހޮސްޕިޓަލުން ނަގާފައިވާ، ހޮސްޕިޓަލުން ބޭރަށް ގެންދިއުން މަނާ އަދި ހޮސްޕިޓަލުގެ ބޭނުމަށް އެކަނި ދޫކުރެވޭ އިންޖެކްޝަންތަކެއް ފެނިފައިވާ ކަމަށްވެސް ދައުވާގައިވެ އެވެ. ލަމްހާގެ ކޮޓަރި ތެރެއިން، ހޮސްޕިޓަލް އަދި ފަރުވާދޭ މަރުކަޒުތަކުގެ ބޭނުމަށް އެކަނި ދޫކުރެވޭ ބާވަތުގެ ބޭސްތަކެއް ފެނިފައިވާ ކަމަށްވެސް ދައުވާގައިވެ އެވެ.\nއައިޖީއެމްއެޗް ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް + މަރު\nހަމްޒާ 10 އަހަރަށް ޖަލަށްލާން ހުކުމްކޮށްފި\nހުތުރު ބަހެއް ބުނުމުން 15 ދުވަހަށް ޖަލަށް\nނަދީމްގެ މަރު: ހުކުމް އަންނަ މަހު


ކޮމިޝަނުގެ މަސައްކަތް ހަރުދަނާ ކުރުމުގެ ގޮތުން ކުރަމުންދާ މަސައްކަތްތަކުގެ ތެރެއިން، 2022 ޖޫން5އިން7އަށް ކޮމިޝަނުގެ ޓީމެއް ބ.އޭދަފުއްޓަށާއި ބ.ދަރަވަންދޫ އަށް ޒިޔާރަތްކޮށްފިއެވެ.\nމި ޒިޔާރަތުގައި އޭދަފުށީ ޕޮލިސް ސްޓޭޝަނަށާއި، ދަރަވަންދޫ ޕޮލިސް ޑެސްކަށް ކޮމިޝަންގެފަރާތުން ޒިޔާރަތްކޮށް އެ ތަންތަނުގެ މަސައްކަތް ހުރިނެތްގޮތް ބެލުމާއި އެތަންތަނުގެ ހާލަތާއި، މަސައްކަތުގައި ދިމާވާ ގޮންޖެހުންތައް ދެނެގަނެވުނެވެ. އަދި ނޭޝަނަލް އިންޓެގްރިޓީ ކޮމިޝަނާގުޅޭގޮތުން ޢާއްމުން ހޭލުންތެރިކުރުމަށް ހިންގާ ޕްރޮގްރާމްގެ ތެރެއިން ކޮމިޝަންގެ މަސައްކަތްތަކާއި މަސްއޫލިއްޔަތު އަދި މަސައްކަތް ހިނގަމުންދާ ގޮތާބެހޭގޮތުން މަޢުލޫމާތު ފޯރުކޮށްދިނުމުގެ ޙަރަކާތެއް ބ. އަތޮޅު އޭދަފުށި އަދި ދަވަންދޫގައި ހިންގުނެވެ. މި ޙަރަކާތުގައި އޭދަފުށީގައި މަސައްކަތްކުރާ ސަރުކާރުގެ އިދާރާތަކުގެ މުވައްޒަފުންނަށް ކޮމިޝަނާގުޅޭ މަޢުލޫމާތު ދިނުމާއި، ބ އަތޮޅު މަދަރުސާގެ މުވައްޒަފުންނަށް މަޢުލޫމާތު ދިނުމުގެ ބައްދަލުވުންތަކެއް ވަނީ ކުރިއަށް ގެންދެވިފައެވެ.\nމީގެ އިތުރުން، ބ. އަތޮޅު ކައުންސިލާއި އޭދަފުށީ ކައުންސިލް އަދި ބ. ދަރަވަންދޫ ކައުންސިލްގެ މެމްބަރުންނާ ބައްދަލުކޮށް ކޮމިޝަނާގުޅޭ މަޢުލޫމާތު ފޯރުކޮށްދިނުމާއި، ބ. އަތޮޅުގެ ރަށްރަށުގައި ތަންފީޒީ އިދާރާތަކުގެ ޚިދުމަތްތައް ދެވެމުންދާ ގޮތާބެހޭގޮތުން މަޢޫލޫމާތު ހޯދުނެވެ.\nމި ދަތުރުގައި ކޮމިޝަނުގެ ފަރާތުން އިސްބޭފުޅެއްގެ ގޮތުން ބައިވެރިވެ ވަޑައިގެންނެވީ ކޮމިޝަންގެ މެންބަރު ކާނަލް (ރޓޑ) އަޙްމަދު ޖިހާދެވެ.


ކޯވިޑް ޖެހިފައިވާ 10 މީހަކަށް އައިސީޔޫގައި ފަސް މީހަކަށް ވެންޓިލޭޓަރުގަ ފަރުވާ ދެނީ – Dhuvas Online\nކޯވިޑް ޖެހިފައިވާ 10 މީހަކަށް އައިސީޔޫގައި ފަސް މީހަކަށް ވެންޓިލޭޓަރުގަ ފަރުވާ ދެނީ\nރާއްޖެއިން ކޯވިޑަށް ޕޮސިޓިވްވެގެން ފަރުވާ ދެމުންދާ މީހުންގެ ތެރެއިން ހާލު ސީރިއަސް 10 މީހަކު އެބަ ތިބި ކަމަށް ހެލްތް އެމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nއެޗްއީއޯސީން ބޭއްވި ނޫސްވެރިންގެ ބައްދަލުވުމުގައި އެޗްޕީއޭގެ ޑރ. އިބްރާހިމް އަފްޒަލް ވިދާޅުވީ ޕޮސިޓިވްވެގެން ފަރުވާ ހޯދަމުންދާ 2،521 މީހުން އެބަތި ކަމަށެވެ. އޭގެ ތެރެއިން 169 މީހަކަށް ފަރުވާ ދެމުންދަނީ ހޮސްޕިޓަލްގައި އެޑްމިޓްކޮށްގެން ކަމަށް ވިދާޅުވި އެވެ.\nއޭގެ ތެރެއިން 10 މީހެއްގެ ހާލު ސީރިއަސްވެގެން ފަރުވާ ދެމުންދަނީ އައިސީޔޫގައި އެވެ. އައިސީޔޫގައި ފަރުވާ ދެމުންދާ މީހުންގެ ތެރެއިން ފަސް މީހަކަށް ފަރުވާ ދެމުން ދަނީ ވެންޓިލޭޓަރުގައި އެވެ.\nއައިސޮލޭޝަން ފެސިލިޓީތަކުގައި 1،419 ޕޮސިޓިވް މީހުން އެބަތިއްބެވެ.\nކޯވިޑް-19 އަށް މިހާތަނަށް ފަރުވާ އެއް ހޯދިފައިނުވާއިރު ސިއްހީ މާހިރުންގެ އެންމެ ބޮޑު ކަންބޮޑުވުމަކީ ބަލި ޖެހޭ މީހުންގެ އަދަދަށްވުރެ ހޮސްޕިޓަލްގައި އެޑްމިޓްކޮށްގެން ފަރުވާ ދޭން ޖެހޭ މީހުންގެ އަދަދު އިތުރުވުމެވެ. އަދި އުމުރުން ދުވަސްވީ މީހުންނާއި ބޮޑެތި ބަލިތަކަށް ފަރުވާ ހޯދާ މީހުންނަށް ބަލި ޖެހުމަކީ ވަރަށް ބޮޑު ކަންބޮޑުވުމެއް ކަމަށް އެޗްއީއޯސީން ބުނެފައިވެ އެވެ.\nއެޗްއީއޯސީގެ ތަރުޖަމާނު ޑރ. ފާތިމަތު ނަޒްލާ ރަފީގު ވިދާޅުވީ ކޯވިޑް-19 ގައި ރާއްޖޭގެ މިސްރާބު ރަނގަޅު ނޫން ކަމަށެވެ. އެގޮތުން މިދިޔަ ހަފްތާއެއްހާ ދުވަހުގެ ތެރޭގައި ރާއްޖެއިން ކޯވިޑް ޖެހިގެން ފަރުވާ ދެމުން ދިޔަ ހަތަރު މީހަކު މަރުވެ އެއް ދުވަހާއި 200 އަށްވުރެ ގިނަ މީހުން ޕޮސިޓިވްވެފައިވާ ކަމަށް ވިދާޅުވި އެވެ.\nމިހާތަނަށް ރާއްޖެއިން 26 މީހަކު މި ބަލީގައި މަރުވެފައިވެ އެވެ. އޭގެ ތެރޭގައި ހިމެނެނީ ހަ ބިދޭސީންނާއި 20 ދިވެހިންނެވެ.\nމިހާތަނަށް ރާއްޖެއިން 6،660 މީހުން ކޯވިޑަށް ޕޮސިޓިވްވެފައިވެ އެވެ. ބަލި ޖެހުނު މީހުންގެ ތެރެއިން ރަނގަޅުވެފައިވަނީ 4،113 މީހުންނެވެ.


Male' gai6cycle eh gai roakollaifi | Mihaaru\nމާފަންނު އިހުސާން ފިހާރަ ކައިރީގައި ހުރި ސައިކަލްތަކެއްގައި ރޭ ފަތިހު ރޯކޮށްލާފައި.\n21 މާޗް 2019 - 07:12 42 comments\nއެމްއެންޑީއެފުން ބުނީ މާފަންނު އިހުސާން ފިހާރަ ކައިރީގައި ހުރި ސައިކަލްތަކެއްގައި ފަތިހު ހަތަރެއް ޖަހަން އުޅެނިކޮށް ރޯވި އަލިފާން ފަޔާ އެންޑް ރެސްކިއު ސާވިސް އިން ނިއްވާލާފައިވާ ކަމަށެވެ. މި އަލިފާނުގައި އެއްވެސް މީހަކަށް އަނިޔާ ނުވާ ކަމަށް ސިފައިން ބުންޏެވެ.\nއެމްއެންޑީއެފުން ބުނީ ހަ ސައިކަލެއް ބޭނުން ނުކުރެވޭ ވަރަށް އަނދާފައިވާ ކަމަށާއި އެހެން ދެ ސައިކަލަކަށް އިތުރު ގެއްލުންތަކެއް ވެފައިވާ ކަމަށެވެ. އަދި ސައިކަލްތަކުގައި ރޯކޮށްލި ސަރަހައްދުގައި ހުރި މ. ސަބުދެލި ގޭގެ ގްރައުންޑް ފްލޯގެ ގަރާޖުގެ ތެރޭގައި އަޅާފައިވާ ހޮޅިތަކެއްގައި ރޯވެ ގެއްލުން ވެފައިވާ ކަމަށް އެމްއެންޑީއެފުން ބުނެ އެވެ.\nމާފަންނު އިހުސާން ފިހާރަ ކައިރީގައި ހުރި ސައިކަލްތަކެއްގައި ރޭ ފަތިހު ރޯކޮށްލާފައިއިރު ފުލުހުންނާއި ބައެއް އާންމުން އެ ސަރަހައްދުގައި ހަރަކާތްތެރިވަނީ.\nފުލުހުން ބުނިގޮތުގައި މި މައްސަލަ އަންނަނީ ތަހުގީގު ކުރަމުންނެވެ.\nމާލޭގައި ބޮޑެތި އަދަދުތަކުން ފައިސާތައް ފޭރުން ފަދަ ޖަރީމާތައް މިދިޔަ ދެ މަހެއްހާ ދުވަހު ވަނީ ވަރަށް ބޮޑަށް އާންމުވެފަ އެވެ. އިއްޔެ މެންދުރު ވެސް މާލޭގައި ގިނަ އަދަދެއްގެ ފައިސާ ހިފައިގެން ދިޔަ މިފްކޯގެ ވޭނެއް މަގުމަތިން ހުއްޓުވައި، ދެ މިލިއަން ރުފިޔާ ވަނީ ފޭރިގެންފަ އެވެ. މޫނު ނިވާކޮށްގެން ތިބި ބަޔަކު މި ޖަރީމާ ހިންގީ ވޭނުގެ ބިއްލޫރިގަނޑު ތަޅާލުމަށް ފަހު އެވެ. އެކަމަކު، މި މައްސަލައިގައި ބަޔަކު ހައްޔަރުކުރި ކަމަކަށް އަދި ފުލުހުން ނުބުނެ އެވެ.\nމި މަހުގެ 10 ވަނަ ދުވަހު ވެސް ސްޓޭޓް ބޭންކް އޮފް އިންޑިއާ (އެސްބީއައި) ކައިރިން ވެސް ހެލްމެޓް އަޅައިގެން ތިބި ބަޔަކު ވަނީ ސައިކަލުތަކެއްގައި ގޮސް، ދެ މިލިއަނަށް ވުރެ ގިނަ ރުފިޔާ އިންޑިއާގެ މީހެއްގެ އަތުން ފޭރިގެންފަ އެވެ. އެ މައްސަލައާ ގުޅިގެން ހަ މީހަކު ހައްޔަރު ކޮށްފައިވާއިރު، ފޭރިގަތް ފައިސާތައް އަދިވެސް ނުފެނެ އެވެ.\nއިތުރު ލިޔުންތައް މާލެ އެމްއެންޑީއެފް އަލިފާނުގެ ހާދިސާ ފަޔާ އެންޑް ރެސްކިއު ޕޮލިސް ހުޅުޖެހުން ކުށްކުރުން


ވަޒީފާގެ ފުރުޞަތު، ސޮފްޓްވެއަރ ޑިވެލޮޕަރ (އެމް.އެސް 1). އިންފޮމޭޝަން ސިސްޓަމްސް ސެކްޝަން\nސޮފްޓްވެއަރ ޑިވެލޮޕަރ (އެމް. އެސް 1) މަޤާމަށް މީހަކު ހޯދުމަށް ކޮށްފައިވާ ނަންބަރު:(IUL)38-AB/38/2021/770 (29 ޑިސެމްބަރ 2022) އިޢުލާނަށް އެއްވެސް ފަރާތަކުން ކުރިމަތިލާފައިނުވާތީ، އެ މަޤާމަށް މީހަކު ހޯދުމަށް އަލުން އިއުލާނު ކުރީމެވެ.\nމަގާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުން .ނުވަތަ،\nޖީ.އެސް4ރޭންކުގެ މަޤާމެއްގައި މަސައްކަތްކޮށް 1 އަހަރުދުވަހުގެ ތަޖުރިބާ ލިބިފައިވުން. ނުވަތަ،\nޖީ.އެސް3ރޭންކުގެ މަޤާމެއްގައި މަސައްކަތްކޮށް5އަހަރުދުވަހުގެ ތަޖުރިބާ ލިބިފައިވުން.\nMVC Framework ރަނގަޅަށް ދަންނަ ފަރާތަކަށްވުން.\nGIT / TFS ފަދަ ވާޝަން ކޮންޓްރޯލް މެތަޑްތައް ބޭނުންކުރަން އެނގުން.\nނޯޓް: މި މަޤާމަށް މީހުން ހޮވުމުގައި އައި.ޓީ ދާއިރާއިން މަސައްކަތު ތަޖުރިބާ ލިބިފައިވާ ފަރާތްތަކަށް އިސްކަން ދެވޭނެއެވެ.\nސޮފްޓްވެއަރތަކަށް ބޭނުންވާ ރިކުއާމަންޓްތައް ތައްޔާރުކުރުން.\nސޮފްޓްވެއަރތަކަށް ބޭނުންވާ އޭޕީއައިތައް ތައްޔާރުކުރުން.\nމި މަގާމަށް ޝައުޤުވެރިވާ ފަރާތްތަކުން 2022 ޖެނުއަރީ 27 ވާ ބުރާސްފަތި ދުވަހުގެ 15:00 ގެ ކުރިން މި ކޮމިޝަންގެ ވަޒީފާއަށް އެދޭ ފޯމު ފުރިހަމަ ކުރެއްވުމަށްފަހު، ހުށަހަޅަންޖެހޭ ލިޔުންތަކާއެކު ޕޯރޓްކޮމްޕްލެކްސް ބިލްޑިންގ 05 ވަނަ ފަންގިފިލާގެ ރިސެޕްޝަނަށް ނުވަތަ ކޮމިޝަންގެ އީމެއިލު ([email protected]) މެދުވެރިކޮށް ހުށަހެޅުއްވުން އެދެމެވެެ. އީމެއިލު ކުރައްވާއިރު ހުށަހަޅުއްވާ ހުރިހާ ލިޔެކިޔުންތައް ހުންނަންވާނީ އެއްފައިލެއްގެ ގޮތުގައި 10mbއަށް ވުރެ ކުޑަފައިލްސައިޒަކަށް އެޓޭޗްކުރެވިފައެވެ. ވަޒީފާއަށް އެދޭ ފޯމު މި ކޮމިޝަންގެ ރަސްމީ ވެބްސައިޓް www.elections.gov.mv އިން ލިބެން ހުންނާނެއެވެ.\nސޮފްޓްވެއަރ ޑިވެލޮޕަރ – އެމް. އެސް 1 ގެ މަޤާމަށް މާކުސް ދިނުމުގައި ބަލާނެ މިންގަނޑު\n- ވަޒީފާތަކަށް ކުރިމަތިލާ ފަރާތްތައް ޝޯޓްލިސްޓްކުރާނީ، ތަޢުލީމާއި، މަސައްކަތުގެ ތަޖުރިބާއާއި، ތަމްރީނާއި، ހުނަރުގެ މާކުހަށް ބެލުމަށްފަހު، ލިބޭ މާކުހުގެ މަތީ ތަރުތީބަށް ބަލައިގެންނެވެ. މަޤާމުގެ ޝަރުޠުތައްކަމަށް ބުނެފައިވާ އަސާސީ ޝަރުޠު ފުރިހަމަވާނަމަ، ތަޢުލީމާއި ތަމްރީނަށް ކަނޑައަޅައިފައިވާ ފުރިހަމަ މާކްސް ދެވޭނެއެވެ.


Handhu Ohsey Manzaru Fehna Thafaath Video Akah Bodu Samaal Kameh - Vaguthu\nހަނދު އޮއްސޭ މަންޒަރު ފެންނަ ތަފާތު ވީޑިއޯ އަކުން ބޮޑު ހައިރާންކަމެއް\nކެނެރީ އައިލެންޑްގެ ޓެއިޑް ފަރުބަަދަ މަތިން ހަނދު އޮއްސެންދާ މަންޒަރު ފެންނަ ވީޑިއޯ އަކަށް ގިނަ ބައެއްގެ ސަމާލުކަން ލިބިއްޖެއެވެ.\nޓެލެސްކޯޕެއް ބޭނުން ކޮށްގެން ނަގާފައިވާ ވީޑިއޯ އިން ހަނދު ފެންނަނީ ވަރަށް ބޮޑުކޮށެވެ.\nމިއީ މެއި މަހުގެ 30 ވަނަ ދުވަހު ޑެނިއެލް ލޮޕޭޒް ނަގާފައިވާ ފުޓޭޖެކެވެ.\nމިވީޑިއޯ އިން ބައެއް މީހުން ވެސް ފެނެއެވެ. ވީޑިއޯ އިން ފެންނަ މީހުން ތިބެނީ ޓެލެސްކޯޕް ހުރި ސަރަހައްދަށް ވުރެ 16 ކިލޯމީޓަރު ދުރުގައެވެ. ވީޑިއޯ އިން ފެންނަ ގޮތުގައި ހަނދު އޮއްސެންދާއިރު ވެސް ފަރުބަދަ މަތީގައި ތިބި މީހުން އެކަމަށް މާބޮޑު ސަމާލުކަމެއް ނުދެއެވެ.\nވީޑިއޯ ކޮށްފައި ވަނީ ޓެލެސްކޯޕެއް ބޭނުންކޮށްގެން ނަމަވެސް ވީޑިއޯ އިން ހަނދުން ފެންނަނީ ހަނދުގެ އަސްލު ސައިޒްގައެވެ.\nއިރުއޮއްސޭ މަންޒަރާއި އިރު އަރާ މަންޒަރު ބަލަން މީހުން ބޮޑު ސަމާލުކަމެއް ދިން ނަމަވެސް އާންމު ގޮތެއްގައި ހަނދު އަރާ މަންޒަރާއި ހަނދު އޮއްސޭ މަންޒަރު ބަލަން މާބޮޑު ސަމާލުކަމެއް ނުދެވެއެވެ. އެފަދަ ސަމާލުކަމެއް ހަނދަށް ދެވޭނަމަ މިފަދަ ރީތި މަންޒަރުތައް ފެންނާނެ ކަމަށް ތަޖުރިބާކާރުން ބުނެއެވެ.\nޖޫން 9, 2018 13:58\nކިޔާލާއިރު ހީވަނީ އާދަޔާ ހިލާފު ކަމެއްހެން. ޢެކަމު ހަމަ އެކަނި ތަފާތަކީ ވީޑިއޯ ޒޫމްކޮށްފައިހުރި ދުރިމިނާ. ދޭތެރޭ މެދުން ކެމެރާޔާ އެހާ ދުރުގައި ތިބި ބަޔަކު ހަނދު ތެރެޔަށް ވާގޮތަށް ތިބިކަން. 1000 އެމް.އެމް ގެ ލެންސަކުން ފޮޓޯ ނަގާފަ ހުރި މީހަކަށް ތީކީ އާދަޔާ ހިލާފުކަމަށް ނުވާނެ


Kameh vaairah beys faruva ah beyrah dhiumuge beynumeh neiy: Raees Nasheed\nަކަމެއް ވާއިރަށް ބޭސް ފަރުވާއަށް ރާއްޖެއިން ބޭރަށް ދިއުމުގެ ބޭނުމެއް ނެތް: ރައީސް ނަޝީދު\n05 ޖުލައި 2021 - 23:51:27\nރާއްޖޭގެ ސިއްހީ ނިޒާމު ވަރަށް ފުރިހަމަ ކަމަށާއި ކަމެއް ވާއިރަށް ބޭން ޖަހާފައި ބޭރު ގައުމުތަކަށް ބޭސް ފަރުވާއަށް ދިއުމުގެ ބޭނުމެއް ނެތް ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nކްލަބްހައުސް މެދުވެރިކޮށް ކުރިއަށް ގެންދިޔަ "އާސްކް ސްޕީކާ" ޕްރޮގްރާމްގައި ވާހަކަދައްކަވަމުން ރައީސް ނަޝީދު ވަނީ އެމަނިކުފާނަށް ފަރުވާ ދެއްވުމަށް އޭޑީކޭގައި ހަރަކާތްތެރިވި ހުރިހާ ޑަކްޓަރުންނަށާއި ނަރުހުންގެ އިތުރުން ހޮސްޕިޓަލުގެ ސްޓާފުންނަށް ޝުކުރު އަދާކުރައްވާފައެވެ.\nއެމަނިކުފާނު ވިދާޅުވީ ރާއްޖޭގެ އަބްދުއްރަހްމާން ދޮން ކަލޭގެފާނު ހޮސްޕިޓަލް ނުވަތަ މިހާރުގެ އޭޑީކޭއިން ފަރުވާ ދިން ގޮތް ވަރަށް ކަމުދާ ކަމަށާއި އޭޑީކޭ ޑޮކްޓަރުން ދިން ފަރުވާ ފެނިފައި ޖަރުމަނުގައި އެމަނިކުފާނު ބެއްލެވި ޑަކްޓަރުންވެސް އަޖައިބުވި ކަމަށެވެ.\nރައީސް ނަޝީދު ވިދާޅުވީ އެމަނިކުފާނު ދުނިޔޭގައި މިއަދު ހުންނެވީ އޭޑީކޭގެ ޑޮކްޓަރުން ކުރެއްވި ބުރަ މަސައްކަތުން ކަމަށާއި އެ ބޭފުޅުންގެ ކުޅަދާނަކަން ފެނިފައި ފިތްކަނޑައިގެން ދިޔަ ކަމަށެވެ.\n"އަޅުގަނޑު ފިއްކަޑައިގެން ދިޔައީ އެބޭފުޅުންގެ ކުޅަދާނަކަން ފެނިފައި. ތަންތަން ފަހާފައި ހުރި ގޮތްވެސް ހާދަ ރީއްޗޭ އިނގޭތޯ." ރައީސް ނަޝީދު ވިދާޅުވިއެވެ.\nރާއްޖެއިން ބޭރަށް އިތުރު ފަރުވާ ހޯއްދަވަން ވަޑައިގަތީ އާއިލާއިން ބޭނުން ވުމުން ކަން ފާހަގަކުރައްވައި ރައީސް ނަޝީދު ވިދާޅުވީ އެތައް ފަހަަރަކު އެކަން ނުކުރުމަށް އާއިލާގެ ކިބައިން އެދިފައިވާނެ ކަމަށެވެ. އަދި ރާއްޖޭގެ ސިއްހީ ނިޒާމު ވަރަށް ފުރިހަމަ ކަމަށާއި ކަމެއް ވާން އިރަށް ބޭން ޖަހާފައި ބޭރު ޤައުމުތަކަށް ބޭސް ފަރުވާއަށް ދިއުމުގެ ބޭނުމެއް ނެތް ކަމަށް ވެސް ރައީސް ނަޝީދު ވިދާޅުވިއެވެ.\nރައީސް ނަޝީދު އިތުރަށް ވިދާޅުވީ މިވަގުތު އިނގިރޭސިވިލާތުގައި ހުންނެވީ ރާއްޖެއިން ފަރުވާ ނުލިބޭތީ ނޫން ކަމަށެވެ. އަދި އެގައުމުގައި ހުންނެވީ އާއިލާއާއެކު ވަގުތު ހޭދަކޮށްލައި، ސިޔާސީ މަސްރަހުން ދުރަށް ޖެހިލަން ބޭނުންވާތީ ކަމަށެވެ.\nރައީސް ނަޝީދަށް ލިބުނު އަނިޔާތަކަށް އިތުރު ފަރުވާ ހޯއްދެވުމަށް މި ވަގުތު ހުންނެވީ އިނގިރޭސިވިލާތުގައެވެ. އެމަނިކުފާނު އިނގިރޭސިވިލާތަށް ވަޑައިގަތީ ޖަރުމަނުގައި ވެސް ފަރުވާ ހޯއްދެއްވުމަށްފަހުގައެވެ.


MIRA ge muvahzzafunge vazeefaage usooluthah luikoffi | Mihaaru\n15 އޮކްޓޯބަރ 2018 - 11:44 109 comments\nމީރާއިން މިދިޔަ ބުދަ ދުވަހު މުވައްޒަފުނަށް އަންގާފައިވާ ގޮތުން ދެން އެ އޮފީހުގެ ރަސްމީ މަސައްކަތު ގަޑިއަކީ ބަންދު ނޫން ކޮންމެ ދުވަހެއްގެ ހެނދުނު 8:00 އިން ހަވީރު 4:00 އެވެ. ކުރިން ނަމަ ހެނދުނު 8:00 އިން ހަވީރު 5:00 އަށް ރަސްމީ މަސައްކަތް ކުރިއަށް ގެންދަން ޖެހެ އެވެ.\nއެނގިފައިވާ ގޮތުގައި އެބަދަލުތައް ގެނައީ 200 އަށް ވުރެ ގިނަ މުވައްޒަފުން އުޅޭ މީރާގެ ބޯޑަށް ހުށަހެޅި ޝަކުވާތައް ބެލުމަށް ފަހު މިދިޔަ ހަފްތާގަ އެވެ.\nމީރާގެ އެކައުންޓްތަކުން ސޯޝަލް މީޑިއާގައި ކުރާ ޕޯސްޓްތައް މުވައްޒަފުންގެ އެކައުންޓްތަކުން ޝެއާ ކުރުމުން ވަޒީފާގެ ޕާފޯމަންސް ބަލާއިރު މާކްސްދޭ ގޮތަށް ކުރިން އޮތީ ހަމަޖައްސައިފަ އެވެ. އެކަމަކު އެކަން ވެސް އުވާލަން މިހާރު ވަނީ ނިންމާފަ އެވެ. އަދި އިތުރު ގަޑީގައި ކުރާ މަސައްކަތަށް މާކްސް ދިނުން ވެސް އާ ބަދަލާ އެކު ހުއްޓާލަ އެވެ.\nޓެކްސްތަކުން ދައުލަތަށް ލިބޭ އާމްދަނީއާ ހަވާލުވުމުގެ ޒިންމާ އުފުލަމުން އަންނަ މީރާގެ މުވައްޒަފުންނަށް ހޮނިހިރު ދުވަހަކީ ވެސް ރަސްމީ ދުވަހެކެވެ. ނަމަވެސް އާ ބަދަލާ އެކު ރޯދަ މަހުގެ ހޮނިހިރު ދުވަސްތައް ބަންދުވާނެ އެވެ.\nމީރާގެ މުވައްޒަފުންގެ ބޭސިކް ސެލަރީގެ އިތުރުން ލިބޭ އެލަވަންސް ހައްގުވާ މިންގަނޑަށް ވެސް ވަނީ ބަދަލުގެނެސްފަ އެވެ. ކުރިން އޮންނަ އުސޫލުން ނަމަ ހުކުރު ދުވަހުގެ އެލަވަންސް ލިބެނީ ހަފްތާގެ ރަސްމީ ފަސް ދުވަހު އޮފީހަށް އައުމާ އެކު އިތުރު ގަޑީގެ ގޮތުގައި 15 ގަޑިއިރާ 45 މިނެޓް މަސައްކަތް ކުރުމުންނެވެ.\nއެކަމަކު މިހާރު ހަމަޖެއްސި ގޮތުން ނަމަ ހަފްތާގެ ރަސްމީ ފަސް ދުވަހު އޮފީހަށް ނުކުމެއްޖެ ނަމަ ހުކުރު ދުވަހުގެ އެލަވަންސް ލިބޭނެ އެވެ. އެކަމަކު ހޮނިހިރު ދުވަހުގެ އެލަވަންސް ލިބޭނީ އެ ދުވަހު އޮފީހަށް ނުކުމެ، ހަތް ގަޑިއިރު މަސައްކަތް ކުރުމުންނެވެ.\nއިތުރު ލިޔުންތައް މުވައްޒަފުން މީރާ ވަޒީފާ


Maumoon bandhah mifaharu ves luyeh nudhin | Mihaaru\nމައުމޫން، މިއަދު ކްރިމިނަލް ކޯޓުގައި ބޭއްވި އަޑުއެހުމަށް ވަޑައިގަތުމަށް ކާރަށް އަރައިވަޑައިގަންނަވަނީ. ---ފޮޓޯ: މިހާރު/ ހުސެއިން ވަހީދު\nމައުމޫންގެ ބަންދަށް މި ފަހަރު ވެސް ލުޔެއް ނުދިން\n28 މެއި 2018 - 18:04 17 comments\nމައުމޫންގެ މައްޗަށް ކުރާ ޓެރަރިޒަމްގެ ދައުވާއާ ގުޅިގެން މިއަދު ބޭއްވި އިބްތިދާއީ އަޑުއެހުން އެންމެ ފުރަތަމަ ކުރިއަށް ގެންދިޔައީ އާންމުކޮށް ހުޅުވާލައިގެންނެވެ. އެކަމަކު، އެ މަނިކުފާނުގެ ސިއްހީ ހާލުކޮޅާ ގުޅިގެން ޒާތީ މައުލޫމާތުތަކެއް ހާމަ ކުރަން ބޭނުންވާ ކަމަށް ވިދާޅުވެ. މީޑިއާ އާއި އަޑުއަހަން ވަދެ ތިބި މީހުންނަށް އެ މައުލޫމާތުތައް ހާމަކުރަން އިއުތިރާޒް ކުރައްވާތީ، އެ މީހުންނާ ނުލައި އަޑުއެހުން ކުރިއަށް ގެންދެވޭނެ އިންތިޒާމު ހަމަޖައްސައި ދިނުމަށް މައުމޫންގެ ވަކީލުން އެދިވަޑައިގެންނެވި އެވެ.\nނަމަވެސް، އާއިލާގެ ބޭފުޅުން ޝަރީއަތުގެ މަޖިލީހުގައި ތިއްބަވަން އިއުތިރާޒް ނުކުރައްވާތީ، އެ އަޑުހުމުގައި މައުމޫންގެ ދަރިކަނބަލުން، ކުރީގެ ފޮރިން މިނިސްޓަރު ދުންޔާ މައުމޫން ކޯޓު ރޫމްގައި އިންނެވި އެވެ. އަދި، މައުމޫންގެ ބަންދާ މެދު، މައްސަލަ ބައްލަވާ ގާޒީ އަދި ކްރިމިނަލް ކޯޓުގެ އިސް ގާޒީ އަހުމަދު ހައިލަމް ގޮތެއް ނިންމެވީ، އެހެން މީހުން ޝަރީއަތުގެ މަޖިލީހުން ބޭރުކޮށްފަ އެވެ.\nއަޑުއެހުން ސިއްރު ކުރުމުގެ ކުރިން މައުމޫންގެ ވަކީލު މުހައްމަދު ފައިސަލް ވިދާޅުވީ މި މަހުގެ އެކި ދުވަސްތަކުގައި މައުމޫންގެ ސިއްހީ ހާލުކޮޅު ޑޮކްޓަރުން ބެއްލެވި ކަމަށެވެ. އަދި މައުމޫންގެ ސިއްހީ ހާލުކޮޅު ގޯސްވެފައިވާތީ ޑޮކްޓަރު، ވަރަށް ގިނަ އިރުޝާދުތަކެއް ދެއްވި ކަމަށް އޭނާ ވިދާޅުވި އެވެ.\nމައުމޫނަށް ޖެހިފައިވާ، ބޮލަށް އެނބުރުން އެރުމުގެ ބަލި، ބެނިން ޕެރޮގްޒީމަލް ޕޮޒިޝަނަލް ވާޓިގޯ (ބީޕީޕީވީ) ގެ ސަބަބުން ވެއްޓުމުގެ ފުރުސަތު އޮތް ކަމަށް ޑޮކްޓަރާ ހަވާލާ ދެއްވައި ފައިސަލް ވިދާޅުވި އެވެ.\nއެގޮތުން މައުމޫންގެ އިސްތަށިފުޅު ނުގުޑުވުމަށާއި އަވަހާރަފުޅުލައްޕަވާ އިރު، ވަކި ކޮޅަކަށް އަދި ވަކި ގޮތަކަށް އޮންނެވުމަށާއި ވަކި ބާވަތެއްގެ ތަކެތި ފަރިއްކުޅުއްވަން ދެއްވުމާއި އާއިލާގެ ބޭފުޅަކު އަބަދުވެސް އަރިހުގައި ހުންނެވުމަށާއި ކަސްރަތު ކުރެއްވުމަށް ޑޮކްޓަރު އިރުޝާދު ދެއްވި ކަމަށް އޭނާ ވިދާޅުވި އެވެ.\nމީގެ އިތުރުން މައުމޫން، ހަރަކާތްތެރިވުމުގައި ސަމާލުވެވަޑައިގަތުމަށާއި ކޮންމެ ދުވަހަކު ފިޒިއޮތެރަޕީ ހެދުމަށް ޑޮކްޓަރު އެންގެވި ނަމަވެސް، އެކަމަށް ފުރުސަތު ފަހިވެފައި ނެތް ކަމަށް ފައިސަލް ވިދާޅުވި އެވެ. އަދި މައުމޫނަށް އެކަށީގެންވާ ފަރުވާ ނުދިނުމުގެ ސަބަބުން ހާލުކޮޅު ރަނގަޅު ނުވާ ކަމަށް އޭނާ ވިދާޅުވި އެވެ.\nއެސިސްޓަންޓް ޕްރޮސެކިއުޓާ ޖެނެރަލް އައިޝަތު ފަޒުނާ ވިދާޅުވީ މައުމޫންގެ އަރިހުގައި ފުލުހުން ތިބޭ ކަމަށާއި ކޮންމެ ތިން މިނިޓަކުން މައުމޫންގެ ހާލުކޮޅު ފުލުހުން ބަލާ ކަމަށެވެ. އަދި މައުމޫނަށް ގަވައިދުން ފިޒިއޮތެރަޕީ ދޭ ކަމަށް ވިދާޅުވެ، ފަޒުނާ ވަނީ މެޑިކަލް ލިޔުންތައް ގާޒީއާ ހިއްސާ ކުރައްވައިފަ އެވެ. މައުމޫންގެ ބަންދަށް ލުޔެއް ދެއްވުމަށް ފަޒުނާ އިއުތިރާޒް ކުރެއްވި އެވެ.\nފަޒުނާގެ ވާހަކަ އަށް ރައްދު ދެއްވައި، ފައިސަލް ވިދާޅުވީ މައުމޫނާ މެދު ފުލުހުން އަމަލު ކުރާ ގޮތް ކިތަންމެ ރަނގަޅު ނަމަވެސް، މައުމޫން ފަސް ފަހަރަށް ވެއްޓިވަޑައިގެންފައިވާ ކަމަށެވެ. އަދި، ފުލުހުންނަށް، މައުމޫންގެ ހާލުކޮޅު އެންމެ ރަނގަޅަށް ބެލޭނެ ކަމަށް ގަބޫލު ނުކުރައްވާ ކަމަށެވެ. އެ މަނިކުފާނު ވެއްޓިވަޑައިގެން ހޭނެތިފައި އޮންނެވި ނަމަވެސް ފުލުހުންނަށް ނޭނގިދާނެ ކަމަށާއި އެ މަނިކުފާނަށް ނުރައްކަލެއް ކުރިމަތިވެ ވެއްޓިވަޑައިގެންފި ނަމަ ބޮޑެތި އަނިޔާތަކެއް ލިބުމުގެ ބިރު ވެސް އެބަ އޮތް ކަމަށް އޭނާ ވިދާޅުވި އެވެ.\nނަމަވެސް، ގާޒީ ހައިލަމް ނިންމެވީ، މައުމޫންގެ ބަންދަށް ލުޔެއް ދެވޭނެ އެކަށީގެންވާ ސަބަބެއް ދިފާއީ ވަކީލުންނަށް ދެއްކިފައިނުވާތީ ބަންދަށް ލުޔެއް ދެވެން ނެތް ކަމަށެވެ.\nމީގެ އިތުރުން މައުމޫންގެ ވަކީލް، މައުމޫން ހަމީދު ވަނީ ގާނޫނީ ގޮތުން ވެސް ރައީސް މައުމޫން ބަންދުގައި ބަހައްޓަންޖެހޭ ހަމައެއް ނެތް ކަމަށް ވިދާޅުވެފަ އެވެ. ސަބަބެއްގެ ގޮތުގައި އޭނާ ނެންގެވީ މަރުގެ މައްސަލައެއްގައި ޓެރަރިޒަމްގެ ދައުވާ އުފުލާފައިވާ ތިން މީހަކު ދާދި ފަހުން ކްރިމިނަލް ކޯޓުން ގޭ ބަންދަށް ބަދަލުކޮށްފައިވުމާއި ނޫސްވެރިޔާ އަހުމަދު ރިލްވާން ގެއްލުވައިލި މައްސަލައިގައި ޓެރަރިޒަމްގެ ދައުވާ އުފުލާފައިވާ މީހުން ބަންދު ވެސް ނުކޮށް ދޫކޮށްލާފައި ތިބޭތީ އެވެ. ނަމަވެސް، އެ ނުކުތާއާ ގުޅިގެން ވެސް ގާޒީ ނިންމެވީ މައުމޫން ބަންދުގައި ބެހެއްޓުމަށް ގާނޫނީ އެއްވެސް ހުރަހެއް ނެތް ކަމަށެވެ.\nޝަރީއަތް ނިމެންދެން މައުމޫން ޖަލު ބަންދުގައި ބަހައްޓާފައިވަނީ އެ މަނިކުފާނުގެ މައްޗަށް ކުރާ ޓެރަރިޒަމްގެ ދައުވާއާ ގުޅިގެންނެވެ. އެމަނިކުފާނު ބަންދުގައި ހުންނެވުމުން ސިއްހީ ގޮތުން ނުރައްކަލެއް ކުރިމަތިވުމުގެ ފުރުސަތު އޮތް ކަމަށާއި އެމަނިކުފާނުގެ ސިއްހީ ހާލުކޮޅު ރަނގަޅު ނުވާ ކަމަށް ބުނެ، ބަންދަށް ލުޔެއް ދޭން އެ މަނިކުފާނުގެ އާއިލާ އާއި ވަކީލުން ގެންދަވަނީ ތަކުރާރުކޮށް އެދިވަޑައިގަންނަވަމުންނެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ކުށްކުރުން ސިއްހަތު ބޭސް ޓެރަރިޒަމް ކްރިމިނަލް ކޯޓް ގާޒީ އަހުމަދު ހައިލަމް


Thayyaaru vey, Sheikh Ilyas ge varah haassa dharu eh!\n"ތައްޔާރުވޭ" ޝައިޚް އިލްޔާސްގެ ވަރަށް ހާއްސަ ދަރުސެއް!\nތައްޔާރުވެ ވަޑައިގަންނަވާށެވެ. ޝައިހް އިލްޔާސް ހުސެއިންގެ އެނބުރި ވަޑައިގަތުން އަންނަ ހުކުރު ދުވަހުގެ ރޭ އަލިމަސް ކާނިވަލުގެ ސްޓޭޖުގައި އޮންނާނެ އެވެ.\nސިޔާސީ ގޮތުން ގައުމު މި އޮތް ކެކިއަރަނީ އެވެ. ޝައިހް އިލްޔާސް ވެސް އެނބުރި ވަޑައިގަންނަވަނީ އެވެ. މިއީ އިއްތިފާގެއް ހެއްޔެވެ؟\nކޮންމެއަކަސް ގަބޫލުކުރަން ޖެހެނީ އަހަރު ދުވަހުގެ މެދުކެނޑުމަކަށް ފަހު އިލްޔާސް ޕޯޑިއަމަކަށް އެނބުރި ވަޑައިގަންނަވާއިރު، މިކަން ކުރެއްވުމަށް މި އަށް ވުރެ މުނާސަބު ދުވަސްކޮޅެއް ލިބިވަޑައިނުގަންނަވާނެ ކަމެވެ. ސަބަބަކީ ދީނީ އިލްމުވެރިޔަކަށް ވުރެ ބޮޑަށް ސިޔާސީ އިލްމުވެރިއެއްގެ ގޮތުގައި އިލްޔާސަށް އަމާޒުވާ ހަމަލާތައް ގިނަކަމުންނެވެ.\nފަހަރެއްގައި އޭނާގެ މި އެނބުރި އައުމަށް އާންމުންގެ ގިނަ ފާޑުކިޔުންތަކެއް އަމާޒުވެފައި ވަނީ ވެސް މި ސަބަބާ ހެދި އެވެ. "ތައްޔާރުވޭ" ގެ ނަމުގައި ޝައިހް އިލްޔާސްގެ ފޮޓޯއާ އެކު ފޭސްބުކުގައި ޕްރޮމޯޓްކުރަމުން އަންނަ ކާނިވަލުގެ އެއްވުމަށް އެ ފޭސްބުކް ގްރޫޕުގައި ދީނީ އިލްމުވެރިންނަށް ވަރަށް ބޮޑަށް ފާޑު ކިޔާފައިވެ އެވެ.\nމި ފާޑުކިޔުންތައް، އެއް އިރެއްގައި ރާއްޖޭގެ އެންމެ މަޝްހޫރު ދީނީ އިލްމުވެރިޔާ އަށް އަމާޒުވެފައި މި ވަނީ ހަމައެކަނި ދިވެހިންގެ ނުބައި ނުލަފާކަމާ ހެދިއެކޭ ބުނެވޭކަށް ނެތެވެ.\nދީނީ އިލްމުވެރިން ސިޔާސީވެގެން ގޮސް ހަމައިން ނެއްޓުނު ކަމަށް ދެކޭ މީހުން ވަރަށް ގިނަ އެވެ.\nއެންމެ ފުރަތަމަ، ދީނުގެ ނަމުގައި ކުރީގެ ރައީސް މައުމޫން އަބްދުލް ގައްޔޫމާ ދެކޮޅެވެ. މައުމޫނުހާ ނުބައި ނުލަފާ ލީޑަރަކު ނެތެވެ. ދެން އޭރުގެ އިދިކޮޅު ލީޑަރު އަދި ފަހުން ވެރިކަމަށް ވަޑައިގެންނެވި މުހައްމަދު ނަޝީދާ ގުޅިވަޑައިގެން މައުމޫނުގެ ވެރިކަން ނިމުމަކަށް ގެނައީ އެވެ.\nއެއަށް ފަހު ނަޝީދުހާ ނުބައި ނުލަފާ ލީޑަރަކު ނެތެވެ. އެހިސާބުން ނަޝީދުގެ ވެރިކަން ދައުރު ވެސް ހަމަ ނުވަނީސް ނިންމާލީ އެވެ. ދީނުގެ ނަމުގައި ސިޔާސީ ވެ ވަޑައިގެންނެވި މި ޝައިހުން ދެން ގުޅިވަޑައިގެންނެވި މަންޒަރު ފެނިގެން ދިޔައީ އެއްކަހަލަ މައުމޫނުގެ ވަފާތެރިންނާ އެވެ.\nއެއް އިރެއްގައި އިލްޔާސަކީ ވެސް ސީދާ މައުމޫނުގެ "ނުބައި ވެރިކަމުން" ގައުމު ސަލާމަތްކޮށް ދެއްވުމަށް އެދި ނަޝީދުގެ އެމްޑީޕީއާ އެކު ކަރުނަ އޮއްސަވަމުން މުޒާހަރާތަކުގައި ދުޢާކުރައްވަމުން ގެންދެވި ބޭފުޅެކެވެ.\nގައުމުގެ ސިޔާސީ ހަލަބޮލިކަމުގައި، މަޝްހޫރު ދީނީ އިލްމުވެރިންތަކެއް ޖެހިވަޑައިގެންނެވި ހިސާބުން ފެށިގެން މި ރާއްޖޭގެ ދީނީ އިލްމުވެރިންގެ އަގު ރައްޔިތުންގެ ކުރިމަތީގައި ވެއްޓިއްޖެ ކަމަށް ބުނާއިރު އަނެއް ބަޔަކު ބުނަނީ ދީނީ ބޭފުޅުންގެ އަގު ވައްޓާލީ ސިޔާސީ މީހުން ކަމަށެވެ.\nއިލްޔާސްގެ އެނބުރި އައުމަކީ ވެސް ސިޔާސީ ހާލަތު ވަޒަންކޮށްދޭ ހެއްކެކެވެ. ސިޔާސީ ގޮތުން މިހާ ހަލަބޮލިވެފައި އޮތް ދުވަސްވަރާ ދިމާކޮށް އެ ބޭފުޅާ ދަރުސެއް ދެއްވިޔަސް އަދި ފަތުވާއެއް ނެރުއްވިޔަސް، އެ ވާހަކައެއް ސިޔާސީނުވެ ނުދާނެކަން ޔަގީނެވެ. އަދި ބަޔަކު މީހުން އެ ވާހަކައެއް ސިޔާސީނުކޮށް ދޫކޮށްނުލާނެކަން ވެސް ޔަގީނެވެ. އެކަމަކު ކޮންމެ ކަމެއް ސިޔާސީ ނުކުރަމާ ހިނގާށެވެ.\nސްޓަންޓްގައި ވެއްޓި އިނދަޖެހި ދާނެ!


Furabandhah Lui Kameh Dhineema Samaal Vaanvee Gaidhuru Kamah: Naibu Raees - Vaguthu\nކޮވިޑް-19 އާ ގުޅިގެން އިއުލާންކޮށްފައިވާ ފުރަބަންދަށް ލުއި ކަމެއް ދިން ކަމުގައިވީ ނަމަވެސް ބަލިން ރައްކާތެރިކަމުގެ ފިޔަވަޅުތައް އެޅުމަށް ނައިބު ރައީސް ނައިބު ފައިސަލް ނަސީމް މިއަދު އިލްތިމާސް ކުރައްވައިފިއެވެ.\nފައިސަލް ކުރެއްވި ޓުވީޓެއްގައި ވިދާޅުވީ ފުރަބަންދަށް ލުއިކަމެއް ލިބުނު ކަމުގައިވިޔަސް، ސަމާލުކަމެއް ދޭންވީ އިޖުތިމާއީ ގައިދުރުކަން ބަހައްޓަން ކަމަށެވެ. އަދި ހާއްސަކޮށް އުމުރުން ދުވަސްވީ މީހުންގެ ރައްކާތެރިކަން ކަަށަވަރުކުރުމުގެ މުހިންމު ކަން އެމަނިކުފާނު ފާހަގަކުރެއްވިއެވެ.\nއެމަނިކުފާނު ވިދާޅުވީ ބަލި ފެތުރުނަ ނުދިނުމަށް ސިއްހީ ފަރާތްތަކުން ދެއްވަމުން އަންނަ އިރުޝާދުތަކަށް ފުރިހަމައަށް އަމަލު ކުރެއްވުމަކީ މުހިންމު ކަމެއް ކަމަށެވެ.\nފުރަބަންދަށް ލުއިތަކެއް ލިބުނު ހިނދު އެންމެ ބޮޑު ސަމާލުކަމެއް ދޭންވީ ގައިދުރުކަން ބަހައްޓަވަން. ޚާއްސަކޮށް އުމުރުން ދުވަސްވީ މީހުުންގެ ރައްކާތެރިކަން ކަށަވަރު ކުރެއްވުމާ އެކު، ބަލި ފެތުރުން ކުޑަކުރަން ސިއްޙީ ފަރާތްތަކުން ދެއްވާ އިރުޝާދާ އެއްގޮތަށް އަމަލު ކުރައްވާ. #besafe\n— Faisal Naseem (@FaisalNasym) June 15, 2020\nކޮވިޑް-19 އާ ގުޅިގެން މާލެ ސަރަހައްދުގައި އިއުލާން ކުރި ފުރަބަންދަށް ވަނީ ލުއިތަކެއް ދީފައެވެ.\nމި ބަލީގެ ނުރައްކާ އެންމެ ބޮޑީ އުމުރުން ދުވަސްވީ މީހުންނަށެވެ. އެގޮތުން މިހާތަނަށް ކޮވިޑް-19 ޖެހިގެން މުޅި ދުނިޔެއިން މަރުވެފައިވާ މީހުންގެ ތެރޭގައިވެސް ގިނަ އަދަދަކަށް އުުރުން ދުވަސްވީ މީހުން ހިމެނެއެވެ.\nޖޫން 15, 2020 21:47\nތިކަމެއް ހިޔެއްނުވޭ ވާނެހެން ދިވެހިން ތިވާހަކަ އަޑުއަހާނެ ، އެކަމަކު މިއުޅޭބަންގާޅީން އެއް ނާހާާނެ އެއީ މިޤައުމުން ހުރިހާކަމެއް ކުރަން ހުއްދަދީފައި ތިބޭބައެއް ހިތައްނައަރާ ކަމެއްވެގެން އުޅޭހެންވެސް ، ފުލުހުންވެސް އުމީހުންކުރާކަމަކަށް މާބޮދު ސަމާލުކަމެއް ނުދޭހެން ހީވަނީ މިއޮތީވާޢައުމެއް، އިކޮނޮމިކު މިނިސްޓަރު ބަންގާޅިންގެކަންތަކާއި ވަރަށް ބިޒީކޮށް އުޅުއްވަނީ ، ވިދާޅުވަނީ ޤަވައިދުގެ ތެރެއަށް ވައްދާނީޔޭ ހެހެ.


މުސްލިމުން، ކްރިސްމަސް ދުވަސް ފާހަގަކޮށް އެދުވަހު އެކަކު އަނެކަކަށް ތަހުނިޔާ ކިޔައި އުޅުމުގެ ޙުކުމް. – DhiSalafiyyah\nއެންމެހައި ޙަމްދު ޘަނާއެއް ޙައްޤުވަނީ އަޅުގަނޑުމެން މުސްލިމުން ކަމުގައި ލައްވަވައި، ޔަހޫދީންނާއި ނަޞާރާއިންގެ ގޮތްތަކަށް ތަބާނުވުމަށް އަމުރު ކުރެއްވެވި ކީރިތި ﷲ سبحانه وتعالى އަށެވެ. ޞަލަވާތާއި ސަލާމް ލެއްވުން އެދި ދުޢާ ކުރަނީ ކާފަރުންނާއި ޚިލާފުވުމަށް އަމުރުކުރެއްވެވި މާތް ނަބިއްޔާ محمّد صلى الله عليه وسلم އަށެވެ. މިޞަލަވާތާއި ސަލާމުގައި އެކަލޭގެފާނުގެ އެންމެހައި އާލު އަޞްޙާބުންނާއި ޤިޔާމަތާއި ޖެހެންދެން އެކަލޭގެފާނުގެ ސުންނަތުގައި ހިފަހައްޓައިގެން ތިބިހާ ބަޔަކު ޝާމިލު ކުރަމެވެ.\n(حَتَّى إِذَا أَدْرَكَهُ الْغَرَقُ قَالَ آمَنْتُ أَنَّهُ لا إِلَهَ إِلاَّ الَّذِي آمَنَتْ بِهِ بَنُو إِسْرائيلَ وَأَنَا مِنَ الْمُسْلِمِينَ) [سورة يونس 90]\n“އަދި އޭނާގެ ގެނބުން އައިސް ކުރިމަތިވިހިނދު އޭނާ ބުންޏެވެ. އެއިލާހު ފިޔަވައި ޙައްޤު ގޮތުގައި އަޅުކަން ވެވޭ އެހެން އިލާހަކު ނުވާ ، ބަނީ އިސްރާއީލްގެ މީހުން އީމާންވި ﷲއަށް ތިމަންނަ އީމާންވެއްޖައީމެވެ. އަދި ތިމަންނައަކީ މުސްލިމުންގެ ތެރެއިންވާ މީހަކީމެވެ.”\nހަމަ މިގޮތަށް ޢަބްދުﷲ ބުން އުބައްޔު ބުން ސަލޫލްއަކީ، ޝަހާދަތްކިޔައި އިސްލާމްވެގެން ކީރިތި ނަބިއްޔާ محمّد صلى الله عليه وسلمގެ އަރިހުގައި އުޅުނު މީހެކެވެ. އޭނާ ކީރިތި ނަބިއްޔާصلى الله عليه وسلم ގެ ފަހަތްޕުޅުގައި ނަމާދު ކޮށްވެސް ހެދިއެވެ. އެހެންނަމަވެސް އޭނާއާއި އޭނާއާއި އެކުގައިވީ މީހުންނާމެދު ބަސް ވަޙީ ކުރައްވާ ﷲ ތަޢާލާ ވަޙީ ކުރައްވާފައިވަނީ:\n(إِنَّ الْمُنَافِقِينَ فِي الدَّرْكِ الأَسْفَلِ مِنَ النَّارِ…) [سورة النساء 145]\n“ހަމަކަށަވަރުން މުނާފިޤުން ވާކަން ކަށަވަރީ ނަރަކައިގެ އެންމެ ދަށު ވަތްގަނޑުގައެވެ. (އެބަހީ އެންމެ އަޑީގައެވެ)…”\nކޮންމެއަކަސް މިއަދު މިވަނީ މުޅި އިސްލާމީ އުންމަތަށް ޔަހޫދީންނާއި ނަޞާރާއިންގެ ގޮތްތައް ފެތުރި ޢާންމުވެފައެވެ. އެވެރިންގެ ދިރިއުޅުމުގެ އުޞޫލުތަކާއި ސިޔާސަތާއި ޙަފްލާތަކާއި ޗުއްޓީތަކާއި ހެދުން އެޅުމުގެ ވައްޓަފާޅިއާއި މިފަދަ އެތައް ކަމެކެވެ. މިގޮތުން މިހާރު އަޅުގަނޑުމެންގެ ކުރިމަތީގައި މިއޮތީ އެވެރިންގެ ބޮޑު ޙަފްލާއެއްކަމުގައިވާ ‘ކްރިސްމަސް ދުވަހެވެ.’ ނަޞާރާއިންނެކޭ އެއްފަދައިން އަޅުގަނޑުމެންނަކީވެސް މިހާރު މިޙަފްލާގައި ބައިވެރިވެ ނުވަތަ މިޙަފްލާ ފާހަގަކޮށް އަދި އެދުވަހުގެ ތަހުނިޔާ ކިޔައި އުޅޭ ބައެކެވެ. ހިތާމައަކީ މިކަމަކީ ދީނުގެ އަދި ޚާއްޞަކޮށް ޢަޤީދާއާއި ގުޅިފައިވާ ބޮޑު ކަމަކަށްވާއިރު މިކަމުގެ ޙުކުމް އަޅުގަނޑުމެންގެ ތެރެއިން ގިނަ މީހުންނަށް ނޭނގޭ ކަމެވެ. އަދި ހޯދަންވެސް ނޫޅެ މިކަމަށް އަރައިގަންނަކަމެވެ.\nއެންމެ ފުރަތަމަ އަޅުގަނޑުމެން ބަލާލަންވީ މިއީ ނަޞާރާއިންގެ ދީނީ ކަމެއްތޯ ނުވަތަ ދުނިޔެވީ ޢާދަކާދައިގެ ތެރޭގައި ހިމެނޭ ކަމެއްތޯއެވެ. ހުރިހާ އެންމެންވެސް އެއްބަސްވާ ޙަޤީޤަތަކީ މިއީ ނަޞާރާއިންގެ ދީނީ ޢީދެއްކަމެވެ. އެމީހުން ބުނާ ގޮތުން އެއީ ޢީސާ عليه السلام އުފަންވެވަޑައިގެންނެވި ދުވަހެވެ. އެހެންނަމަވެސް މީގައި ހިމެނޭ އެންމެ ހަމަނުޖެހޭ އަދި ބުއްދި ޤަބޫލު ނުކުރެވޭ ތަންކޮޅަކީ އެދުވަހަކީ އެއީ ޢީސާ عليه السلام އުފަންވެވަޑައިގެންނެވި ދުވަސް ކަމުގައި ނުވާކަމެވެ. މިވާހަކަ އެމީހުންގެ ފޮތްތަކުގައި ބަޔާންކޮށްފައިވެއެވެ.\nއެމީހުންގެ މިޢީދުން ރަމްޒުކޮށްދެނީ އެމީހުންގެ ފާސިދު ޢަޤީދާއާއި ޝިރުކުގެ ޢަމަލުތަކާއި އެމީހުން ﷲ ތަޢާލާއަށް އުރެދިފައިވާ އުރެދުމެވެ. އެހެންކަމުން މިކަމަކީ އެމީހުން ހަދާ މައިކްރޮފޯނެއް ނުވަތަ ސައިކަލެއް ނުވަތަ ކާރެއް ބޭނުން ކުރުމާއި މުޅިން ތަފާތު ކަމެކެވެ. އެއީ މިކަމަކީ ދުނިޔަވީ ކަމަކަށްނުވެ އެމީހުންގެ ދީނީ ކަމަކަށްވުމުންނެވެ. އަދި ކިއެއްހެއްޔެވެ. އަހަރުމެންގެ ނަބިއްޔާ محمّد صلى الله عليه وسلمގެ ޢީދު މީލާދު ފާހަގަ ކުރުމަކީވެސް އެކަލޭގެފާނު ނުކުރައްވަވާ އަދި އެކަލޭގެފާނުގެ އަނބިއަނބި ކަނބަލުންނާއި ދަރިދަރި ކަނބަލުންނާއި ޞަޙާބިއްޔަ ބޭކަލުންވެސް ނުކުރައްވާ ބޮޑުވެގެންވާ ބިދުޢައަކަށްވާއިރު ޢީސާ عليه السلامގެ ޢީދު މީލާދު، ނަޞާރާއިންނާއި ބައިވެރިވެ އެމީހުންނާއި އެކުގައި ފާހަގަ ކުރުން ހުއްދަވާނޭ ހެއްޔެވެ؟\n(وَلَنْ تَرْضَى عَنْكَ الْيَهُودُ وَلا النَّصَارَى حَتَّى تَتَّبِعَ مِلَّتَهُمْ قُلْ إِنَّ هُدَى اللَّهِ هُوَ الْهُدَى وَلَئِنِ اتَّبَعْتَ أَهْوَاءَهُمْ بَعْدَ الَّذِي جَاءَكَ مِنَ الْعِلْمِ مَا لَكَ مِنَ اللَّهِ مِنْ وَلِيٍّ وَلا نَصِيرٍ) [سورة البقرة 120]\nމިއާޔަތުގެ މާނައަކީ: “އަދި ހަމަކަށަވަރުން ޔަހޫދީންނާއި ނަޞާރާއިން، ކަލޭގެފާނު އެބައިމީހުންގެ މިއްލަތަށް ތަބާވެއްޖައުމަށް ދާންދެން ދުވަހަކުވެސް ކަލޭގެފާނަށް ނުރުހޭނެއެވެ. ކަލޭގެފާނު ވިދާޅުވާށެވެ. ތެދުމަގަކީ ހަމަކަށަވަރުން الله سبحانه وتعالىގެ ތެދުމަގެވެ. ދެން ކަލޭގެފާނަށް الله تعالىގެ ކިބައިން އެކަމުގެ ޢިލްމު އައުމަށްފަހު އެބައިމީހުންގެ ހެއްލުންތަކަށް ތަބާވެއްޖެނަމަ، الله تعالىގެ ކިބައިން އެއްވެސް އެހީތެރިކަމެއް އަދި ނަޞްރެއްވެސް ކަލޭގެފާނަކަށް ނުވެއެވެ.”\n2. މުސްލިމުންނަށްވާ ޢީދަކީ ފިޠުރު ޢީދާއި އަޟްޙާ ޢިދެވެ.\nރަސޫލު الله صلى الله عليه وسلم މަދީނާއަށް ވަޑައިގަތުމަށްފަހު މަދީނާގެ އަހުލުވެރިން އަހަރުގެ ދެދުވަހެއްގައި ކުޅެ މަޖާކޮށް ޢީދެއްގޮތުގައި ފާހަގަ ކުރާތީ ފެނިވަޑައިގަތެވެ. އެހިނދު ސުވާލު ކުރެއްވެވިއެވެ. “މިއީ ކޮން ދެދުވަހެއް ހެއްޔެވެ؟” ދެން މަދީނާގެ އަހުލުވެރިން ދެންނެވިއެވެ. “ތިމަންބޭކަލުން ޖާހިލިއްޔަ ޒަމާނުގައި އެ ދެދުވަހުގައި ކުޅެހަދާކަމުގައި ވީމެވެ.” ދެން ރަސޫލު الله صلى الله عليه وسلم ޙަދީޘްފުޅު ކުރެއްވިއެވެ.\n((إِنَّ اللَّهَ قَدْ أَبْدَلَكُمْ بِهِمَا خَيْرًا مِنْهُمَا: يَوْمَ الْأَضْحَى، وَيَوْمَ الْفِطْرِ)) [أخرجه ابو داود، وصححه الألباني]\n((إِنَّ لِكُلِّ قَوْمٍ عِيدًا وَهَذَا عِيدُنَا)) [أخرجه البخاري ومسلم]\nالله سبحانه وتعالى ކީރިތި ޤުރުއާނުގައި ވަޙީ ކުރައްވާފައި ވެއެވެ:\n((مَنْ تَشَبَّهَ بِقَوْمٍ فَهُوَ مِنْهُمْ)) [أخرجه أبو داود وصححه الألباني]\nމާނައަކީ: “ބަޔަކާ ވައްތަރުވެގެންފި މީހާ ދަންނައެވެ. ފަހެ، އޭނާވަނީ އެބައިމީހުންގެ ތެރެއިންނެވެ.”\n4. މިއުންމަތުގެ ބަޔަކު ޔަހޫދީންނާއި ނަޞާރާއިންގެ ގޮތްތަކަށް ތަބާވާނެކަން.\nأبو سعيد الخدري رضي الله عنه ރަސޫލު الله صلى الله عليه وسلم ކިބައިން ރިވާކުރައްވާފައިވެއެވެ.\nقَالَ رَسُولُ اللَّهِ صلى الله عليه وسلم ((لَتَتَّبِعُنَّ سَنَنَ الَّذِينَ مِنْ قَبْلِكُمْ شِبْرًا بِشِبْرٍ وَذِرَاعًا بِذِرَاعٍ حَتَّى لَوْ دَخَلُوا فِي جُحْرِ ضَبٍّ لاَتَّبَعْتُمُوهُمْ)). قُلْنَا يَا رَسُولَ اللَّهِ آلْيَهُودَ وَالنَّصَارَى قَالَ ((فَمَنْ ؟!)) [رواه البخاري 8/151 . ومسلم 4/2054]\nރަސޫލު الله صلى الله عليه وسلم ޙަދީޘްފުޅު ކުރެއްވިއެވެ. “ހަމަކަށަވަރުން ތިޔަބައިމީހުން، ތިޔަބައިމީހުންގެ ކުރީން އައި މީހުންގެ ގޮތްތަކަށް ތަބާވާނެއެވެ. މުށަކަށްފަހު މުށެކެވެ. ކައިވަތަކަށްފަހު ކައިވަތެކެވެ. އެބައިމީހުން ضبّއެއްގެ (ސަހަރާތެރޭ އުޅޭ ބޮނޑެއްގެ) ހޮރަށް ވަންކަމުގައި ވިޔަސް ތިޔަބައިމީހުން އެމީހުންނަށް އެކަމުގައި ތަބާވާނެއެވެ. (އެބަހީ އެމީހުންގެ ފަހަތުން ގޮސް އެހޮރަށް ވަންނާނެއެވެ.) އެހިނދު ތިމަންބޭކަލުން ދެންނެވީމެއެވެ. އޭ اللهގެ ރަސޫލާއެވެ. އެބަޔަކީ ޔަހޫދީންނާއި ނަޞާރާއިން ހެއްޔެވެ؟ އެކަލޭގެފާނު ޙަދީޘްފުޅު ކުރެއްވެވިއެވެ. “ފަހެ އެނޫން ދެން ކޮންބައެއް ހެއްޔެވެ؟”.\nއޭ ލޮބުވެތި އެންމެހައި މުސްލިމު އަޚުންނާއި އުޚުތުންނޭވެ. ދަންނާށެވެ. ކްރިސްމަސް ދުވަހު އެކަކު އަނެކަކަށް ފާޑުފާޑުގެ ކާޑުތަކާއި މެސެޖްތައް ފޮނުވައި އަދި ކުލަކުލައިގެ މާތަކާއި ގަސް ފޮނުވައި ހެދުމަކީ ކަނޑައެޅިގެން ހުރި ބޮޑު މުންކަރާތެކެވެ. އަޅުގަނޑުމެންނަށް އަމުރު ކުރެވިގެންވަނީ އެބައިމީހުންނާ ތަފާތުވެ، ރަސޫލު الله صلى الله عليه وسلم ގެންނެވި ހިދާޔަތުގެ ތެދުމަގުގައި ހިފުމަށެވެ. ދުނިޔެއާއި އާޚިރަތުގެ ކާމިޔާބު އެދޭ މީހަކަށް އޮތީ މިގޮތް ޚިޔާރުކުރުމެވެ.


އޮޅުވެލި ރިޒޯޓުގެ 20 މުވައްޒަފަކު ކޯވިޑް19 އަށް ފައްސިވެއްޖެ! | Sandhaanu\nއޮޅުވެލި ރިޒޯޓުގެ 20 މުވައްޒަފަކު ކޯވިޑް19 އަށް ފައްސިވެއްޖެ!\nމާލެ އަތޮޅުގައި އޮންނަ ސަން ސިޔާމް އޮޅުވެލި ރިސޯޓުގައި މަސައްކަތްކުރާ 20 މުވައްޒަފަކު ކޯވިޑް19 އަށް ފައްސިވެއްޖެއެވެ.\nހެލްތް އެމަޖެންސީ އޮޕަރޭޝަންސް ސެންޓަރ (އެޗްއީއޯސީ) އިން ވަނީ މިކަން ހާމަކޮށްފައެވެ.\nއިއްޔެ މުޅި ރާއްޖެއިން 50 މީހަކު ކޯވިޑް19 އަށް ފައްސިވެފައިވާއިރު، އޭގެ ތެރެއިން 28 ކޭސް ފެނިފައިވަނީ ރިޒޯޓްތަކުންނެވެ. މީގެ އިތުރުން3ކޭހެއް އަތޮޅުތެރޭގެ ރަށްރަށުން ފެނުނު އިރު، މާލެއިންވަނީ 19 ކޭސް ފެނިފައެވެ.\nރާއްޖޭގެ ބޯޑަރތައް ހުޅުވާލާ ފަތުރުވެރިން އަންނަން ފެށުމާއި ގުޅިގެން ރިސޯޓް މުވައްޒަފުންވަނީ ކޯވިޑްގެ ނުރައްކަލަށް ވަރަށް ބޮޑަށް ހުށަހެޅިފައެވެ.


Landhoo school ge miaharuge netball mubaaraathuge championkan dhoshimeyna house hoadhaifi.\nނ.ލަންދޫ ސްކޫލްގެ މިއަހަރުގެ ނެޓްބޯޅަ މުބާރާތުގެ ޗެމްޕިއަންކަން އެ ސްކޫލްގެ ދޮށިމޭނާ ހައުސް ހޯދައިފިއެވެ.\nދޮށިމޭނާ ޗެމްޕިއަންކަން ހޯދީ މިއަދު ހަވީރު ކުޅުނު ފައިނަލް މެޗްގައި ރެހެންދި ހައުސްއާއި ބައްދަލުކޮށް 23 ޕޮޓް6ޕޮޓުންނެވެ.\nމިއަދު ހަވީރު ލަންދޫސްކޫލްގެ ނެޓްބޯޅަ ކޯޓްގައި ކުޅުނު މި ފައިނަލްމެޗްގައި ދެޓީމުންވެސް ކުޅުނީ ފުދޭވަރަށް ފޯރިގަދަކޮށްނެވެ. ނަމަވެސް ފެށުނީއްސުރެ ނިމެންދެންވެސް މެޗް ގެ ލީޑު ބޮޑުތަފާތަކުން ނަގަމުން ގެންގޮސްފައިވަނީ ދޮށިމޭނާ ހައުސްއިންނެވެ.\n10 މިނިޓްގެ4އޯވަރ ކުޅުނު މިމެޗްގެ ކޮންމެ އޯވަރެއް ނިމުނު އިރުވެސް ކުރީގައި އޮންނަނީ ދޮށިމޭނާހައުސްއެވެ. ފައިނަލް މެޗް ނިމުމުން މެޗްގެ ކްއީންއޮފްދަ މެޗަށް ހަނދާނީ ލިޔުން އޮތެވެ. ހަނދާނީ ލިޔުން ދެއްވީ ނ.ފޮއްދޫ ސްކޫލްގެ ލީޑިންގޓީޗަރ އަލްފާޟިލް އާދަމް އަޙްމަދު ފުޅެވެ.\nލަންދޫސްކޫލުންބުނީ މުބާރާތުގެ ވަނަތަކަށާއި، ޗެމްޕިއަންޓީމަށާއި އަދި ރަނައަޕް ޓީމަށް ދޭ ޝީލްޑާއި، މެޑަލްދޭނީ އެކަމަށް ޚާއްޞަކޮށްގެން ފަހުން ބާއްވާ ޚާއްޞަ ރަސްމިއްޔާތެގައި ކަމަށެވެ.\nގިނަޢަދަދެއްގެ ބެލެނިވެރިންނާއި ދަރިވަރުން މިއަދު މެޗް ބެލުމަށް ހާޒިރުވެފައިވީއިރު މިއަދުގެ މެޗްވެގެން ގޮސްފައިވަނީ މިފަހަކަށްއައިސް ބެލެނިވެރިން އެންމެ ފޯރިގަދަ ސަޕޯޓެއް ކުރި މެޗަށެވެ.\nސަރުކާރު ޓީމުގެ އަތުން ބޮޑުތަފާތަކުން ޒުވާނުންގެ ޓީމު ބަލިވެއްޖެ.\nމިއަހަރުގެ މިނިވަންދުވަސް ނ.ލަންދޫގައި ކުލަގަދަ ގޮތެއްގައި ފާހަގަކުރުމަށް ނ.ލަންދޫ ކައުންސިލުން އިސްނަގައިގެން އެކުލަވާލި ކުޅިވަރު ޕްރޮގްރާމްގެ އެންމެ ފަހު ހަރަކާތެއްގެ …


SunOnline: Ameen Faisal ah kuri terrorism ge dhauvaa, saabithu nuvaa kamah ninmmaifi\nއަމީން ފައިސަލްގެ މައްޗަށް ޓެރަރިޒަމްގެ ދައުވާ ސާބިތުނުވާ ކަމަށް ނިންމައިފި\nނަޖާހު މަސްއޫދު 28 Oct 2018, 12:31\nއަމީން ފައިސަލް މިއަދު ކްރިމިނަލް ކޯޓަށް ހާޒިރުވަނީ --- ސަން ފޮޓޯ/ އިހްތިޝާމް މުހައްމަދު\nއެމްޑީޕީގެ ވެރިކަމުގައި މިހާރުގެ ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ގައްޔޫމް ކ. އާރަށުގައި ބަންދު ކުރި މައްސަލާގައި އޭރުގެ ޑިފެންސް މިނިސްޓަރު އަމީން ފައިސަލްގެ މައްޗަށް ކުރި ޓެރަރިޒަމްގެ ދައުވާ ސާބިތު ނުވާ ކަމަށް މިއަދު ކްރިމިނަލް ކޯޓުން ހުކުމްކޮށްފި އެވެ.\nކުރިން ރައްޔިތުންގެ މަޖިލީހުގެ މުލަކު ދާއިރާގެ މެމްބަރުގެ މަގާމުގައި ހުންނެވި ރައީސް ޔާމީން އާރަށުގައި ބެހެއްޓީ އެމަނިކުފާނަށް ހިމާޔަތް ދޭން ކަމަށް ބުނެ 2010 ވަނަ އަހަރުގެ ޖުލައި މަހުގެ 14 ވަނަ ދުވަހުގެ ދަންވަރު އެވެ. އެމަނިކުފާނު ދޫކޮށްލާފައި ވަނީ ޖުލައި 23 ވަނަ ދުވަހު އެވެ.\nސިފައިން އޭރު ރައީސް ޔާމީން ހައްޔަރުކޮށް އާރަށަށް ގެންދިޔައީ ސަރުކާރު ވައްޓާލުމަށް ރައްޔިތުންގެ މަޖިލީހުގެ މެމްބަރުންނަށް ރިޝްވަތު ހުށަހަޅުއްވާފައިވާ ކަމުގެ ތުހުމަތުގައި ފުލުހުން އެމަނިކުފާނު ހައްޔަރުކުރުމަށް ފަހު ސުޕްރީމް ކޯޓުގެ އަމުރެއްގެ ދަށުން ދޫކޮށްލި ފަހުންނެވެ.\nއެ މައްސަލާގައި އަމީން ފައިސަލްގެ މައްޗަށް ޓެރަރިޒަމްގެ ދައުވާ ކުރި އިރު މިއަދު އޮތީ އެ މައްސަލާގައި ހުކުމް ކުރުމަށް ބޭއްވި އަޑުއެހުމެވެ.\nމިއަދު ކުރި ހުކުމުގައި ވަނީ މަޖިލީސް މެމްބަރުންނަށް ހިމާޔަތް ދިނުމާއި ގާނޫނީ ވެރިކަން ދެމެހެއްޓުމަކީ ސަލާމަތީ ބާރުތަކުގެ މައްޗަށް ލާޒިމު ކަމެއް ކަން ފާހަގަކޮށް، ރައީސް ޔާމީން އާރަށުގައި ބެހެއްޓީ އޭރު މާލެތެރޭގައި ހާލަތު އޮތް ގޮތުން އެމަނިކުފާނަށް ހިމާޔަތް ދިނުމަށް ކަމަށް ގަބޫލު ކުރެވޭ ކަމަށެވެ.\nހުކުމުގައި ބުނެފައި ވަނީ އެ މައްސަލާގައި ދައުލަތުން މައްސަލަ ސާބިތު ކުރުމަށް ހުށަހެޅި ހެކިންގެ ހެކިބަހަށް ބަލާ އިރު، އެކަށީގެންވާ ޝައްކެއް ނެތް މިންވަރަށް ކުށް ސާބިތުވާ ވަރަށް ހެކި ހުށަހަޅާފައި ނުވާ ކަމަށެވެ. އެހެން ކަމުން އަމީންގެ މައްޗަށް ކުރި ދައުވާ ސާބިތު ނުވާ ކަމަށް ވަނީ ކަނޑައަޅައިފަ އެވެ.\nއަމީންގެ މައްޗަށް އެ ދައުވާ އުފުލާފައި ވަނީ ކުރީގެ ޓެރަރިޒަމް ގާނޫނުގެ ދެވަނަ މާއްދާގެ (ހ) އާ ހަވާލާދީ އެ ގާނޫނުގެ ހަ ވަނަ މާއްދާގެ (ށ) ގެ ދަށުންނެވެ. އޭނާގެ މައްޗަށް ޓެރަރިޒަމްގެ ދައުވާ ސާބިތުވި ނަމަ އޭނާ އަށް 10 އަހަރާއި 15 އަހަރާ ދެމެދުގެ ޖަލު ހުކުމެއް ނުވަތަ އަރުވާލުމުގެ ހުކުމެއް އަންނާނެ އެވެ.\nރައީސް ޔާމީން ހައްޔަރު ކުރި މައްސަލާގައި ބަދަލު ހޯދަން އެމަނިކުފާނު ދައުލަތާ ދެކޮޅަށް މަދަނީ ކޯޓުގައި ދައުވާކޮށް ކާމިޔާބު ކުރެއްވި އެވެ. އެމަނިކުފާނު ވެރިކަމަށް ވަޑައިގެންނެވީ އެމައްސަލަ ދައުލަތުން އިސްތިއުނާފު ކުރަން ހުށަހަަޅާފައި ވަނިކޮށެވެ. ރައީސް ޔާމީން ވެރިކަމަށް ވަޑައިގަތުމަށް ފަހު ބަދަލު ބޭނުން ނުވާ ކަމަށް ވިދާޅުވުމުން އިސްތިއުނާފް މައްސަލަ ވަނީ އަނބުރާ ގެންގޮސްފަ އެވެ.\nރައީސް ޔާމީން ހައްޔަރު ކުރި މައްސަލާގައި ކުރީގެ ރައީސް މުހައްމަދު ނަޝީދުގެ މައްޗަށް ވެސް ޓެރަރިޒަމްގެ ދައުވާ ކުރި އެވެ. އެހެން ނަމަވެސް މިދިޔަ ފާއިތުވި ހަފްތާގެ ތެރޭގައި ކްރިމިނަލް ކޯޓުން ވަނީ އެ މައްސަލަ އަނބުރާ ފޮނުވާލައިފަ އެވެ.\nއަރުހަމް މަރާލި މައްސަލައިގެ އިސްތިއުނާފު އަޑުއެހުންތައް ނިންމާލައިފި\nޔާމީންގެ އެކައުންޓު ފްރީޒު ކުރި މައްސަލައިގެ ހުކުމް އިއްވުން މާދަމާ


Kudakudhinge hiyaagai roave bodu baeh andhaifi\nކުޑަކުދިންގެ ހިޔާގައި ރޯވެ ބޮޑުބައެއް އަނދައިފި\nކުޑަކުދިންގެ ހިޔާގައި ހުރި ކަބަޑު ސެޓެއްގައި ރޯވެ ގެއްލުން ލިބިފައި -- ފޮޓޯ: އެމްއެންޑީއެފް\nވިލިމާލޭގައި ހުންނަ ކުޑަކުދިންގެ ހިޔާގައި އަލިފާނުގެ ހާދިސާއެއް ހިނގައި ބޮޑެތި ގެއްލުން ވެއްޖެ އެވެ.\nއަލިފާން ރޯވެފައި ވަނީ ކުދިން އުޅޭ ފްލޯއެއްގައި ނަމަވެސް އަލިފާނުގައި އެއްވެސް ކުއްޖަކަށް އަދި މީހަކަށް ވެސް ގެއްލުމެއް ލިބިފައެއް ނުވެ އެވެ. ހިޔާގައި އަލިފާން ރޯވި މި ހާދިސާ ހިނގާފައި ވަނީ މިއަދު 10:00 ޖަހާ އެހާކަންހާއިރު އެވެ.\nއަލިފާން ނިއްވާލެވުނު ނަމަވެސް އަލިފާނުގެ އެ ހާދިސާގައި އެ އިމާރާތުގައި ހުރި ތަކެއްޗަށް ވަނީ އެކިވަރުގެ ގެއްލުން ލިބިފަ އެވެ. ހިޔާ ހިމެނޭ އެ ސަރަހައްދުގައި ސިފައިން މިހާރު ވެސް ދަނީ ހަރަކާތްތެރި ވަމުންނެވެ.\nވިލިމާލެ ކުޑަކުދިންގެ ހިޔާގެ ރޫމެއްގައި އަލިފާން ރޯވެ އަނދާފައި -- ފޮޓޯ: އެމްއެންޑީއެފް\nވިލިމާލޭ ހިޔާ ހިންގުމާ ހަވާލުވެ ހުންނެވި މޫމިނާ އާދަމް ވިދާޅުވީ މިއަދު އަލިފާން ރޯވިއިރު ކޮޓަރީގައި ތިބީ ތިން ކުދިން ކަމަށާއި އެ ކޮޓަރީގައި ހުޅު ރޯވީ އޭގެތެރޭގައި ހިމެނޭ ސިކުނޑީގައި އުނި ކަމެއް ހުންނަ ކުއްޖަކު ގެންގުޅުނު ލައިޓަރެއް ބޭނުން ކުރަން އުޅުމުގެ ތެރޭގައި ކަމަށެވެ. ކުދިން ބަލަހައްޓަން މުވައްޒަފުން ތިބޭ އެތާނގެ ތެރެއަށް އެ ކުއްޖާއަށް ލައިޓަރު ވެއްދުނު ގޮތް އޭނާ ސާފުކޮށެއް ނުދެއްވަ އެވެ.\nސިފައިން މިއަދު އާންމު ކޮށްފައިވާ ފޮޓޯތަކުން ފެންނަ ގޮތުގައި ހިޔާގައި ރޯވި ބައި ވަނީ ގާތްގަނޑަކަށް އެކަން އަނދައި ހުލިވެފަ އެވެ.\nދައުލަތަށް ނަގާފައިވާ ކުދިން ބައިތިއްބާ ހިޔާ އާއި ފިޔަވަތި ފަދަ ތަންތަނުގައި އިހުމާލުގެ ސަބަބުން ބޮޑެތި ހާދިސާތައް ހިނގަ އެވެ. އަދި ގިނަ ހާދިސާތައް ސިއްރު ކޮށްފައި ހުންނަ ކަމުގެ ޝަކުވާތައް އޮވެއެވެ.\nއަލިފާން ވިލިމާލެ އެމްއެންޑީއެފް + ކުޑަކުދިން މިނިސްޓްރީ އޮފް ޖެންޑާ އެންޑް ފެމިލީ


ކައުންޓަ ޓެރަރިޒަމްގެ ވެރިޔާ އިންކުއަރީއަށް ހާޒިރުކޮށްފި\n5 ޖޫން 2021 - 14:22 0\nކައުންޓާ ޓެރަރިޒަމްގެ، ސުޕްރިންޓެންޑެންޓް އޮފް ޕޮލިސް ފަރީދު އިސްމާއީލް މަޖިލީހުގެ ކޮމެޓީގައި: ކޮމެޓީގެ ސުވާލުތަކަށް އޭނާ ޖަވާބު ދެއްވި-- ފޮޓޯ: މަޖިލިސް\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އަވަހާރަކޮށްލަން މާލޭގައި ބޮން ގޮއްވާލި މައްސަލައިގެ މައުލޫމާތު ހޯދުމަށް ރައްޔިތުންގެ މަޖިލީހުން ފަށާފައިވާ ޕާލިމަންޓަރީ އިންކުއަރީއަށް ކައުންޓަ ޓެރަރިޒަމްގެ ޑިރެކްޓަރު ސުޕްރިންޓެންޑެންޓް އޮފް ޕޮލިސް ފަރީދު އިސްމާއީލް މިއަދު ހާޒިރުކޮށްފި އެވެ.\nނަޝީދަށް ދެމުން ގެންދާ ސަލާމަތާއި ރައްކާތެރިކަން ބްރީޗްވިގޮތް ހޯދުމަށް 241 ކޮމިޓީން ކުރިއަށް ގެންދާ ޕާލަމެންޓަރީ އިންކުއަރީއަށް ފަރީދު ހާޒިރުކޮށް މެމްބަރުން ސުވާލުތައް ކުރެއްވި ނަމަވެސް އެ ބައްދަލުވުމާ ގުޅޭ އިތުރު ތަފުސީލެއް މަޖިލީހަކުން ނުދެ އެވެ.\nކޮމިޓީއަށް ފުލުހުން ހާޒިރު ކުރަނީ ސަލާމަތީ ހިދުމަތްތަކުގެ އިންޓެލިޖެންސް ނިޒާމުގެ ކަންކަން އޮޅުންފިލުވުމަށެވެ.\nއެނގިފައިވާ ގޮތުގައި މަޖިލީހުގެ އިންކުއަރީ ކޮމެޓީއަށް އެންމެ ފުރަތަމަ ހާޒިރުކުރަން ނިންމާފައި ވަނީ ވަކިވަކި ފުލުހުންނާއި ސިފައިންނެވެ. ޕޮލިސް ކޮމިޝަނަރާ މުހައްމަދު ހަމީދުއާ އެކު ފުލުހުންގެ ތެރޭގައި އިސްކޮށް ތިއްބެވި ފަސް ބޭފުޅަކާ ސުވާލުކުރަން ކޮމެޓީން ބޭނުންވާ ކަމަށްވެ އެވެ. މިއަދު ހެނދުނު ވަނީ ހަމީދު ކޮމެޓީއަށް ހާޒިރުކޮށްފަ އެވެ.\nޑިރެކްޓާ ކައުންޓާ ޓެރަރިޒަމް، ސްޕްރިންޓެންޑެންޓް އޮފް ޕޮލިސް ފަރީދު އިސްމާޢީލްއާ ސުވާލުކުރުން: ކޮމެޓީ ކުރިއަށް ގެންދަނީ ސިއްރު ކޮށްގެން-- ފޮޓޯ:މަޖިލިސް\nފުލުހުން މަޖިލީހަށް ހާޒިރުކޮށްފައި މިވަނީ ވަކިވަކި ސިފައިން މަޖިލީހަށް ހާޒިރު ނުކުރެވޭނެ ކަމަށް ސިފައިން ބުނުމުން އެކަން ހޫނުވެފައި އޮއްވަ އެވެ.\nވަކިވަކި ސިފައިން މަޖިލީހަށް ހާޒިރު ނުކުރެވޭނެ ކަމަށް ސިފައިން ބުނަނީ ކޮމިޓީއަށް ހާޒިރުކުރަން ބޭނުންވާ މީހުންގެ ލިސްޓުގައި 40 ވަރަކަށް ސިފައިން ހިމަނާފައި އޮއްވަ އެވެ.\nވަކިވަކި ސިފައިން މަޖިލީހަށް ހާޒިރު ނުކުރެވޭނޭ ކަމަށް ބުނެ ސިފައިން ނެރުނު ބަޔާނުގައި ހަވާލާދީފައި އޮތް އެއް މާއްދާއަކީ ސިފައިންގެ ގާނޫނުގެ 24 ވަނަ މާއްދާ އެވެ. އެ މާއްދާގައި ބުނެފައި އޮންނަނީ ސިފައިންގެ މީހެއްގެ ހައިސިއްޔަތުން ލިބޭ މައުލޫމާތުތައް އެ މާއްދާގައި ބުނެފައިވާ ފަރާތްތަކަށް މެނުވީ ހާމަކޮށްގެން ނުވާނެ ކަމަށެވެ. އޭގެ ތެރޭގައި ރައްޔިތުންގެ މަޖިލީހެއް ނުހިމެނެ އެވެ.\nއެހެންކަމުން ސިފައިންގެ ވަކިވަކި މީހުން މަޖިލީހަށް ހާޒިރުކުރި ނަމަވެސް ވަޒީފާގެ ހައިސިއްޔަތުން ލިބިފައިވާ މައުލޫމާތު ހާމަކުރުން އެ ގާނޫނު ހުއްދައެއް ނުކުރާ ކަމަށް އެމްއެންޑީއެފުން ދެކެ އެވެ.\nނަމަވެސް، އެކަމުގައި މަޖިލީހުގެ ހިޔާލު ތަފާތެވެ. މަޖިލީހަށް ވަކިވަކި ސިފައިން ހާޒިރުކޮށް ސުވާލުކުރެވިދާނެ ކަމަށް މަޖިލީހުން ދެކެނީ ގާނޫނު އަސާސީއަށާއި މަޖިލީހުގެ ގަވާއިދާއި ކުރީގެ ސުޕްރީމް ކޯޓުން މަޖިލީހަށް ދީފައިވާ އިސްތިރާޝީ ލަފައަކަށް ބިނާކޮށެވެ.\nސުޕްރީމް ކޯޓުން 2011، މާޗް 10 ވަނަ ދުވަހު ނެރެފައިވާ އެ އިސްތިޝާރީ ލަފާގައި ބުނެފައި އޮންނަނީ، ސިފައިންނާއި ފުލުހުންނާއި ސަރުކާރުގެ ނުވަތަ ދައުލަތުގެ މަގާމެއްގައި ހުރި މީހަކު ވިޔަސް މަޖިލީހަށް ހާޒިރުކޮށް ސުވާލުކުރުމަކީ މަޖިލީހަށް ލިބިގެންވާ ބާރެއް ކަމަށް ގާނޫނު އަސާސީ ގައި ބުނެފައި އޮންނަ ކަމަށެވެ.\nވަކިވަކި ސިފައިން މަޖިލީހަށް ޖަވާބުދާރީވާން ނުޖެހޭނެ ކަމަށް އެމްއެންޑީފުން ބުނާއިރު، މަޖިލީހުގެ ރޫހު ހުރީ ދޫ ދޭ ގޮތަކަށް ނޫނެވެ.


Soneva Jani gai foyi vikkan dhivehsakah furusahathu\nސޮނޭވާ ޖާނީގައި ބެއާފުޓް ބުކްސެލާއަކަށް ދިވެއްސަކަށް ފުރުސަތު\nސޮނޭވާ ޖާނީގެ ވޯޓާވިލާ ޖެޓީމަތީގައި "ބެއާފޮތް ބުކްސެލާ" އެއް ބައިސްކަލުގައި -- ފޮޓޯ: ސޮނޭވާ\nދުނިޔޭގައި ބޮޑު މަޝްހޫރު ކަމެއް ލިބިފައިވާ ސޮނޭވާގެ "ބެއާފުޓް ބުކްސެލާ" ގެ މަމާގަށް ދިވެހިއްސަކު ހޯދަން ފަށައިފި އެވެ.\n"ހުސްފަޔާ ފޮތް ވިއްކާ މީހާ" ގެ ގޮތުގައި ދުނިޔޭގައި މަގުބޫލުކަން ހޯދާފައިވާ އެ މަގާމަށް، މީހަކު ހޯދުމާ ބެހޭ ގޮތުން ނ. އަތޮޅުގައި ހިންގާ މަތީ ފަންތީގެ ސޮނޭވާ ޖާނީ ކުންފުނިން ބުނީ މިފަހަރު މި މަގާމަށް ބޭނުން ވަނީ ދިވެއްސެއް ކަމަށެވެ.\nކުރިން އެ ކުންފުނިން އެ މަގާމު ދެނީ ބިދޭސީންނެވެ. ނަމަވެސް މި ފަހަރު ދިވެހިންނަށް މި ފުރުސަތު ދޭކަން އިއުލާނުކޮށް ބުނީ މިއީ ދުނިޔޭގެ މަގުބޫލުކަން ލިބިފައިވާ އެ މަގާމު ފުރަން ދިވެއްސަކަށް ލިބޭނެ ރަނުގެ ފުރުސަ ތަކަށް ވެގެންދާނެ ކަމަށެވެ. ނަމަވެސް އެ މަގާމުގެ މުސާރައެއް އެ ކުންފުނިން ހާމަ ކޮށްފައެއް ނުވެ އެވެ.\nމަގާމަށް ހޮވާ މީހެއްގެ ކިބައިގައި ހުންނަން ޖެހޭ ޝަރުތުތަކުގެ ތެރޭގައި ވާހަކަ ކިއުމުގެ ޝައުގުވެރިކަމާއެކު ވާހަކަ ކިޔައިދިނުމުގެ ހުނަރު ހުރުން މުހިންމެވެ. އެ މީހަކު ރާއްޖޭގެ ތާރީހީ ވާހަކަތަކާއި ރާއްޖެއާ ގުޅުންހުރި ވާހަކަތައް ކިޔައި ދޭން ވެސް ޖެހިދާނެ އެވެ. އެހެންވެ އެ ނޮލެޖު ވެސް ހުންނަން ޖެހެ އެވެ.\nކުރަން ޖެހޭ އެހެން މަސައްކަތްތަކުގެ ތެރޭގައި އެ ރިސޯޓުގައި ހިންގާ ކުޑަ ފޮތް ފިހާރައިގެ ފޮތް ވިއްކުމުގެ އިތުރުން ސްޓޮކް މެނޭޖުކޮށް ބެލެހެއްޓުން އަދި ސޯޝަލް މީޑިއާގައި އެކަން ޕްރޮމޯޓް ކުރުން ވެސް ހިމެނެ އެވެ.\nސޮނޭވާ ފުށީގައި ވެސް މިފަދަ ބުކްޝޮޕެއް ހިންގަ އެވެ. މިދިޔަ އަހަރު އެ ރިސޯޓުން ވެސް މި މަގާމަށް މީހުން ހޯދާފައިވެ އެވެ.\nއިނގިރޭސިވިލާތުގެ އަންލިމިޓެޑް ލައިބްރަރީއާ ގުޅިގެން 2018 ވަނަ އަހަރު ރާއްޖޭގައި ސޮނޭވާ ކުންފުނިން ފެށި ހުސްފަޔާ ފޮތް ވިއްކާ މީހާގެ މަގާމަށް ދުނިޔޭގެ އެތައް މިތަނުން މީހުން ކުރިމަތިލަ އެވެ.\nޓޫރިޒަމް ސޮނޭވާ ޖާނީ


ރާއްޖޭގެ ސްކޫލުތަކުގައި ދަނޑުވެރިކަމުގެ ތަޢުލީމު ކިޔަވައިދޭންޖެހެއެވެ\nބޮޑުހަނގުރާމަ ފެށުމާއެކު އޭރުގެ ސަރުކާރުން ރާއްޖޭގެ އެކި ރަށްރަށަށް ވަފުދުތައް ފޮނުވިއެވެ. ހަނގުރާމައިން ލިބޭ ގެއްލުން ކުޑަކޮށް ކާބޯތަކެތީގެ ބާވަތްތައް ހައްދާން ރައްޔިތުންނަށް ނަސޭހަތްތެރިވުމަށެވެ. ކާބޯތަކެތި އަޅާ ގަސް އިންދުމުގެ ޕްރޮގުރާމުތައް ފެއްޓުމަށެވެ. މުޅި ދުނިޔެއަށް ކުރިމަތިވި ތަދުމަޑުކަމުން އަރައިގަތުމަށް ދިވެހީން ހޭލުންތެރި ކުރުވުމަށެވެ. ނަމަވެސް އެކަން ކުރެވުނުލެއް އޭރު ވެސް އޮތީ ލަސްވެފައެވެ. ޢަމަލީ މަސައްކަތް ފެށުނުލެއް އޮތީ ފަސްވެފައެވެ. ވަގުތު އޮތީ ފާއިތުވެފައެވެ. ގިނަ ރައްޔިތުންތަކެއް މަގޫފަތް ކާންޖެހި، ބައެއް ރައްޔިތުން ބަނޑަށް މަރުވީ އެހެންވެއެވެ. އެ ހިތި ތަޖުރިބާ ތަހައްމަލު ކުރިތާ 70 އަހަރު ފާއިތުވީއެވެ. ނަމަވެސް ދަނޑުވެރިކަމަށް އޭރު ފެށި މަސައްކަތް އޮތީ ހުއްޓިފައެވެ. ދަނޑުވެރި ވިސްނުންވަނީ ގައުމީ ފާލުން ނެއްޓިފައެވެ. އެކަމާމެދު ދެކޭ ގޮތް އޮތީ ހީނުކުރާހައި ދަށަށް ވެއްޓިފައެވެ. މި ހާލަތަށް ދިވެހި ގައުމު ދިޔައީ އެތައް ޖީލަކަށް މުޑުވައްކޮށްދޭން ޖެހޭ ދަނޑުވެރިކަމުގެ ވިސްނުމަށް އިހުމާލު ވެވުނީތީއެވެ. މި އިހުމާލުގެ ހަގީގީ ކައްފާރާއަކީ ދަނޑުވެރިކަމުގެ ތަޢުލީމު ރާއްޖެއަށް ޢާއްމުކުރުމެވެ. ތަޢުލީމީ ނިޒާމުން ދަނޑުބިންތަކާއި ދަނޑުވެރިކަމަށާއި ދަނޑުވެރީންނަށް ލޯބި އުފެއްދުމެވެ. މިއީ ދިވެހި އިގުތިޞާދީ ދަމަނަކުރުމަށާއި ވަޒީފާގެ ފުރުޞަތު އިތުރު ކުރުމަށާއި ކާނާގެ ރައްކާތެރިކަން ކަށަވަރު ކުރުމަށް ކޮންމެހެން ވެސް މިއަދު ކުރަންޖެހޭ ކަމެކެވެ.\nސްކޫލުތަކުގައި ދަނޑުވެރިކަމުގެ ޢިލްމު އުނގަންނައިދިނުމޭ ބުނުމުން މޭކަރާ ކިތަންމެ ބަޔަކު ތިބެދާނެއެވެ. އެއީ މުޅި ދުނިޔޭގައި ވެސް އިއްޔެއާ ޖެހެންދެން ކަން އޮތްގޮތެވެ. ތަރައްގީވެފައިވާ ގައުމުތަކުގައި ވެސް ކަން ހިނގި ގޮތެވެ. ގިނަ ބަޔަކު ނަމޫނާއެއްގެ ގޮތުގައި ބަލައި އެމެރިކާގައި ވެސް ކަން ހިނގި ގޮތެވެ. ދަނޑުވެރިކަމާ މެދު ޒަމާނުއްސުރެ އެމެރިކާގައި ގަބޫލުކުރަމުން އައިސްފައިވަނީ އެއީ ރަށްފުށު ހިސާބުތަކުގެ މަސައްކަތެއްގެ ގޮތުގައެވެ. އަދި އެކަމާމެދު ބެލެވެމުން އައީ އެއީ އިގުތިސާދީ މަސައްކަތަކަށް ވުރެ ބޮޑަށް އާދަކާދަ ހިފެހެއްޓުމަށް ކުރަމުން އައި މަސައްކަތެއްގެ ގޮތުގައެވެ (ފްރެޑްރިކް ބޫޓެލް، 2011). ރާއްޖޭގައި ވެސް ކަން އޮތީ މި ކަހަލަ ގޮތަކަށެވެ. ގަބޫލުކުރެވެނީ މި ވިސްނުމެވެ. ނަމަވެސް ނޭނގެނީ މި ވިސްނުން ބާވެ، ތަރައްގީވެފައި ގައުމުތަކުން ދެކޭ ގޮތް ބަދަލުކުރުމަށް މަސައްކަތް ފެށިތާ އެތައް އަހަރެއް ވެއްޖެކަމެވެ. ދަނޑުވެރިކަމުގެ ޢިލްމު ސްކޫލުތަކުގައި ކިޔަވައިދެން ފަށައި އެ ތަޖުރިބާ އެކި މިންވަރަށް އެކި ގޮތްގޮތަށް ތަޢުލީމީ ނިޒާމުގެ ތެރޭގައި ކުރަމުން އަންނަ ކަމެވެ.\nދިވެހިރާއްޖޭގައި މި މަގުން މި ކަންކަން ކޮށް އިގުތިޞާދު މޭ ކަރަކަރާ އޮންނަ އޮތުން ހުއްޓުމަކަށް ގެންނާން ޖެހެއެވެ. ކާނާގެ ރައްކާތެރިކަން ކަށަވަރު ކުރުމަށް ދަނޑުވެރިކަމުގެ ތަޢުލީމު ކިޔަވާ ދަރިވަރުންނަށް ދޭން ޖެހެއެވެ. މިކަމުގެ މިސާލުތައް ދުނިޔެގެ ކަންކޮޅުތަކުން ވެސް ނަގާންޖެހެއެވެ. ކުރަންޖެހޭ ކަމަކީ ކިޔަވައިދޭ އެހެން މާއްދާތަކާ ދަނޑުވެރިކަމާ ހުރި ގުޅުން ބުނެދޭންވީއެވެ. މިސާލަކަށް “ފުޑް، ހެލްތު އެންޑް އެގްރިކަލްޗާ” ގެ ގޮތުގައި މާއްދާއެއް ކިޔަވައިދެވިދާނެއެވެ. ބިޒްނަސް އެޑްމިނިސްޓްރޭޝަންގެ ބައެއްގެ ގޮތުގައި ވެސް ދަނޑުވެރިކަން ކިޔަވައި ދެވިދާނެއެވެ.\nމި ދެންނެވި ގޮތަށް ކާމިޔާބު ތަޢުލީމެއް ތަޖުރިބާ ކުރި އެއް ގައުމަކީ ކިރްގިސްތާނެވެ. ކިރްގިސްތާނުގައި ދަނޑުވެރިކަމުގެ ތައުލީމު ތައާރަފުކުރީ ތިއަރީ ކުލާސްތަކާއި ޢަމަލީ މަސައްކަތާ ވެސް އެކުގައެވެ. ދަރިވަރުން ދަސްކުރީ މަސައްކަތެއްގެ ގޮތުގައި “އެގްރިބިޒްނަސް” ކުރެވޭނެ ގޮތްތަކާއި އުކުޅުތަކެވެ. (ޑޭވިޑް އޭކަރ، ލަވިނިއާ ގަސްޕިރީނި، 2009). ފާހަގަކޮށްލެވޭ ކަމަކީ ކިރުގިސްތާނުގައި އެ ގޮތަށް ކިޔަވައިދޭން ފެށުމުން ދަނޑުވެރިކަމުގެ ދާއިރާއިން މަތީ ތައުލީމަށް ބޮޑަށް ޝައުގުވެރިވީ ރަށްފުށަށް ވުރެ ބޮޑަށް ސިޓީތަކުގެ ސަރަހައްދުތަކުގެ ދަރިވަރުންކަމެވެ. މިއީ މި ރާއްޖޭގައި ނުކުރެވޭނެ ކަމެއް ނޫނެވެ. ތެދެކެވެ. މާސިންގާ ބޮޑެތި ބިންތަކެއް ނެތެވެ. މިލިއަން މިލިއަންގެ އާބާދީއެއް ނެތެވެ. ނަމަވެސް ކޮންމެ 513 މީހަކަށް ފަޅުރަށެއް އެބަ އޮތެވެ. މީހުން ދިރިއުޅޭ ކޮންމެ ރަށެއްގައި އުގަންނައި ދެވޭނެ ގޮތްތައް ފަހިވެފައި އެބަ ވެއެވެ. އެހެންކަމަށް ވާނަމަ ދިވެހީންނަށް ބޭނުންވާ މިންވަރަށް ކާނާގެ ބައެއް ވައްތަރުތައް ނުއުފެއްދެން ވީ ކީއްވެ ހެއްޔެވެ؟ މި ވިސްނުން މުޑުވައް ނުކުރެވެންވީ ކީއްވެ ބާވައެވެ؟\nމި ދުވަސްވަރު އެންމެ ބޮޑަށް އިވެނީ ދަނޑުވެރިކަން ކުރުމަށް ގޮވާލާ އަޑެވެ. އެންމެ ބޮޑަށް ދެކެވެނީ ދަނޑުވެރި އުފެއްދުންތައް ނެރުމަށް ހިތްވަރު ދެއްވައި އެފަދަ އުފެއްދުންތައް ގަނެވޭނެ އިންތިޒާމު ސަރުކާރުން ހަމަޖައްސާނެކަމުގެ ވާހަކައެވެ. އެއްބަހެވެ. ހަމަ މުޅީން އެއްބަހެވެ. ދަނޑުވެރިކަމަށް އިންތިހާއަށް ސަމާލުކަން ދޭންޖެހެއެވެ. ނަމަވެސް ސަމާލުކަން ދޭންވީ ހަމައެކަނި ވުނަކުރާކަށް ނޫނެވެ. ހަމައެކަނި ހުސްބިންތަކެއް ދަނޑުވެރީންނާ ހަވާލު ކުރާކަށް ވެސް ނޫނެވެ. ހަމައެކަނި ލުއިލޯނު ދޫކުރާކަށް ވެސް ނޫނެވެ. ހަގީގަތުގައި ދަނޑުވެރިކަމަށް ކުރަންވީ އެންމެ މުހިންމު އެއް ވުނައަކީ ސްކޫލު މަދަރުސާތަކަށް ކުރަންވީ ވުނައެވެ. ދަނޑުވެރިކަން ކިޔަވައި ދެވޭނެ ފަދަ އެދުރުން އުފެއްދުމަށް ކުރަންވީ ވުނައެވެ. ދިރާސާތައް ކުރުމަށާއި މުގައްރަރުތަކަށާއި ދަރިވަރުންގެ ފޮތްތަކަށް ގެންނަންވީ ބަދަލުތައް ގެނައުމަށް ކުރަންވީ ވުނައެވެ. ކިޔަވައިދެވޭ ގޮތްތަކަށް ބަދަލުތަކެއް ގެނެސް ދަނޑުވެރިކަމަށް ޝައުގުވެރިކަން އުފެދޭނެ ގޮތްތަކެއް ހޯދުމަށް ކުރަންވީ ވުނައެވެ. މިއަދު ދޫކުރާ ދަނޑުތަކަށް މާދަމާ ނުކުންނާނެ ދަރީންތަކެއް ތައްޔާރު ނުކުރާ ނަމަ ކުރާ ހޭދައިގެ ބޭނުމަކީ ކޮބައިތޯއެވެ؟ ބިދޭސީން ވަކިހިއްޕާލާން ވަންނާނެ އިތުރު ދޮރެއް ހުޅުވާލުމުގެ މާނައެއް އެބަ އޮތްތޯއެވެ؟\nދަނޑުވެރިކަމަކީ އަޅުގަނޑުމެންގެ ތެރެއިން ބައެއް މީހުންނަށް ވަރަށް އާދައިގެ ކުޑަކުޑަ ކަމަކަށް ވީނަމަ ވެސް ދުނިޔޭގެ ނަޒަރުން މިއީ އިންތިހާއަށް މުހިންމު ބޮޑު ކަމެކެވެ. 1980ގެ އަހަރުތަކާ ހަމައަށް ވެސް ދަނޑުވެރިކަމަކީ އެންމެ ގިނަ ބަޔަކު އާމްދަނީ ހޯދާން ކުރި މަސައްކަތެވެ (ކްރިސްޓަލް ޖޯންސް، ރެބެކާ ޖޭ ވިލިއަމްސް، ތޯމަސް ބީ ގިލް، 2017). އދ.ގެ ދަނޑުވެރިކަމާއި ކާނައާ ބެހޭ ޖަމިއްޔާ ފުޑް އެންޑް އެގްރިކަލްޗާ އޯގަނައިޒޭޝަން، އެފްއޭއޯ (2015) ގެ ތަފާސް ހިސާބުތައް ދައްކާ ގޮތުން 2014 ވަނަ އަހަރު ދުނިޔޭގެ އާބާދީގެ 38 ޕަސެންޓް މީހުން އާއްމުދަނީ ހޯދުމަށް ކުރި މަސައްކަތަކީ ދަނޑުވެރިކަމެވެ. އަދި މި އަހަރު ވެސް އެ ނިސްބަތް 36 ޕަސެންޓްގައި ހުންނާނެ ކަމަށް އެފްއޭއޯ އިން ލަފާކޮށްފައި ވެއެވެ. މިއީ ބައެއް ގައުމުތަކުގެ އާބާދީގެ ބޮޑު އިންސައްތައެއް ކުރާ މަސައްކަތްތަކަށް ވާތީ އެ މަސައްކަތް ކުރި އަރާ ނަމަ ގައުމީ އިގުތިސާދަށް އޭގެ ހެޔޮ އަސަރުކޮށް، ގައުމީ އާމްދަނީގެ މިންވަރު އިތުރުވެ، މީހުންގެ ދިރިއުޅުމުގެ ފެންވަރު މަތިވެއެވެ. ރާއްޖޭގެ ހާލަތަށް ބަލާއިރު އަޅުގަނޑުމެންގެ ދަނޑުވެރި ހަޔާތެއް ނެތެވެ. ދިވެހި ބާޒާރަށް އެކަށީގެންވާ މިންވަރަކަށް ދަނޑުވެރި އުފެއްދުންތަކެއް ނުނެރެވެއެވެ. މިގައުމުގައި އުފެއްދިދާނެހެން ހީވާ ތަކެތި ވެސް ގެނެވެނީ ބޭރު ކަރަތަކުންނެވެ.\n2019 ވަނަ އަހަރު ރާއްޖެއަށް އެތެރެކުރި ބައެއް ބާވަތްތަކަށް ބަލައިލަމާތޯއެވެ؟ މޯލްޑިވްސް ކަސްޓަމްސް ސަރވިސް (2020) ހާމަކޮށްފައިވާ ތަފާސް ހިސާބުތަކަށް ބަލާއިރު ކުރެހުން 1 ގައިވާ ބާވަތްތަކަށް އެކަނި 653 މިލިއަން ދިވެހި ރުފިޔާ ހަމައެކަނި އެ އަހަރު ޚަރަދުކޮށްފައި ވެއެވެ.\nސޯސް: މޯލްޑިވްސް ކަސްޓަމްސް ސަރވިސް. (2020). ޖުމުލަ އިމްޕޯޓްސް 2019\nދޮންކެޔޮ، ކާށި، އަނބު، ފަޅޯ، ފެޝަންފުރުޓް އަދި ޓޯމާޓޯ ރާއްޖެއިން ބޭރުން ގެނައުމަށް 288 މިލިއަން ރުފިޔާ ޚަރަދުކޮށްފައިވާ އިރު، ކައްޓަލައާއި އަލައާއި ބަނބުކެޔޮ އެތެރެކުރުމަށް 12 މިލިއަން ރުފިޔާ ޚަރަދުކޮށްފައި ވެއެވެ. ތަރުކާރީގެ ބާވަތްތަކުގެ ތެރެއިން ފާގަ ޗިޗަންޑާގެ ބާވަތްތަކާއި ލެޓިއުސްގެ ވައްތަރުތަކާއި ކިއުކަންބާއާއި މުރަނގަ ތޮޅިއާއި ލުނބޯ ފިޔާ އަލުވި އަދި ބަރަބޯ އެތެރެކުރުމަށް 353 މިލިއަން ދިވެހި ރުފިޔާ ޚަރަދުވެފައިވެއެވެ. މިދަންނަވަނީ މިލިއަނުން ކުރެވޭ ޚަރަދު ރާއްޖޭގައި ނުހިފެއްޓޭ ވާހަކައެވެ. ދިވެހި އިގުތިސާދުން އެތައް ފައިސާއެއް ބޭރުވާ ވާހަކައެވެ. ސުވާލަކީ އެ ރަހަތައް އުފެއްދުމުގެ ގާބިލުކަން ދިވެހި ފަސްގަނޑުގައި ނެތީ ހެއްޔެވެ؟ ނުވަތަ ދިވެހި ހިތްތަކުގައި އެ ރޫހު ނެތީ ބާއެވެ؟ ޔަގީންވާކަމަކީ ދަނޑުވެރިކަމުގެ ބައެއް ބާވަތްތައް މި ރާއްޖޭގައި ހެއްދޭނެކަމެވެ. މަސައްކަތް ކޮށްފިނަމަ ދިވެހީންނަށް ބޭނުންވާ މިންވަރަށް ބައެއް ބާވަތްތައް އުފެއްދިދާނެކަމެވެ. ނަމަވެސް މި ވިސްނުން ގެނެވޭނީ ސްކޫލު ފެންވަރުގައި ކަމުގެ މުހިންމުކަން ކިޔަވައިދެވި، އެފަދަ ޖީލެއް އުފަންވެގެންނެވެ. ދަނޑުވެރިކަމަށް ލޯބިކުރާނެ ބަޔަކު އުފެއްދިގެންނެވެ. ތައުލީމީ ނިޒާމުގެ ތެރެއިން ދަނޑުވެރިކަމަށް ޖާގައެއް ފަހިކޮށްގެންނެވެ.\nސްކޫލުތަކުގައި ދަނޑުވެރިކަމުގެ ޢިލްމު ފަތުރަން ޖެހެނީ ވަޒީފާތަކުގައި ލެވިފައިވާ ތަޅު ހުޅުވޭނެ ތަޅުދަނޑިއަކަށް އެކަން ވާތީއެވެ. ދަނޑުވެރިކަމަކީ ތަފާތު އެކި ފެންވަރުގެ ގިނަ މަސައްކަތްތަކެއް ކުރެވޭނެ ދާއިރާއެކެވެ. އަމިއްލަ މަސައްކަތުން ކެއިން ބުއިން ހަމަޖެއްސިދާނެ ދާއިރާއެކެވެ. މުޑުވައްކުރުމާއި، މުޑުވައް އިންދުމާއި ދަނޑުތައް ހައްދައި ބެލެހެއްޓުމާއި، ވިޔަފާރިއަށް ކަމުދާ ގޮތަކަށް އުފެއްދުންތައް މާކެޓްކުރުމާއި ދަނޑުވެރި ތަކެތި ވިއްކުންފަދަ އެތައް ކަމެއް ކުރެވެން އެބަ ހުއްޓެވެ. ދިވެހިރާއްޖެއަށް ބަލާއިރު ދިވެހި އަންހެނުންގެ އާބާދީގެ ގާތްގަނޑަކަށް ހަތަރު ބައިކުޅަ އެއްބަޔަކީ ވަޒީފާއެއް ނެތް ނުވަތަ ވަޒީފާ ހޯދަން މަސައްކަތް ނުކުރާ މީހުން ކަމަށާއި ޒުވާނުންގެ ތެރެއިން ވެސް 15.3 އިންސައްތަ މީހުންނަކީ ވަޒީފާ ނެތް މީހުން ކަމަށް ވޯލްޑް ބޭންކާ ހަވާލާދީ މޯލްޑިވްސް ބިޒްނަސް ސްޓޭންޑާޑް (2019) ހާމަކުރެއެވެ. މި އާބާދީ މަދުކުރުމަށް ޓަކައި ކުރެވިދާނެ އެއްކަމަކީ ދަނޑުވެރިކަމުގެ މުހިންމުކަން އަދުގެ ދަރީންނަށް ވިސްނައިދިނުމެވެ. ވަޒީފާއަކީ ހަމައެކަނި ސަރުކާރުގެ އިދާރީ ކަންކަން ބެލެހެއްޓުން ނޫންކަން ހަނދާންކޮށްދިނުމެވެ.\nރާއްޖެއަށް ވަޒީފާގެ ބާޒާރުން ހައްލުކުރަން އެންމެ އުނދަގޫވެފައިވާ އެއް މައްސަލައަކީ ސިވިލްސާވިސްގެ އާބާދީ ބޮޑު މައްސަލައެވެ. ރާއްޖޭގެ މަސައްކަތް ކުރާ ދިވެހި އާބާދީގެ ގާތްގަނޑަކަށް 40 އިންސައްތައަކީ ސަރުކާރުގެ ވަޒީފާތަކުގައި އުޅޭ މުވައްޒަފުން ކަމަށްވާ އިރު މި ނޫން ގޮތެއް ހޯދާންޖެހެއެވެ. އެ ގޮތް ހޯދޭނީ އާ ދާއިރާއަކުން ވަޒީފާގެ ފުރުޞަތުތަކެއް ފަހިވެގެންނެވެ. މި ކަމަށް ޓަކައި ދަނޑުވެރިކަމުގެ ތަޢުލީމު އާއްމު ކުރަންޖެހެއެވެ. މި ހާލަތު ބަދަލުކޮށް އާ ދާއިރާއަކަށް ދިވެހިރާއްޖެ މިސްރާބު ޖަހަން ވިސްނާއިރު އިގުތިސާދީ ދުރުމިއަށް އެންމެ ފަސޭހައިން އަރާނީ ދަނޑުވެރިންގެ ދަނޑުތަކާއި މަސްވެރިންގެ ކަނޑުތަކެވެ. އަޅުގަނޑުމެން ކުރާންވީ ކަމަކީ ކިޔަވާ ނިމިގެން ނުކުންނަ ދަރިވަރުންގެ ދުރުމިއަށް މި ދަނޑުތަކާއި ކަނޑުތައް އަރާނެ ގޮތެއް ހޯދަންވީއެވެ. އެ ކުދީންގެ ސިކުނޑިތައް މި ދާއިރާތަކަށް މިސްރާބު ކުރުވަންވީއެވެ. އެ ކުދީންގެ ހިތްތައް މިދާއިރާތަކަށް އެނބޭރޭނެ ގޮތެއް ހަދަންވީއެވެ. މި ގޮތް ކަމު ނުދާނަމަ މިއަދު ވެސް މި ތިބިހެން ބޭރުތަކެއްޗަށް ރޭރުވެގެން ތިބެވިދާނެއެވެ.\nދަނޑުވެރިކަމަކީ ގައުމެއް ހަމަޖެހުމާއެކު އޮންނަ ހާލަތުގައި އެ ގައުމުގެ ރައްޔިތުންނަށް ބޭނުންވާ ކާބޯތަކެތީގެ ރައްކާތެރިކަން ކަށަވަރުކޮށްދޭނެ އެންމެ މުހިންމު މަސައްކަތެވެ. މިކަމުގެ ސަބަބުން ކާނާ މަދުވުމުގެ ބަލިން ގައުމު ސަލާމާތްވެ ގައުމުގެ ތަރައްގީއަށް އެޅޭ ގިނަ ހުރަސްތަކެއް ނެތިގެން ދެއެވެ. ހިތާމައަކީ ރާއްޖޭގައި ކާބޯތަކެތީގެ ރައްކާތެރިކަން އެންމެ ފުރިހަމަ ގޮތުގައި ނެތްކަމެވެ. އޮތްކަމަށް ބުނިނަމަ ވެސް އެއީ ވަގުތީ ރައްކާތެރިކަމެއް ކަމެކެވެ. މުނާ މުޙައްމަދު (2016) ހާމަކުރައްވާ ގޮތުގައި “ރާއްޖޭގެ ފުޑް ސެކިއުރިޓީއަކީ ނުވަތަ ކާބޯތަކެތީގެ ޔަގީންކަން ހޯދުމަކީ އަދި މި ވީހައިތަނަށް ގައުމީ ފެންވަރެއްގައި ސީރިއަސް މައްސަލައެއްގެ ގޮތުގައި މި ފަހުގެ ސަރުކާރުތަކުންނާއި މަޖިލީހުން އަދި އަތޮޅުތަކުގެ ރައްޔިތުން ވެސް ނަގާފައިވާ މައްސަލައެއް ކަމަކަށް ނުފެނެއެވެ” (ޞ.250).\nމި ހާލަތުގައި ވިސްނުން ބަހައްޓަންވީ ދުރު މުސްތަގު ބަލަށެވެ. އެ މުސްތަގުބަލު ފެންނަނީ މިއަދުގެ ޅަ ޖީލަށް ދަނޑުވެރިކަމުގެ ޢިލްމު އުނގަންނައި ދެވިގެންނެވެ. ސްކޫލުގައި ދަނޑުވެރިކަން ކިޔަވައިދިނުމުގެ މާނައަކީ ހުރިހާ ދަރިވަރުން ދަނޑުވެރިންނަށް ހެދުމެއް ނޫނެވެ. އެއީ އެއަށް ވުރެ މާ ފުޅާ ދާއިރާއެއްކަމާއި އެތައް ފުރުސަތުތަކެއް ހުޅުވިފައިވާ ދާއިރާއެއްކަން ވިސްނައިދޭން ޖެހެއެވެ. ޖުންކޫ ލީ، ގެރީ ޖެރެފީ، ޖެނެޓް ބުވޭ (2012) ވިދާޅުވާ ގޮތުގައި ދަނޑުވެރިކަން ކިޔަވައިދޭންވީ ކުރިއެރުމުގެ ބައެއްގެ ގޮތުގައެވެ. އެގޮތަށް ކިޔަވައި ދެވޭ ނަމަ އެ ދަނޑުވެރިކަމާއި ތައުލީމީ އަދި ވަޒީފާގެ ފުރުސަތުތަކާ ގުޅުން އޮން މިންވަރު މީހުންނަށް ވިސްނައިދެވި، ދެކޭ ގޮތް ބަދަލުކުރެވޭނެއެވެ. މިއަދު ކުރާންވީ ކަމަކީ ދަނޑުވެރިކަމުގެ މަސައްކަތަކީ މުހިންމު މަސައްކަތެއްކަމަށް ދެކި އެ ދާއިރާ ފުޅާކޮށް، ކުރިއަރަމުން އަންނަ އިގުތިސާދެއްގައި ދަނޑުވެރިކަމުގެ ދައުރު މިހާރަށް ވުރެ ފުޅާކޮށް ފުންކޮށް މާނަކޮށްދެންވީއެވެ. އެއީ ހަމައެކަނި ކަތިވަޅި ހިފައިގެން ދަނޑަށް ދިއުން ނޫންކަން ވިސްނައިދޭންވީއެވެ.\nދަނޑުވެރިކަން ފުޅާކުރުމަށް ސަރުކާރުގެ ވިސްނުން އެބަ ހުއްޓެވެ. މެނިފެސްޓޯގައި ވެސް އެކަން ވަނީ ލިޔެފައެވެ. އެ ނިޔަތުގައި ބިން ހުރި ރަށްރަށުން، ކުއްޔަކާ ނުލައި ތިން އަހަރަށް ދަނޑުވެރިކަމަށް ބިން ދޫކުރަން ސަރުކާރުން ވަނީ ނިންމާފައެވެ (އާސިމާ ނިޒާރު، 2020). ނަމަވެސް ދެމެހެއްޓެނިވި ގޮތަކަށް މި ކަން ކުރަން ވިސްނާ ނަމަ އެންމެ ފުރަތަމަ ވެސް ތަރަހައިން މި ކަން ފަށަންޖެހެއެވެ. ސްކޫލު މަދަރުސާތަކާ ހަމައިން މައްސަލައަށް ބޭނުންވާ ހައްލުގެ އޮށް އިންދައި ހަގީގީ ބައްޔަށް ފަރުވާ ކުރާންޖެހެއެވެ. އެހެން ނޫންނަމަ އަނެއްކާ ވެސް ފެންނާނީ ބިދޭސީންނަށް ހުޅުވޭ އިތުރު ދޮރެކެވެ. ދިވެހިރާއްޖޭގައި 2018 ވަނަ އަހަރު، މަސައްކަތްތެރީންގެ ގޮތުގައި 145،862 ބިދޭސީން ހަރަކާތްތެރިވެފައި ވެއެވެ (މަރްޔަމް ވަފާ 2019). މިއަދު މި އުޅެނީ އެ މީހުންގެ ކިބައިން ގައުމު ސަލާމަތް ނުވެވިގެންނެވެ. އެ މީހުންގެ އަމިއްލަ ވަޒަނަށް އެ މީހުން ފޮނުވާލެވޭނެ ގޮތެއް ވެސް ނުހޯދިގެންނެވެ. މި ހާލަތުގައި އެ މީހުންނަށް އިތުރު ފުރުޞަތެއް ފައިކޮށްނުދީ ދަނޑުވެރިކަން ފުޅާ ކުރެވޭނެ ގޮތްތަކެއް ހޯދާން ޖެހެއެވެ. ދުރު މުސްތަގުބަލަށް ވިސްނާއިރު އެކަން ކުރެވޭނެ ހަމައެކަނި ގޮތަކީ ތަޢުލީމީ ނިޒާމުގެ ތެރެއިން ދަރިވަރުންގެ ރުހުން އެ މަސައްކަތަށް ހޯދުމެވެ. އަމަލީ ތަޖުރިބާއިން އެ މޭވާގެ ފޮނި ރަހަ އިހުސާސް ކުރުވުމެވެ.\nއެއްބަހެވެ. ދަނޑުވެރިކަމުގެ ޢިލްމު މުޅި ރާއްޖެއަށް އާއްމުވާނޭހެން ހުރިހާ ސްކޫލެއްގައި ފެށުމަކީ އެހައި ފަސޭހަކަމެއް ނޫނެވެ. އެކަމަށް ބޭނުންވާ ޓީޗަރުން ކޮބައި ހެއްޔެވެ؟ އެކަމަށް ބޭނުންވާ މުގައްރަރު ކޮބައި ހެއްޔެވެ؟ އެކަން ކުރެވޭނެ ދަނޑުތައް ކޮބައި ހެއްޔެވެ؟ އެކަން ކުރާނެ ޚަރަދު ކޮބައި ހެއްޔެވެ؟ މި ހުރިހާ ސުވާލަކަށް ވެސް ދޭން އޮތީ އޮތީ އެންމެ ޖަވާބެކެވެ. ސަރުކާރުން ބޭނުން ނަމަ މިކަން ކުރެވޭނެއެވެ. ކުރިމަގަށް ވިސްނާ ނަމަ މިކަން ކުރާންޖެހެއެވެ. އިގުތިސާދަށް ދަމަނަކަން ގެންނަން ބޭނުންވާ ނަމަ މި ވިސްނުން ގެންގުޅޭން ޖެހެއެވެ. ވަޒީފާގެ ފުރުޞަތު އިތުރު ކުރުމަށް މި މަގުން ހިނގާން ޖެހެއެވެ. އަދި ކާނާގެ ރައްކާތެރިކަން ހޯދަން ބޭނުންވާ ނަމަ މި ގޮތް އިޚުތިޔާރުކުރުން މާ މުހިންމެވެ.\nކްރިސްޓަލް ޖޯންސް، ރެބެކާ ޖޭ ވިލިއަމްސް، ތޯމަސް ބީ ގިލް. (2017). “އިފް ޔޫ ސްޓަޑީ، ދަ ލާސްޓް ތިންގް ޔޫ ވޯންޓް ޓު ބީ އިޒް ވޯކިންގ އަންޑަރ ދަ ސަން:” އެން އެނަލިސިސް އޮފް ޕަރސެޕްޝަންސް އޮފް އެގްރިކަލްޗަރަލް އެޑިއުކޭޝަން އެންޑް އޮކިއުޕޭޝަންސް އިން ފޮރ ކަންޓްރީސް. އެގްރިކަލްޗަރ އެންޑް ހިއުމަން ވެލޫސް 34، 15-25. https://doi.org/10.1007/s10460-016-9685-4 ން.\nއާސިމާ ނިޒާރު. (2020 އޭޕްރީލް 11). ކުއްޔާ ނުލައި ތިން އަހަރަށް ދަނޑުވެރިކަމަށް ބިން ދޫކުރަނީ. މިހާރު. ނެގީ https://mihaaru.com/news/72327 އިން.\nއެފްއޭއޯ. (2015). ޕޮޕިއުލޭޝަން ސްޓެޓިސްޓިކް ޑިވިޝަން، އެފްއޭއޯ. ނެގީ http://faostat3.fao.org. ން.\nފްރެޑްރިކް ބޫޓެލް. (2011). ސަމް ރިފްލެކްޝަން އޮން ލޭޓް ޓްވެންޓީތް ސެންޗަރީ އެގްރަރިއެން ޕޮލިޓިކަލް އިކޮނޮމީ.\nސޯސިއޯލޮޖިއާ ރޫރަލީސް 41(2): 165-181.\nމަރްޔަމް ވަފާ. (2019، ޖުލައި 13). 254 ވަނަ އަހަރު ދިވެހީންގެ އާބާދީ މިލިއަނަކަށް، ބިދޭސީންގެ އާބާދީ4ލައްކައަށް އިތުރުވާނެ. ޕީއެސްއެމް ނިއުސް. ނެގީ https://psmnews.mv/53653 އިން.\nމުނާ މުޙައްމަދު. (2016). ފަޅު އަލި ރަންމުތް. މާލެ: ނޮވެލްޓީ ޕްރިންޓަރސް އެންޑް ޕަބްލިޝާޒް ޕވޓ. ލޓޑ.\nމޯލްޑިވްސް ބިޒްނަސް ސްޓޭންޑާޑް. (2019 އޮކްޓޯބަރ 19). ވަޒީފާ ހޯދަން ދިވެހި ޒުވާނުންނާއި އަންހެނުންނަށް އުނދަގޫ: ވޯލްޑް ބޭންކް. މޯލްޑިވްސް ބިޒްނަސް ސްޓޭންޑާޑް. ނެގީ https://mbsnews.mv/11159 އިން.\nމޯލްޑިވްސް ކަސްޓަމްސް ސަރވިސް. (2020). ޖުމުލަ އިމްޕޯޓްސް 2019. ނެގީ https://www.customs.gov.mv/dv/Media/Documents/downloads ން.\nޑޭވިޑް އޭކަރ، ލަވިނިއާ ގަސްޕިރީނި. (2009). އެޑިއުކޭޝަން ފޮރ ރޫރަލް ޕީޕަލް: ދަ ރޯލް އޮފް އެޑިއުކޭޝަން، ޓްރެއިނިންގ އެންޑް ކެޕޭސިޓީ ޑިވެލޮޕްމެންޓް އިން ޕަވަޓީ ރިޑަކްޝަން އެންޑް ފުޑް ސެކިއުރިޓީ. ރޯމް: ޔުނައިޓެޑް ނޭޝަންސް ފުޑް އެންޑް އެގްރިކަލްޗަރ އޮގަނައިޒޭޝަން.\nޖުންކޫ ލީ، ގެރީ ޖެރެފީ، ޖެނެޓް ބުވޭ. (2012). ގްލޯބަލް ވެލޫ ޗެއިން އެންޑް އެގްރިފުޑް ސްޓޭންޑާރޑްސް: ޗެލެންޖެސް އެންޑް ޕޮސިބްލިޓީސް ފޮރް ސްމޯލް ހޯލްޑާރސް އިން ޑިވެލޮޕިންގ ކަންޓްރީސް. ޕްރޮސީޑިންގސް އޮފް ދަ ނޭޝަނަލް އެކެޑެމީ އޮފް ދަ ސައިންސް 109(31)، 12326 -12331.


Coutinho ehme fahun Barcelona ah badhal vaneetha? | Mihaaru\n01 ޖެނުއަރީ 2018 - 10:17\nއެ ބްރޭންޑުގެ ވެބްސައިޓުގައި ވަނީ ކުޓީނިއޯ ހުރީ ބާސެލޯނާގެ ދަނޑުގައި ޖާދޫ ދައްކަން ތައްޔާރުގައި ކަމަށާއި އޭނާގެ ނަން ޖަހާފައިވާ ބާސެލޯނާގެ ޖާޒީއަކަށް އަވަހަށް އޯޑަރު ދިނުމަށް އެދިފަ އެވެ. އަދި އެކަމަށް ހާއްސަ ޕްރޮމޯޝަނެއް ވަނީ ސައިޓުގައި ހުޅުވައިފަ އެވެ. އެކަމަކު އެ އިޝްތިހާރު ވަނީ ނަގައިފަ އެވެ.\nއުމުރުން 25 އަހަރުގެ ބްރެޒިލް މިޑްފީލްޑަރު ކުޓީނިއޯ އަކީ ވެސް ނައިކީން ސްޕޮންސާކޮށްފައިވާ ކުޅުންތެރިޔެކެވެ.\nކުޓީނިއޯ ގަތުމަށް ބާސެލޯނާ އިން ޖޫން ޓްރާންސްފާގައި ވަރަށް ބޮޑަށް މަސައްކަތްކުރި އެވެ. ރިޕޯޓްތައް ބުނާ ގޮތުގައި ލިވަޕޫލުން ވަނީ ބާސެލޯނާ އިން ހުށަހެޅި 72 މިލިިއަން ޕައުންޑުގެ ބިޑަކާއި 90 މިލިއަން ޕައުންޑުގެ ބިޑެއް އަދި 114 މިލިއަން ޕައުންޑުގެ ބިޑަކަށް ނޫނެކޭ ބުނެފަ އެވެ. އޭނާ ވިއްކާލައިދޭން ކުޓީނިއޯ އެދުމުން ވެސް ލިވަޕޫލުން ފުރަގަސްދިނީ އެވެ.\nބެލެވޭ ގޮތުގައި ބާސެލޯނާ އިން ބޭނުންވަނީ ކުޓީނިއޯ އަށް ވަރަށް ބޮޑަށް މެދުތެރޭގެ އޮޕަރޭޓިން މިޑްފީލްޑަރެއްގެ ރޯލު ދޭށެވެ. ޒަވީ އާއި އަންދްރޭ އިނިއެސްޓާ ފުރި އެ ކްލަބުގެ މެދުތެރޭގެ ސެންޓްރަލް މަގާމް ފުރުވަން އެ ކްލަބުން އެންމެ ބޭނުންވާ ކުޅުންތެރިއަކީ ކުޓީނިއޯ އެވެ. އޭނާ އަކީ ބާސެލޯނާގެ ސްޓައިލާ ވަރަށް ގުޅޭނެ ކުޅުންތެރިއެއް ކަމަށް ބާސެލޯނާ އާއި ބްރެޒިލްގެ ކުރީގެ ތަރި ރޮނާލްޑީނިއޯ ވަނީ ބުނެފަ އެވެ.\nއިންޓަ ދޫކޮށް 2013 ވަނަ އަހަރުގެ ޖެނުއަރީ މަހުގައި 8.5 މިލިއަން ޕައުންޑަށް ލިވަޕޫލަށް ބަދަލުވުމަށް ފަހު ކުޓީނިއޯ އަންނަނީ އެ ޓީމުގައި މޮޅު ކުޅުމެއް ދައްކަމުންނެވެ. އަދި މިދިޔަ ޖެނުއަރީ މަހު ކުޓީނިއޯ ވަނީ 2022 ގެ ނިޔަލަށް ލިވަޕޫލާ އެކު އެއްބަސްވުން އާ ކޮށްފަ އެވެ. ލިވަޕޫލާ އެކު އެންމެ ފަހުން ކުޓީނިއޯ ސޮއިކުރި އެއްބަސްވުމުގައި އޭނާގެ ކޮންޓްރެކްޓް އުވާލެވޭނެ އެއްވެސް އަގެއް ހުށަހަޅާފައިނުވެ އެވެ.